**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 18 Οκτωβρίου 2021, ημέρα Δευτέρα και ώρα 16.20΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου της, κ. Βασιλείου Γιόγιακα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων, με τίτλο «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων».

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων - Άδωνις Γεωργιάδης, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Βρυζίδου Παρασκεύη, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Μανωλάκου Διαμάντω, Στολτίδης Λεωνίδας, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Καλησπέρα σας. Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξηςτην επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων, με τίτλο «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων».

Κυρίες και κύριοι συνάδελφοι, ως προς τον προγραμματισμό των επόμενων συνεδριάσεων της Επιτροπής, να σας ενημερώσω ότι η 2η συνεδρίαση, με την κλήση φορέων θα πραγματοποιηθεί αύριο, Τρίτη 19 Οκτωβρίου και ώρα 10.00΄ στην ίδια Αίθουσα της Γερουσίας, ενώ η 3η συνεδρίαση, επί των άρθρων, θα διεξαχθεί, επίσης, αύριο, Τρίτη στη 13.00΄στην Αίθουσα Γερουσίας. Θα ολοκληρώσουμε την επεξεργασία του νομοσχεδίου στην Επιτροπή μας, με τη β΄ ανάγνωση, την Πέμπτη 21 Οκτωβρίου και ώρα 10.00΄ στην Αίθουσα Γερουσίας.

 Πριν προχωρήσουμε στη διαδικασία, παρακαλούμε τους Εισηγητές και τους Ειδικούς Αγορητές, να ετοιμάσουν τη λίστα με τους προτεινόμενους φορείς, προκειμένου να δοθούν στη Γραμματεία, ώστε να τους ενημερώσουμε εγκαίρως.

Τον λόγο έχει ο Εισηγητής της Πλειοψηφίας, κ. Στράτος Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Κυρίες και κύριοι συνάδελφοι, ο θεσμός των λαϊκών αγορών στην Ελλάδα έχει πετύχει, πλήρως, τον σκοπό, για τον οποίο ιδρύθηκε. Ποιος ήταν αυτός ο σκοπός; Να προσφέρει στους καταναλωτές ποιοτικά και, κυρίως, σε καλή τιμή αγροτικά προϊόντα. Επίσης, να φέρει τον παραγωγό, χωρίς τη συμμετοχή ενδιάμεσων σταδίων, σε άμεση επαφή με τους καταναλωτές.

 Στις λαϊκές αγορές δραστηριοποιούνται χιλιάδες παραγωγοί και επαγγελματίες, ενώ από την πλευρά του αγοραστή, θεωρώ ότι η συντριπτική πλειοψηφία των πολιτών, με διαφορετική, βέβαια, συχνότητα, τις επισκέπτεται όλον τον χρόνο.

Τα χρόνια πέρασαν και ο θεσμός πρέπει να ενισχυθεί και μέσα από την ενίσχυση να αναγεννηθεί. Προσοχή, όμως, χωρίς να χαθεί ο λαϊκός του χαρακτήρας. Μπορεί οι περισσότεροι πολίτες να τις επισκέπτονται, αλλά είναι σίγουρο, ότι οι λαϊκές οικογένειες είναι αυτές που στηρίζουν το λεγόμενο «καλάθι» της νοικοκυράς σε μεγάλο βαθμό.

Από την άλλη πλευρά, χιλιάδες είναι οι οικογένειες, σε όλη την Ελλάδα, επαγγελματιών και παραγωγών, που στηρίζουν όλο το οικογενειακό τους εισόδημα στις λαϊκές αγορές. Οικογένειες που αγωνιούν, για το πόσο αλλάζει τη ζωή τους το παρόν νομοσχέδιο. Γνωρίζω αυτές τις οικογένειες, καθώς μέσα στην κεντρική λαχαναγορά της Θεσσαλονίκης μεγάλωσα. Ο πατέρας μου, τα αδέρφια του, αλλά και παππούς μου Στράτος ήταν έμποροι εκεί για δεκαετίες. Πολλοί από τους λεγόμενους λαϊκατζήδες τότε και τα παιδιά τους σήμερα ήταν πελάτες μας.

Με μεγάλο, λοιπόν, ενδιαφέρον παρακολουθώ, εδώ και μήνες, την προσπάθεια του Υπουργείου να επιτύχει τη λεγόμενη μεσότητα, που περικλείεται σε μία φράση: «μεταρρύθμιση με ταυτόχρονη διατήρηση του λαϊκού χαρακτήρα». Το Υπουργείο και ο Υπουργός προσπάθησαν πολύ και συνεχίζουν να προσπαθούν, ώστε οι πολίτες να απολαμβάνουν τα προϊόντα σε πολύ καλή ποιότητα και σε καλή τιμή, να βελτιωθούν οι συνθήκες ασφάλειας και υγιεινής και να βελτιωθεί το σύστημα ενημέρωσης των πολιτών για τις τιμές.

Αυτό θα γίνει με την εφαρμογή e-καταναλωτής, η οποία, βέβαια, φοβίζει πάρα πολύ τους παραγωγούς και τους επαγγελματίες. Θα ήθελα, όμως, να τους διαβεβαιώσω, ότι έχουμε ακόμη χρόνο, για να τεθεί σε εφαρμογή. Μέχρι να τεθεί σε εφαρμογή, θα υπάρξει κατάρτιση και, βέβαια, κατάρτιση, η οποία μπορεί να χρηματοδοτείται από τα ευρωπαϊκά προγράμματα, ενώ, όπως έγινε με το VMS των παράκτιων αλιέων, να υπάρχει και επιχορήγηση για την αγορά του κατάλληλου εξοπλισμού. Με το που θα γίνει το παρόν νομοσχέδιο νόμος του κράτους, δεν σημαίνει ότι σε μία εβδομάδα θα ξεκινήσει μία διαδικασία, χωρίς να είναι έτοιμη η αγορά να την ακολουθήσει. Είναι κάτι σημαντικό αυτό, γιατί συζητώντας με τους θεσμικούς εκπροσώπους, είδα έναν φόβο σε αυτή την κατεύθυνση.

Οι υπάρχουσες άδειες, επίσης, σε καμία περίπτωση, δεν χάνουν το παραμικρό προνόμιο, απ’ όσα είχαν μέχρι σήμερα, ως προς την ισχύ και τον τρόπο μεταβίβασης. Οι υπάρχουσες, μάλιστα, που δεν διαθέτουν κενή θέση, θα καταλαμβάνουν τις θέσεις, όχι με βάση την προκήρυξη, αλλά μέσα από μία διαδικασία, στην οποία θα συμμετέχουν και εκπρόσωποί τους. Σήμερα, υπάρχουν παραγωγοί, οι οποίοι δραστηριοποιούνται στις λαϊκές, οι οποίοι, όμως, δεν διαθέτουν θέση, ενώ πηγαίνουν κάθε μέρα, σχεδόν, στις λαϊκές. Να μην φοβούνται, ότι η προκήρυξη των θέσεων θα τους βάλει σε ανταγωνισμό με άλλους, οι οποίοι ενδιαφέρονται να βγάλουν καινούργιες άδειες.

Παράλληλα, ενισχύεται και η διαφάνεια, γιατί οι κενές θέσεις, οι οποίες θα προκηρύσσονται, θα δημοσιεύονται πρώτα -και είναι πολύ σημαντικό- στη Διαύγεια. Άρα, οτιδήποτε αδιαφανές υπήρχε μέχρι τώρα, χωρίς να παραγνωρίζω, ότι είναι κάτι που, κυρίως, αφορά τις μεγάλες Περιφέρειες και τους Δήμους, τονίζω, χωρίς καμία επιφύλαξη, ότι πάμε σε ένα εντελώς διαφανές νέο καθεστώς.

Σε αυτό, βέβαια, χρησιμοποιούμε τις νέες τεχνολογίες. Θα υπάρχει ένα ολοκληρωμένο σύστημα, το οποίο ετοιμάζεται, μέσα στο οποίο θα υπάρχει καταγραφή τοπογραφική όλων των λαϊκών αγορών και ηλεκτρονική καταγραφή των κενών θέσεων. Μέσα από μία τέτοια διαδικασία, θεωρούμε ότι θα εκσυγχρονιστεί, πλήρως, και ο συγκεκριμένος χώρος των λαϊκών αγορών.

Επίσης, οι νέες άδειες προκηρύσσονται με κριτήρια καθαρά κοινωνικά. Δεν έχει σημασία, αν κάποιος, γιατί παλιά υπήρχε αυτός ο φόβος, προσφέρει περισσότερα χρήματα για μία θέση. Είναι καθαρά θέμα κοινωνικών κριτηρίων η προκήρυξη των θέσεων, βέβαια, μέσα σε ένα, εντελώς, διαφανές νέο περιβάλλον.

Φυσικά, τους φόρους και τις ασφαλιστικές εισφορές, όταν ανανεώνονται οι άδειες ή όταν προκηρύσσονται, όποιοι συμμετέχουν θα πρέπει να τις κατέχουν. Κατανοώ ότι κάποιοι έχουν πρόβλημα, ίσως, και πολλοί σε αυτό το σημείο, αλλά, δυστυχώς, η Πολιτεία δεν μπορεί να κάνει πίσω σε θέματα φορολογικής ενημερότητας και ασφαλιστικών εισφορών. Υπάρχουν δυνατότητες δόσεων, να το πω πάρα πολύ απλά, όπως το καταλαβαίνω.

Επίσης, για να διασφαλίσει η Πολιτεία, ότι στις λαϊκές θα δραστηριοποιούνται παραγωγοί, των οποίων το κύριο επάγγελμα θα είναι η λαϊκή αγορά, βάζει έναν «κόφτη». Θα πρέπει το 50% της παραγωγής, βάσει της δήλωσης των ΟΣΔΕ, να διοχετεύεται στην αγορά μέσω των λαϊκών αγορών. Στο σημείο αυτό, εγώ προτείνω, γιατί μπορεί οι κλιματικές συνθήκες να είναι διαφορετικές από χρόνο σε χρόνο, αυτό να ισχύει για τον μέσο όρο τριών χρόνων. Έτσι και το συγκεκριμένο μέτρο, το οποίο, κατά τη γνώμη μου, αφορά ένα 5% των παραγωγών, τους μεγαλοπαραγωγούς, θα μπορέσει να γίνει καλύτερα κατανοητό.

Επίσης, θεσμοθετούνται και οι πρότυπες λαϊκές αγορές. Θεωρώ ότι θα λειτουργήσουν ως «εμβρυουλκός» κάποιων καινούργιων απαιτήσεων και προτάσεων. Θα το δούμε. Κατανοώ, επίσης, την πρόταση, ότι πρότυπες λαϊκές αγορές θα πρέπει στην αρχή να γίνουν κάποιες από τις υπάρχουσες και όχι νέες.

Επίσης, το νομοσχέδιο, εκτός από τις παραπάνω σημαντικές παρεμβάσεις, περιλαμβάνει και άλλες που αφορούν στην ανανέωση, μεταβίβαση, πώληση, απώλεια, αλλαγή άδειας και θέσης, όπως και τη χωροταξία των υπαίθριων οργανωμένων αγορών, αλλά και τις αγορές χειροτεχνών, καλλιτεχνών, όπως και αυτές της παρασκευής και πώλησης έτοιμου φαγητού, τα street food, που ήρθαν πια στη ζωή μας, και ποτών.

Όπως έχω πει, εξαιρετικά σημαντική μεταρρύθμιση θα αποτελέσει το σύστημα ΟΠΣΑΑ, το Ολοκληρωμένο Πληροφοριακό Σύστημα Ανοιχτή Αγορά, που υλοποιείται από τη Γενική Διεύθυνση Ψηφιακής Πολιτικής και Ηλεκτρονικής Διακυβέρνησης. Έως σήμερα, δεν υπήρχε πλήρης καταγραφή και οργανωμένος έλεγχος στον τομέα αυτό. Με το συγκεκριμένο σύστημα όλη η διαδικασία λειτουργίας των λαϊκών αγορών γίνεται ηλεκτρονική, με τη χρησιμοποίηση σύγχρονων τεχνολογιών, διευκολύνοντας τους πωλητές, αλλά και τα όργανα της Πολιτείας.

Θέλω να τονίσω -και αυτό είναι πολύ σημαντικό- ότι σε καμία περίπτωση δεν ιδιωτικοποιούνται οι λαϊκές αγορές και σε καμία περίπτωση δεν δίνεται δυνατότητα να δραστηριοποιούνται σε αυτές εταιρείες, όπως και οι κατέχοντες τις άδειες δεν χάνουν κανένα από τα προνόμια κατοχής και μεταβίβασης.

Μπορούν να γίνουν βελτιώσεις στο νομοσχέδιο; Ο τρόπος, με τον οποίο βελτιώθηκε μέσα από τη δημόσια διαβούλευση και την επαφή των θεσμικών εκπροσώπων των επαγγελματιών και των παραγωγών με τον Υπουργό, είναι χαρακτηριστικές.

Προσωπικά, θεωρώ ότι πρέπει να συζητήσουμε στην Επιτροπή, τα παρακάτω. Σε διάφορα σημεία, στην αρχή του νομοσχεδίου, αναφέρεται η λέξη «νομικό πρόσωπο». Κύριε Υπουργέ, πρέπει στον ορισμό να γίνει σαφές, ότι το «νομικό πρόσωπο» είναι Κοινωνικοί Συνεταιριστική Επιχείρηση (ΚοινΣΕπ) ή Αγροτικός Συνεταιρισμός ή Συνεταιρισμός Γυναικών.

Επίσης, ενώ οι άδειες των επαγγελματιών είναι κάθε πέντε χρόνια, προφανώς, και οι άδειες των παραγωγών ανανεώνονται κάθε πέντε χρόνια. Όμως, επειδή μέσα υπάρχει κάποια παράγραφος, όπου για τις άδειες των παραγωγών αναφέρεται σε ένα έως πέντε χρόνια, θα πρέπει να διευκρινιστεί ακριβώς τι εννοούμε, γιατί απ’ ότι κατάλαβα είναι πέντε χρόνια.

Στα άρθρα 11 έως 13, προτείνεται έως έναν χρόνο να γίνεται η προκήρυξη. Είναι πολύ μεγάλο ο χρόνος. Δεν μπορεί οι παραγωγοί, οι οποίοι δεν έχουν άδεια να περιμένουν έναν χρόνο για να αποκτήσουν θέση. Πρέπει αυτός να σμικρυνθεί. Καταλαβαίνω ότι πρέπει να ανταποκριθούν, κυρίως, οι Περιφέρειες και οι Δήμοι, αλλά είναι ένα θέμα, το οποίο, το θεωρώ σημαντικό.

Σημαντικό, επίσης, θεωρώ, όπως αναφέρεται στα υφιστάμενα νομικά πρόσωπα, στα οποία θα ενταχθεί η δραστηριότητα των λαϊκών αγορών, να γίνει σαφές, ότι θα έχουν ρόλο και οι συνδικαλιστές, οι οποίοι γνωρίζουν πολύ καλά την αγορά. Δηλαδή, ένας τρόπος, ο οποίος θα είναι παράλληλος με τον σημερινό, όπως στα 15μέλη υπάρχουν και κάποιοι εκπρόσωποι των λαϊκών αγορών.

Σας είπα για τις πρότυπες αγορές, ότι, ίσως, πρέπει να σκεφτούμε τη δυνατότητα να ξεκινήσουμε από τις υπάρχουσες.

Όπως και για το e-καταναλωτής, θα ήθελα να διευκρινίσω σε αυτούς που μας ακούν, ότι είναι κάτι που θα ξεκινήσει αργότερα, όταν θα είναι όλοι έτοιμοι, ενώ μπορούμε να απορροφήσουμε και χρήματα από τα ευρωπαϊκά κονδύλια.

Το άρθρο 66, παρ.8, κύριε Υπουργέ, δίνει τη δυνατότητα στους παραγωγούς να γίνουν έμποροι. Διαφωνώ, παρά το ότι είμαι Εισηγητής και σας το αναφέρω. Θεωρώ, επειδή εμείς έχουμε εσωκομματική δημοκρατία και κάνουμε και βελτιώσεις, ότι επειδή είμαστε σε μία περίοδο που συζητάμε, συνεχώς, για την επάρκεια τροφίμων, αυτό θα πρέπει να το ξαναδούμε.

Τέλος, θεωρώ, ότι θα πρέπει να συνεχίσουν αυτοί που πωλούν βιομηχανικά προϊόντα να μπορούν να πηγαίνουν έξι ημέρες στις λαϊκές και αν χρειάζεται και τρεις στα πανηγύρια. Ας δώσουμε τη δυνατότητα στους πολίτες να παράγουν, γιατί είναι οικογένειες, οι οποίες, μέσα από τον καθημερινό μόχθο μπορούν και να βγάζουν τα προς το ζην.

Τελειώνοντας, θεωρώ ότι πολλές από τις προτάσεις, τις οποίες κάνω και από τη συζήτηση που έχει γίνει πριν μαζί σας, θα εισακουστούν, όπως έχουν εισακουστεί και πάρα πολλές προτάσεις των αρμόδιων φορέων, γιατί το παρόν νομοσχέδιο δεν έχει καμία σχέση με αυτό που μπήκε στη διαβούλευση, πριν από αρκετούς μήνες.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Σιμόπουλε, δεν μας είπατε τι ψηφίζετε μετά την τοποθέτησή σας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Προφανώς, ανεπιφύλακτα, ψηφίζω «ναι» και εισηγούμαι να το ψηφίσουν και οι συνάδελφοι.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Ευχαριστώ πολύ, κύριε Πρόεδρε.

Κύριε Υπουργέ, αν θέλαμε να δώσουμε έναν τίτλο στο νομοσχέδιο και μετά την εισήγηση του εκλεκτού συναδέλφου της Συμπολίτευσης, θα λέγαμε, ότι είναι «το πιο λάθος νομοσχέδιο στην πιο λάθος στιγμή». Αυτό θα το τεκμηριώσουμε και σήμερα και αύριο ακούγοντας τους φορείς και στην κατ’ άρθρον συζήτηση. Είναι λάθος στιγμή για τους καταναλωτές. Δεν είναι αυτό που έχουν ανάγκη και που περιμένουν οι καταναλωτές αυτή την ώρα. Δεν είναι αυτό που περιμένουν, μπροστά στο μεγάλο κύμα ακρίβειας που έχει αρχίσει να το βλέπουμε και με τα στοιχεία του πληθωρισμού κάθε μήνα. Η διάλυση, η αλλαγή του θεσμικού πλαισίου, επί τα χείρω, δεν είναι αυτό που περιμένουν οι καταναλωτές.

Δεν είναι αυτό που περιμένουν οι παραγωγοί. Οι παραγωγοί, μετά την πανδημία, μετά τα πολύ έντονα καιρικά φαινόμενα, καθώς το 2021 είναι μία από τις πιο καταστροφικές χρονιές για την παραγωγή, το τελευταίο που περίμεναν ήταν μία σειρά από πρόστιμα, μία σειρά από διατάξεις ανάκλησης της άδειας και μία αλλαγή στον ορισμό της άδειας της λαϊκής. Άρα, για κανέναν δεν είναι αυτό που περιμένει.

Οι καταναλωτές, αυτή την ώρα, και το ξέρετε καλύτερα ως ο καθ’ ύλην Υπουργός, βλέπουν μία πολύ μεγάλη άνοδο τιμών σε αγροτικά προϊόντα και σε προϊόντα διατροφής, στα σουπερμάρκετ και στην καθημερινότητά τους. Άρα, περιμένουν ο θεσμός, που τους φέρνει πιο κοντά, πιο αδιαμεσολάβητα με τους παραγωγούς, να βελτιωθεί και να ενισχυθεί αυτός ο ρόλος που υπηρετούν, εδώ και 93 χρόνια οι λαϊκές αγορές, και όχι να πηγαίνουμε σε φαινόμενα που απομακρύνουν -και θα σας εξηγήσουμε σημείο προς σημείο που συμβαίνει αυτό- τους καταναλωτές από τη λαϊκή.

Τα μέτρα που έχουν ανακοινωθεί, μέχρι τώρα, για τους καταναλωτές, τόσο για τη θέρμανση, όσο και για το ρεύμα, κρίνονται απ’ όλους ως, ιδιαίτερα, ανεπαρκή. Η αγορά «στενάζει», το βλέπετε, ενώ τα μέτρα που ανακοινώνονται είναι μόνο αναστολές και δόσεις. Με αναστολές και με δόσεις, καταλαβαίνετε, ότι αυτό το πράγμα δεν πάει μακριά.

Οι παραγωγοί, επίσης, βλέπουν το κόστος παραγωγής τους να αυξάνεται καθημερινά και υπέρμετρα από το ηλεκτρικό ρεύμα, τόσο στα αντλιοστάσια, όσο και στις αποθήκες, στα μοτέρ, ή στις παγολεκάνες και στην ψύξη. Το ηλεκτρικό ρεύμα πια έχει γίνει «αφόρητο» και βλέπουμε καθημερινά να αναρτώνται στο Facebook, περσινοί και φετινοί λογαριασμοί, για να συγκρίνουν τη διαφορά και την ακρίβεια. Το πετρέλαιο κίνησης, επίσης, έχει φτάσει σε εξωφρενικά επίπεδα. Αυτό θα το καταλάβετε καλύτερα, αν συγκρίνετε πόσα χρήματα χρειαζόταν ένας παραγωγός, για να γεμίσει ένα τρακτέρ πέρυσι και να οργώσει το χωράφι του και πόσα θα χρειαστεί φέτος. Μπαίνουμε στην εποχή της σποράς σε λίγο.

Τα αγροτικά εφόδια, επειδή, ακριβώς, έχει ανέβει το κόστος της ενέργειας, έχουν όλα φύγει προς τα πάνω. Το πρόβλημα με τις ζωοτροφές το ξέρετε, έχουν φτάσει, μέχρι και πάνω από 60% οι ανατιμήσεις, ενώ στην τιμή των προϊόντων δεν το έχει πάρει πίσω ο παραγωγός. Άρα, χάνει ο καταναλωτής, χάνει ο παραγωγός. Ποιος κερδίζει;

Ποιος είναι, όμως, ο κίνδυνος ο μεγάλος; Με την ακρίβεια που υπάρχει και με τη διάλυση των λαϊκών αγορών, που είναι, εξ ορισμού, ο χώρος όπου έρχονται, αδιαμεσολάβητα, κοντά παραγωγοί και καταναλωτές, υπάρχει ο κίνδυνος εισαγωγών προϊόντων διατροφής από τρίτες χώρες, με χαμηλότερες τιμές. Άρα, πλήττονται οι παραγωγοί. Επίσης, υπάρχει ο κίνδυνος εισαγωγής υπολειμμάτων, καθώς προέρχονται από τρίτες χώρες και τα εργαστήρια, τα οποία και εσείς και το Υπουργείο Αγροτικής Ανάπτυξης εποπτεύετε, έχουν αποστελεχωθεί, με αποτέλεσμα να μην προλαβαίνουν να κάνουν σωστό φυτοϋγειονομικό έλεγχο και έτσι ανακύπτουν άλλοι κίνδυνοι.

Άρα, λοιπόν, βλέπετε, ότι ωθείτε τους καταναλωτές στα μεγάλα σημεία χονδρικής πώλησης, χωρίς να προστατεύετε, ούτε τον καταναλωτή, ούτε τον παραγωγό.

Οι λαϊκές αγορές συστάθηκαν το 1929 από τον Ελευθέριο Βενιζέλο, μετά τον Α΄ Παγκόσμιο Πόλεμο, μετά τη Μικρασιατική Καταστροφή και μετά το μεγάλο κύμα μεταναστών προς τον ελλαδικό χώρο. Προκειμένου, λοιπόν, να αντιμετωπιστεί η κερδοσκοπία των μεσαζόντων, όπως αναφέρεται στα δημοσιεύματα της περιοχής, αλλά και να έρθει πιο αδειαμεσολάβητα, ώστε να έχουν όφελος και οι δύο πλευρές, δηλαδή, οι καταναλωτές και οι παραγωγοί, δημιουργήθηκε ο θεσμός των λαϊκών αγορών.

Υπάρχει μία έρευνα, την οποία θα σας φέρουμε μέχρι τη συζήτηση στην Ολομέλεια, αν και φαντάζομαι ότι θα την έχετε υπόψη σας, του ΙΝΚΑ, του Ινστιτούτου Καταναλωτών, η οποία αναφέρει ότι οι καταναλωτές, σε συντριπτικά μεγάλο ποσοστό, εμπιστεύονται το θεσμό των λαϊκών, έτσι όπως είναι σήμερα.

Το ερώτημα, λοιπόν, που γεννάται είναι, γιατί αυτή η μεγάλη, η εκ βάθρων αλλαγή στο θεσμικό πλαίσιο για τις λαϊκές αγορές; Αντί να ενισχύσετε, ακόμη περισσότερο, αυτή την αδιαμεσολάβητη σχέση και να ενδυναμώσετε τον θεσμό, όπου χρειάζεται, μέσα από μία σειρά ιδεοληψιών που είναι ξεκάθαρες -το χρώμα τους είναι ξεκάθαρο- μέσα στα άρθρα, αλλά και σε διατάξεις, που βρίσκονται στο όριο της συνταγματικότητας, μέσα σε μία λογική Πισσαρίδη, διαλύετε έναν θεσμό, καθώς πολλά από τα άρθρα του νομοσχεδίου θίγουν τις αρχές της ισότητας και της ισονομίας.

 Ο ν.4497/2017, πρόσφατος νόμος, ψηφίστηκε με μεγάλη κοινοβουλευτική πλειοψηφία. Αν θυμάμαι καλά, τότε Εισηγητής ήταν ο κ. Γιακουμάτος. Ψηφίστηκε, λοιπόν, ψηφίστηκε με πολύ μεγάλη πλειοψηφία. Τι κάνετε; Ακυρώνετε, στην πραγματικότητα, τον ν.4497/2017, τον πρόσφατο νόμο και φέρνετε έναν καινούργιο, αλλάζοντας, τελείως, τη λογική και τη φιλοσοφία του. Αν υπάρχουν ζητήματα που πρέπει να βελτιωθούν -δεν είπαμε ότι όλα λειτουργούν τέλεια, προς Θεού δεν ισχυριστήκαμε κάτι τέτοιο, εδώ είμαστε να τα συζητήσουμε πρώτα με τους θεσμικούς φορείς, ένα-ένα τα ζητήματα, να συζητήσουμε τις λύσεις και να πάμε να κάνουμε στοχευμένα τις αλλαγές. Καμία αντίρρηση σε αυτό. Το να αλλάζετε, όμως, το θεσμικό πλαίσιο, με τον τρόπο που το αλλάζετε, στην κατεύθυνση που το αλλάζετε, σημαίνει, ότι, σαφώς, έχει ένα ιδεολογικό πρόσημο όλη η λειτουργία των λαϊκών αγορών.

Το μεγάλο ευτύχημα ήταν, ότι αναδιπλωθήκατε, όπως σωστά παρατήρησε ο Εισηγητής της Πλειοψηφίας, ο κ. Σιμόπουλος, από την πρώτη, την άθλια διαλυτική εκδοχή που έβαζε πλειστηριασμούς στις άδειες, που έδινε σε ιδιώτες τη διαχείριση των λαϊκών. Ευτυχώς, κινητοποιήθηκαν οι φορείς. Ευτυχώς, κινητοποιήθηκαν οι παραγωγοί και οι επαγγελματίες, συμμετέχοντας στις λαϊκές αγορές, ευαισθητοποιώντας τους καταναλωτές-πελάτες τους και η πρώτη εκδοχή, ευτυχώς, ανήκει στο παρελθόν.

Τώρα έχουμε μία δεύτερη που συζητάμε. Σημασία έχει και ο διάλογος, ο τρόπος, δηλαδή, που λειτουργούμε στη νομοθέτηση. Ο ν.4497/2017 προέκυψε μέσα από έναν φανερό, ξεκάθαρο διάλογο, πάνω από έναν χρόνο, με τους θεσμικούς φορείς. Ναι, στην τελική του μορφή υπήρχαν και εκεί διαφωνίες, καθώς οι παραγωγοί, ενδεχομένως, ήθελαν πιο τολμηρά βήματα. Ωστόσο, ψηφίστηκε με ευρύτατη πλειοψηφία.

Στον σημερινό νομό που μας φέρνετε, από την αρχική εκδοχή η διαβούλευση έγινε με διαρροές, έγινε με «λαγούς», έγινε με τη διαίρεση των παραγωγών, έγινε προσπάθεια να διαχωριστούν οι παραγωγοί από τους πωλητές και τους επαγγελματίες.

Έγινε κάτω από καθεστώς αδιαφάνειας, για να φθάσουμε μέχρι σήμερα, που μαθαίνουμε, ότι ακόμη και σήμερα, ενδεχομένως, να έχουμε αλλαγές σε αυτό που κρατάμε στα χέρια μας. Νομίζω ότι θα πρέπει να δούμε όλα αυτά τα ζητήματα δημοκρατίας, αλλά και τη στόχευση.

Το χειρότερο, όμως, που έχει γίνει και ειλικρινά, κύριε Υπουργέ, με ενοχλεί στην όλη διαδικασία, γιατί ξέρετε, ότι είμαι από αυτούς που το παρακολούθησα από την πρώτη εκδοχή μέχρι τώρα, είναι ότι η Κυβέρνησή σας στοχοποιεί προέδρους ομοσπονδιών ή συνομοσπονδιών, για να τους βάζει στη μία ή στην άλλη πλευρά. Τους στοχοποιεί και τους συμπεριφέρεται σαν να είναι -να μην χρησιμοποιήσω κάποια έκφραση που μπορεί να μην είναι και δόκιμη- ξένοι ή προσπαθεί να τους αποξενώσει από τις αγορές και από τους παραγωγούς που εκπροσωπούν και τους πωλητές. Δεν είναι ηθική αυτή η αντιμετώπιση. Θα τα δούμε, θα τα ακούσουμε και στην ακρόαση των φορέων.

Η εμμονή σας με τις λαϊκές, όμως, φάνηκε από την αρχή και κατά την πρώτη καραντίνα. Οι λαϊκές, που γίνονται σε υπαίθριο χώρο, που γίνονται ανοιχτά και δεν είναι στεγασμένες καν, δέχτηκαν εξωφρενικά αυστηρότερα μέτρα, από ό,τι δέχτηκαν τα σουπερμάρκετ ή πολύ περισσότερο τα μέσα μαζικής μεταφοράς. Στις λαϊκές ξεσπάσατε; Αποστάσεις, οι μισοί παραγωγοί εκ περιτροπής, ούτε παράλληλοι δρόμοι, κ.λπ.; Γιατί τέτοια εμμονή τελικά με τις λαϊκές;

Όλα τα μέτρα και οι προβλέψεις σε μία σειρά από διατάξεις ανάγονται σε φορολογικές και διοικητικές παραβάσεις. Δεν υπάρχει καμία αναφορά -σε κάποιο σημείο νομίζω μόνο- στην ασφάλεια των τροφίμων. Άρα, αυτό αποδεικνύει, ότι δεν σας ενδιαφέρει η ποιότητα των τροφίμων που πωλούνται στις λαϊκές αγορές, τα είδη διατροφής ή οτιδήποτε άλλο πωλείται, αλλά αλλού είναι η στόχευση.

Υπάρχουν ορισμένα κύρια σημεία που θα τα συζητήσουμε και αύριο αναλυτικά στην κατ’ άρθρον συζήτηση, αλλά θα ήθελα να τα επισημάνω από τώρα. Εγκαταλείπεται η έννοια άδεια λαϊκής, αφού, στην πραγματικότητα, συνδέεται με θέση. Ως όρος υπάρχει, αλλά εγκαταλείπεται στην ουσία της. Άρα, αφού συνδέεται η άδεια με θέση, δεν υπάρχει άδεια υπάρχει θέση, μην κοροϊδευόμαστε. Χάνεται, λοιπόν, αυτό που είχε ο παραγωγός. Είχε άδεια λαϊκής και μπορούσε να ζητήσει θέση σε οποιοδήποτε σημείο της Ελλάδας. Τώρα γίνεται μέσα από μία προκήρυξη, με όρους που θα τους δούμε, καθώς έχουν ενδιαφέρον, που στην πραγματικότητα τους συνδέει με μία συναλλαγή που προκύπτει από την προκήρυξη της θέσης με τον φορέα συντονισμού, με τον αρμόδιο φορέα, όπως τον λέτε.

Προσέξτε τώρα, η προκήρυξη που βγάζει ο αρμόδιος φορέας μπορεί να έχει διαφορετικούς όρους σε κάθε λαϊκή -το λέει το νομοσχέδιο- ακόμη και διαφορετικά προϊόντα. Δηλαδή, σε κάθε προκήρυξη ο κάθε φορέας θα μπορεί να επιτρέπει τι θα πωλείται και τι δεν θα πωλείται στη λαϊκή του; Ο νόμος προβλέπει μία γκάμα προϊόντων. Παρ’ όλο που δεν υπάρχει παράρτημα εδώ και αυτό θα το δούμε, μάλλον, θα χρησιμοποιηθεί του υφιστάμενου νόμου. Ωραία. Προβλέπεται ότι ο κάθε φορέας στην προκήρυξή του μπορεί να βάζει αυτός ποια προϊόντα της λίστας θέλει να βάλει. Θα το συζητήσουμε αύριο.

Ένα άλλο ωραίο σημείο που έχει ενδιαφέρον είναι τα κριτήρια που μοριοδοτούνται. Εδώ βλέπουμε, πραγματικά, πράγματα ευτράπελα. Ναι, να κατανοήσουμε, ότι θέλετε να πρωτοτυπήσετε και να βάλετε κάποια καινούργια στοιχεία. Όμως, αυτά οδηγούν, πραγματικά, σε ευτράπελες καταστάσεις, Δηλαδή, ένας νέος κάτω από 30 ετών, πολύτεκνος πτυχιούχος παίρνει άδεια λαϊκής. Αν είναι και νέος και πολύτεκνος και πτυχιούχος, τότε να του δώσουμε μία άδεια τιμής ένεκεν. Όμως, με τους μεγαλύτερους, τους μη πτυχιούχους, τους ανθρώπους που έχουν ανάγκη να δουλέψουν, που δουλεύουν στο χωράφι ή επιστρέφουν από την πόλη, γιατί έμειναν άνεργοι και για να μπορέσουν να θρέψουν τα παιδιά τους βρέθηκαν στη λαϊκή τι γίνεται;

Βλέπετε ότι δημιουργούνται ζητήματα που θα πρέπει να τα ξαναδούμε. Ο τρόπος της μοριοδότησης του προηγούμενου νόμου νομίζω ότι ήταν αρκετά καλός, να τον βελτιώσουμε ναι, αλλά αυτό που έχει προκύψει δεν θα «περπατήσει». Το επεσήμανε και ο κ. Σιμόπουλος.

Η διάρκεια στους παραγωγούς, έτσι όπως είναι διατυπωμένη σήμερα, είναι από ένα ως πέντε έτη, ενώ για τους πωλητές είναι πέντε έτη. Θα το δούμε αν αλλάξει.

 Σε ότι αφορά στα άρθρα 13 και 15, είναι «μνημεία» προχειρότητας ή σκοπιμότητας; Δεν έχουμε καταλήξει ακόμη, θα το δούμε στη συζήτηση. Τα περισσότερα και ουσιαστικότερα ζητήματα αυτών των άρθρων παραπέμπονται σε υπουργικές αποφάσεις. Δηλαδή, φθάνουμε στο άρθρο 69, που είναι ένας νόμος μέσα στον νόμο. Προβλέπονται 16 ξεχωριστές υπουργικές αποφάσεις που ρυθμίζουν τα πάντα. Δηλαδή, τι ρυθμίζει ο νόμος;

Όταν σήμερα, είστε Υπουργός εσείς, βγάζετε μερικές υπουργικές αποφάσεις. Αύριο που θα είναι ένας Υπουργός του ΣΥΡΙΖΑ, θα βγάλει άλλες αποφάσεις. Δηλαδή, αυτή η δουλειά θα γίνεται; Θα αλλάζουν οι υπουργικές αποφάσεις, θα αλλάζει ο νόμος, το πλαίσιο λειτουργίας των λαϊκών αγορών με 16 υπουργικές αποφάσεις; Δηλαδή, ένας δεύτερος νόμος;

Μία σειρά διατάξεων, επιπλέον, οδηγεί σε αναστολή άδειας. Άλλο πάλι κι’ αυτό. Αυτό είναι ένα σημείο που πρέπει να δούμε. Έχετε την ποινή της αναστολής άδειας για τους παραγωγούς και τους πωλητές και την έχετε «απλωμένη» παντού. Από το άρθρο 17, το άρθρο 21, το άρθρο 56, το άρθρο 62, παντού. Αναστολές άδειας παντού, γιατί δεν διέθεσε το 50% της παραγωγής, απ’ ότι δηλώνει στο ΟΣΔΕ, μέσω λαϊκής. Λάθος. Προσέξτε το. Στο ΟΣΔΕ δεν δηλώνεται παραγωγή, δηλώνονται καλλιέργειες. Άρα, η καλλιέργεια μπορεί να πήγε καλά, μπορεί και να μην πήγε. Μπορεί να πήγε πάρα πολύ καλά, μπορεί να πήγε λιγότερο καλά. Δεν δηλώνεται η παραγωγή στο ΟΣΔΕ, δηλώνονται καλλιέργειες, προϊόντα. Για μη έκδοση δύο αποδείξεων, ανεξαρτήτως ποσού, μέσα σε διάστημα ενός χρόνου, πάει για αναστολή της άδειας και μία σειρά από άλλα σημεία που θα το δούμε αύριο, για να μην κάνουμε κατάχρηση του χρόνου.

Ένα στοιχείο που, επίσης, προς τιμήν του επεσήμανε και ο Εισηγητής σας, ο κ. Σιμόπουλος, είναι ότι το άρθρο 26 είναι αντιδημοκρατικό. Είναι αντιδημοκρατικό, όπως και να το δούμε. Έχετε βγάλει από τη διαχείριση και από τη λήψη των αποφάσεων τους παραγωγούς. Δεν υπάρχουν πουθενά. Μόνο στην κλήρωση των αδειών.

Αυτό είναι το ζήτημα μας;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Στο χέρι των Περιφερειών είναι.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Αυτό είναι το ζήτημα μας; Δεν υπάρχει πουθενά, όπως είχε εισάγει, για πρώτη φορά, ο προηγούμενος νόμος, ουσιαστική συμμετοχή και λήψη αποφάσεων από τους παραγωγούς.

Τα άρθρα 71 και 72 είναι ένα μεγάλο, ένα αρκετά μεγάλο άσχετο νομοσχέδιο, μέσα στο νομοσχέδιο, που αφορά στο Υπουργείο Παιδείας και αλλάζει το θεσμικό πλαίσιο της αδειοδότησης των κολεγίων, των ΙΕΚ, κ.λπ.. Θα πρέπει να το δούμε αναλυτικά.

Μέσα στο νομοσχέδιο αυτό, υπάρχουν και άλλα πράγματα που θέλω να πιστεύω, ότι δεν θα περάσουν κάτω από τα «ραντάρ». Θα τα δούμε, εδώ θα είμαστε, θα τα συζητήσουμε και δεν θα αφήσουμε τίποτα να «πέσει» κάτω.

Κλείνοντας, θέλουμε ουσιαστικές απαντήσεις, γιατί αλλάζει, συλλήβδην, ολόκληρο το πλαίσιο του νομοσχεδίου. Ποια είναι η αναγκαιότητα; Ποια είναι η αναγκαιότητα; Στις λαϊκές ανακαλύψατε τους παραβάτες όλους και πάμε με αναστολές και με πρόστιμα να φτιάξουμε πλαίσιο και μάλιστα με ποινές, οι οποίες δεν ισχύουν σε όλο το άλλο εμπόριο; Εκεί βρήκαμε ότι βρίσκονται όλοι οι παραβάτες;

Οι παραβάτες βρίσκονται αλλού. Οι παραβάτες βρίσκονται αλλού, που οι μηχανισμοί σας δεν έχουν καταφέρει μέχρι τώρα να τους ελέγξουν, ή όταν τους βρίσκουν από «αλληλοκαρφώματα» ανταγωνιστών, επιβάλλετε πρόστιμα «χάδια».

Μέσα στην πανδημία ο κόσμος περιμένει διαφορετικά πράγματα. Γι’ αυτό είδατε αυτή την αντίδραση που έχει υπάρξει στις λαϊκές από τους παραγωγούς και τους καταναλωτές. Γι’ αυτό αναγκαστήκατε και κάνατε τις τροποποιήσεις που έχετε κάνει μέχρι τώρα, γιατί το νομοσχέδιο σας είναι και ταξικό, αλλά είναι και «τοξικό».

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής)**: Κύριε Υπουργέ, κυρίες και κύριοι συνάδελφοι, εμείς ως Κίνημα Αλλαγής δεν αποδεχόμαστε, ελαφρά την καρδία, τις διακηρύξεις για εκσυγχρονισμό και βελτίωση του πλαισίου, γιατί, επί της ουσίας, μας έχετε συνηθίσει σε μία σειρά από διατάξεις που ευνοούν, δυστυχώς, λίγους. Σε νομοτεχνικό επίπεδο, δεν έχετε σταματήσει να βάζετε «μήλα και πορτοκάλια», για να μιλήσουμε και εμείς με όρους λαϊκής αγοράς, στα νομοσχέδια για να περιορίζετε τον διαθέσιμο χρόνο για συζήτηση για καθεμία από τις θεματικές ενότητες των νομοσχεδίων.

Σημειώνω, μετρήστε πόσοι ετερόκλητοι φορείς πρέπει να κληθούν για ακρόαση για το εν λόγω νομοσχέδιο και πόσο λίγο χρόνο θα έχουν για να εκφραστούν. Όμως, σήμερα υπάρχει και ένας άλλος λόγος. Σήμερα συζητάμε για ένα νομοσχέδιο, του οποίου ο «κορμός» αφορά όλες τις μορφές άσκησης υπαίθριου εμπορίου και γνωρίζουμε όλοι, ότι στο υπαίθριο εμπόριο, είτε αυτό διεξάγεται σε οργανωμένες αγορές, είτε έχει τη μορφή του στάσιμου εμπορίου, είτε τη μορφή πλανόδιου εμπορίου, είναι εκεί που κατευθύνεται πολύ μεγαλύτερο μέρος της κατανάλωσης των μικρομεσαίων και των νοικοκυριών και ακόμη περισσότερο των νοικοκυριών, κάτω από το «κατώφλι» της φτώχειας, σε σχέση με το εισόδημα των ευκατάστατων νοικοκυριών.

Από τις λαϊκές και τις άλλες αγορές, λοιπόν, ψωνίζει τα βασικά αγαθά επιβίωσης η συντριπτική πλειονότητα του 29% του πληθυσμού και που σύμφωνα με την Ελληνική Στατιστική Υπηρεσία ζει κάτω από το «κατώφλι» της φτώχειας, αλλά και χιλιάδες μικρομεσαία νοικοκυριά. Άλλωστε, σε αυτές τις κατηγορίες των λιγότερο προνομιούχων, ανήκει και η συντριπτική πλειονότητα των παραγωγών και επαγγελματιών που δραστηριοποιούνται στο υπαίθριο εμπόριο.

Όλοι, λοιπόν, αυτοί οι καταναλωτές και οι έμποροι σήμερα που συζητάμε, βρίσκονται σε μία πολύ δύσκολη κατάσταση, λόγω του, διαρκώς, αυξανόμενου πληθωρισμού που «δαγκώνει» τις τσέπες των νοικοκυριών. Να σας θυμίσω και να υπογραμμίσω, πώς ο πληθωρισμός «έτρεχε» με ρυθμό 2,2% τον Σεπτέμβριο. Αυτή η αύξηση οφείλεται, σε μεγάλο βαθμό, ότι σε σχέση με τον Σεπτέμβριο του 2020, τα τρόφιμα είναι πιο ακριβά, κατά 3,1%, λόγω αύξησης κύριων τιμών βασικών προϊόντων, όπως το ψωμί, τα αυγά, το ελαιόλαδο, τα νωπά φρούτα, τα προϊόντα σοκολάτας. Φυσικά, οι αυξήσεις κατά 7,8% στην κατηγορία αγαθών και υπηρεσιών στις μεταφορές, πλήττει όλους τους επαγγελματίες του υπαίθριου εμπορίου. Ουσιαστικά τώρα, και σε περίπτωση που δεν καταλαβαίνετε, πώς μεταφράζεται αυτό; Ότι αργά και σταθερά ο πληθωρισμός πλήττει, δυσανάλογα, τους λιγότερο προνομιούχους και το Υπουργείο ή η Κυβέρνηση, αυτή τη στιγμή, παραμένουν αμέτοχοι παρατηρητές και κάπως έτσι, οι Έλληνες που είχαν τα μνημόνια μεσοσταθμικά στο 2% του εισοδήματος, τώρα έχουν τον πληθωρισμό να κάνει το ίδιο πράγμα.

Υπό αυτό, λοιπόν, το πρίσμα η αντιμετώπιση του υπαίθριου εμπορίου χρήζει σοβαρής προσέγγισης, γιατί το υπαίθριο εμπόριο προσφέρει μία «ασπίδα» προστασίας από την ακρίβεια για τον καταναλωτή. Γιατί φέρνει μία σειρά από παραγωγούς κοντά στους καταναλωτές, παρακάμπτοντας τους μεσάζοντες. Γιατί οι επαγγελματίες του κλάδου έχουν χαμηλότερα λειτουργικά κόστη και συνεπώς, μπορούν να διαθέσουν σε ελαφρώς χαμηλότερες τιμές ορισμένα προϊόντα. Και φυσικά, δεν πρέπει να ξεχνάμε, ότι οι λαϊκές και οι υπόλοιπες υπαίθριες αγορές προσομοιάζουν πολύ περισσότερο στον ιδιότυπο του πλήρους ανταγωνισμού, όπως την ορίζει η οικονομική επιστήμη.

Σύμφωνα, λοιπόν, με αυτόν τον ιδιότυπο, οι αγορές πλήρως ανταγωνισμού χαρακτηρίζονται από μεγάλο αριθμό επιχειρήσεων, ομοιογενές προϊόν, εύκολη είσοδο επιχειρήσεων και πλήρη πληροφόρηση για την αγορά του προϊόντος. Οι λαϊκές και οι υπόλοιπες υπαίθριες αγορές προσομοιάζουν, όσο λίγες, σε αυτά τα πρότυπα. Αντιθέτως, άλλες αγορές, που είναι ολιγοπωλιακές, δημιουργούν στρεβλώσεις και αυξάνουν τα κόστη για τους καταναλωτές. Χαρακτηριστικό, μάλιστα παράδειγμα στην Ελλάδα, τη χώρα που, πλέον, είναι 17η στο κατά κεφαλήν εισόδημα, αποτελεί η κατάταξή της ως η πιο ακριβή χώρα σε υπηρεσίες τηλεπικοινωνιών.

Επιπλέον, ο Έλληνας καταναλωτής, πληρώνει ακριβώς τον ευρωπαϊκό μέσο όρο στις τιμές στα τρόφιμα, στα ποτά, στον ρουχισμό, στα έπιπλα και στις οικιακές συσκευές και το 85% του κόστους στην ενέργεια, καθώς και στην εστίαση και στα καταλύματα. Προφανώς, και εμείς δεν λέμε να μην εκσυγχρονίσετε το πλαίσιο του υπαίθριου εμπορίου, αλλά τονίζουμε, ότι αυτό δεν πρέπει να γίνει με τρόπο που να αποκλείει τους νέους παραγωγούς και εμπόρους, γιατί αυτό θα αλλοιώσει τη φύση τους.

Για τους παραπάνω λόγους, κύριε Υπουργέ, θα τοποθετηθούμε, αφού «αφουγκραστούμε» όλους τους φορείς εκπροσώπησης των επαγγελματιών στον κλάδο και φυσικά, αφού ακούσουμε και τη δική σας εξήγηση. Ακούμε την άποψη, ότι με τις διατάξεις του νομοσχεδίου, καταργείται η απρόσκοπτη προσέλευση των παραγωγών στις λαϊκές αγορές, διότι θεσμοθετεί τη συμμετοχή των παραγωγών με τη διαδικασία της προκήρυξης, ενώ δεν υπάρχουν διοικητικά και άλλα εχέγγυα για την ομαλή εφαρμογή των προβλέψεων αυτών. Γιατί ακούμε την εύλογη άποψη, ότι το νομοσχέδιο στο άρθρο 67, προσφέρει 16 εξουσιοδοτήσεις στο Υπουργείο Ανάπτυξης, να ρυθμίσει μία σειρά από κρίσιμα θέματα. Γιατί ακούμε την άποψη, ότι οι παραγωγοί και επαγγελματίες επιβαρύνονται με διαδικασίες που θα έχουν αυξημένα κόστη γι’ αυτούς. Γιατί ακούμε την άποψη, ότι τα πρόστιμα που προβλέπει ο νόμος είναι δρακόντεια και εξοντωτικά. Γιατί ο θεσμός των πρότυπων λαϊκών αγορών, όπως θεσπίζεται, δημιουργεί ερωτηματικά ως προς το αντικείμενο και τη σκοπιμότητά τους.

 Αφού μιλήσαμε για κάποια δεδομένα, ας πάμε παρακάτω. Μέσα στο νομοσχέδιο, και ειδικά στο άρθρο 71, είναι ένα μίνι νομοσχέδιο, το οποίο επιδιώκει την απλούστευση ίδρυσης και λειτουργίας δραστηριοτήτων, στον τομέα της εκπαίδευσης και ειδικότερα σε ότι αφορά στα Ινστιτούτα Επαγγελματικής Κατάρτισης, τα φροντιστήρια, τα κέντρα ξένων γλωσσών και τα κολέγια. Για εμάς το συγκεκριμένο θέμα αποτελεί ένα πολύ μεγάλο ερωτηματικό και προφανώς, δεν μπορούμε να συναινέσουμε στην ψήφισή του. Δεν μπορούμε να συζητήσουμε διεκπεραιωτικά ζητήματα εκπαιδευτικής σημασίας, σε ότι αφορά στα προηγούμενα. Θα σας θυμίσω και την τροπολογία που φέρατε για την αναγνώριση επαγγελματικών προσόντων και επαγγελματικής ισοδυναμίας των πτυχίων κολεγίων, ενώ στη συνέχεια είχαμε τον αποκλεισμό, μαζικά και αδικαιολόγητα, 40 χιλιάδων υποψηφίων. Προφανώς, επιτρέψτε μου, οι συγκεκριμένες διατάξεις θα έπρεπε να μπουν σε κάτι διαφορετικό.

Τέλος, επιτρέψτε μου και μία παρατήρηση. Στην έκθεση συνεπειών της ρύθμισης που αναφέρεται στους δείκτες κατάταξης της Έκθεσης της Παγκόσμιας Τράπεζας και στην ανάγκη για την ευκολότερη αδειοδότηση επιχειρήσεων, είναι ένας δείκτης, στον οποίο χάνουμε θέσεις από το 2006 και μετά, πέφτοντας από την 60η θέση στην 79η θέση, στην Έκθεση του 2020. Υπάρχουν, λοιπόν, αμφιβολίες για την αξιοπιστία του δείκτη και τα δεδομένα των εκθέσεων, ενώ αφορούν και στην περίοδο της προηγούμενης Κυβέρνησης.

Κύριε Υπουργέ, είμαστε σίγουροι ότι βαδίζουμε στον σωστό δρόμο; Η Έκθεση της Παγκόσμιας Τράπεζας εστιάζει σε δέκα δείκτες. Η αδειοδότηση μιας επιχείρησης, στην οποία εστιάζετε εσείς και με αυτές τις πρωτοβουλίες, είναι ένας από τους δέκα δείκτες. Οι υπόλοιποι είναι διασυνοριακό εμπόριο, διαχείριση αδειών κατασκευής, προστασία μετόχων μειοψηφίας, διευθέτηση εμπορικών διαφορών, φορολογία, πρόσβαση στην ηλεκτροδότηση, πρόσβαση στη χρηματοδότηση, διευθέτηση εμπορικών διαφωνιών και καταγραφή τίτλων στο κτηματολόγιο.

Όμως, θα ήθελα να ρωτήσω πώς θα πάμε σε αυτούς τους δείκτες. Πώς νομίζετε ότι θα βαθμολογηθούμε, όταν η Παγκόσμια Τράπεζα διαπιστώσει τι έγινε στους μικρομετόχους της Πειραιώς; Πώς κατηύθυνε το τραπεζικό σύστημα την «πλημμυρίδα» της ρευστότητας της Ευρωπαϊκής Κεντρικής Τράπεζας σε δάνεια επιχειρήσεων; Τη διαρκώς επιδεινούμενη επίδοση της Δικαιοσύνης; Τα προβλήματα που έχουν δημιουργηθεί στις μεταβιβάσεις, λόγω των παλινωδιών με τις ταυτότητες κτιρίων;

Γι’ αυτό, κύριοι Υπουργοί, είμαστε επιφυλακτικοί ως προς τη συζήτηση της νομοθετικής πρωτοβουλίας και θα περιμένουμε τις επόμενες συνεδριάσεις, προκειμένου να τοποθετηθούμε.

Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Ευχαριστώ, κύριε Πρόεδρε.

Επειδή ήμουν στην Ολομέλεια σε Επίκαιρη Ερώτηση, υποθέτω ότι κατατέθηκαν οι προτάσεις για την ακρόαση φορέων. Θα τις καταθέσουμε κι’ εμείς, αλλά τις ανακοινώνω κιόλας. Κάνουμε, λοιπόν, πρόταση για την Πανελλαδική Επαγγελματική Ένωση Υπαίθριων και Πλανόδιων Μικροπωλητών και Λιανεμπόρων.

Σε σχέση με το νομοσχέδιο, θα κάνω ορισμένες γενικές παρατηρήσεις. Στο πρώτο και κυριότερο μέρος του σχεδίου νόμου, ρυθμίζεται το θεσμικό πλαίσιο οργάνωσης και λειτουργίας του υπαίθριου εμπορίου, έχοντας, ήδη, καταθέσει η Κυβέρνηση άλλα πέντε προσχέδια στη σειρά, διαπραγματευόμενη με τις ομοσπονδίες των παραγωγών και επαγγελματιών στις λαϊκές αγορές.

Η Κυβέρνηση, βέβαια, πρέπει να είναι ειλικρινής. Ουσιαστικά, η Κυβέρνηση με το πρώτο σχέδιο έδειξε τις πραγματικές της προθέσεις και μέχρι που θέλει να το φτάσει. Ποιο είναι το όραμά της για τις λαϊκές αγορές; Με το τελικό σχέδιο πήρε μέτρα, για να κλείσει τα μέτωπα που είχε ανοίξει με τις ομοσπονδίες, χωρίς να αλλάζει την ουσία και τον αντιδραστικό χαρακτήρα αυτού του σχεδίου νόμου. Αφαιρεί προσωρινά τα πιο «κραυγαλέα» σημεία, ενώ αφήνει «ορθάνοιχτα παράθυρα», για να υπηρετηθούν αυτοί οι στόχοι, δηλαδή, της ιδιωτικοποίησης των λαϊκών αγορών, μέσω συμπράξεων δημόσιου και ιδιωτικού τομέα, όπως ήταν το αρχικό σχέδιο και νομίζω ότι αυτό αποτυπώνει το πολιτικό και ιδεολογικό «στίγμα» της Νέας Δημοκρατίας. Δεν νομίζουμε να κάνει πίσω η Νέα Δημοκρατία από αυτό το ιδεολογικό «στίγμα», προφανώς, απλώς το μεταθέτει για αργότερα, στο απώτερο μέλλον, για να το περάσει με έναν διαφορετικό πιο εύπεπτο τρόπο.

Διατηρούμε ως Κόμμα την άποψη που είχαμε διαμορφώσει από την πρώτη στιγμή, ότι το συγκεκριμένο νομοσχέδιο πρέπει να καταψηφιστεί, διότι όχι μόνο δεν βάζει τάξη στις λαϊκές αγορές, όπως παραπλανητικά διαδίδει η Κυβέρνηση, αλλά, ουσιαστικά, σταδιακά ανατρέπει τον χαρακτήρα του θεσμού των λαϊκών αγορών, όπως τον ξέρουμε μέχρι σήμερα. Η κεντρική λογική που διαπνέει το νομοσχέδιο στο σύνολό του, είναι αυτή της όξυνσης του ανταγωνισμού, μεταξύ των παραγωγών και των επαγγελματιών για την απόκτηση μίας θέσης στη λαϊκή αγορά, της αυστηροποίησης του πλαισίου ελέγχου και λειτουργίας των λαϊκών αγορών με εξοντωτικές ποινές. Αλλάζει, δηλαδή, τον χαρακτήρα αυτού του θεσμού άρδην, ενός θεσμού που εξασφάλιζε ένα εισόδημα σε πιο φτωχά και αδύναμα κοινωνικά στρώματα, αλλά και ένας θεσμός που εξασφάλιζε φτηνά και καλής ποιότητας προϊόντα, για τη μεγαλύτερη πλειοψηφία της εργατικής τάξης των φτωχών λαϊκών στρωμάτων, που καλύπτουν τις καθημερινές ανάγκες διατροφής τους μέσα από τις λαϊκές αγορές.

Με τις αλλαγές που προβλέπονται θα οδηγηθούν σε γενικευμένη ανασφάλεια και στην ανεργία. Η παραπάνω διαδικασία θα οδηγήσει, αργά ή γρήγορα, σε αύξηση των ίδιων των τιμών των προϊόντων. Ο θεσμός αυτός των λαϊκών αγορών εξασφαλίζει την απευθείας πρόσβαση των λαϊκών στρωμάτων σε διατροφικά προϊόντα σε προσιτές τιμές, χωρίς τη μεσολάβηση των χονδρεμπόρων. Γι’ αυτό και υπερασπίζουμε αυτόν τον χαρακτήρα και είμαστε αντίθετοι στις προωθούμενες αλλαγές.

Ταυτόχρονα, δεν είμαστε αντίθετοι σε ένα τμήμα των λαϊκών αγορών να δραστηριοποιούνται και πωλητές άλλων ειδών, διατηρώντας τα κοινωνικά κριτήρια, τα οποία ίσχυαν έως τώρα για την απόκτηση της άδειας. Η πρόσβαση των εργαζομένων και των συνταξιούχων σε απαραίτητα είδη διατροφής και άλλα εμπορεύματα σε προσιτές τιμές, όπως γινόταν μέχρι σήμερα, θα περιοριστεί δραματικά και μάλιστα, σε μία περίοδο που τα οικονομικά αδιέξοδα μεγαλώνουν ακόμη περισσότερο. Οι αλλαγές που προτείνονται μέσα στο νομοσχέδιο είναι μαθηματικά βέβαιο, ότι θα οδηγήσουν χιλιάδες επαγγελματίες εκτός λαϊκής αγοράς, αλλά και στην αύξηση του κόστους διατροφής για την πλειονότητα των εργαζομένων.

Η Κυβέρνηση, λοιπόν, όλο αυτό το διάστημα και μέσα από παρεμβάσεις του ίδιου του Υπουργού Ανάπτυξης, προσπάθησε να πείσει, ότι η Κυβέρνηση στήριξε τις λαϊκές αγορές, ότι με το νέο νομοσχέδιο θα εξασφαλιστούν ο εκσυγχρονισμός και η διαφάνεια στη λειτουργία των λαϊκών αγορών και ότι βρίσκεται σε διαρκή διάλογο και επαφές με τις ομοσπονδίες παραγωγών και επαγγελματιών. Πρόκειται για επιχειρήματα που καταρρίπτονται πάρα πολύ εύκολα και μάλιστα, από την ίδια τη ζωή.

Η Κυβέρνηση εφάρμοσε όλο αυτό το διάστημα της πανδημίας τα ίδια καταστρεπτικά μέτρα, με εκείνα του υπόλοιπου λιανικού εμπορίου. Οι λαϊκές αγορές σε πολλές περιοχές της χώρας έμειναν για μήνες κλειστές ή περιοριζόταν η λειτουργία τους στο 50% του δυναμικού που έχουν. Επιπλέον, η συντριπτική πλειοψηφία παραγωγών και επαγγελματιών δεν έλαβε την παραμικρή ενίσχυση όλο αυτό το διάστημα που έμειναν, ουσιαστικά, χωρίς εισόδημα.

Διαφωνούμε, λοιπόν, κάθετα με το πλαίσιο λειτουργίας. Δεν συνιστά εκσυγχρονισμό το να αποβάλλεται ένα σημαντικό μέρος των επαγγελματιών και μάλιστα το πιο φτωχό από το δικαίωμά του να δραστηριοποιείται στη λαϊκή αγορά. Δεν είναι εκσυγχρονισμός η ένταση του ανταγωνισμού που θα οδηγήσει στην αύξηση των τιμών των προϊόντων.

Ας δούμε τις πιο σημαντικές αλλαγές που προτείνονται, σε σχέση με τον ισχύοντα ν.4497/ 2017. Για παράδειγμα, στο άρθρο 67 του παρόντος νομοσχεδίου, καταρρίπτεται ο μύθος του λεγόμενου κοινωνικού διαλόγου με τους φορείς των παραγωγών και επαγγελματιών, από τη στιγμή που δίνεται δυνατότητα στον Υπουργό Ανάπτυξης με μία απλή υπουργική απόφαση να ανατρέπει ακόμη και αυτές τις ελάχιστες αλλαγές που αναγκάστηκε να κάνει ο Υπουργός, προκειμένου να «χρυσώσει το χάπι» για το νέο νομοσχέδιο. Γι’ αυτό επαναλαμβάνω, ότι η Κυβέρνηση με το παρόν σχέδιο νόμου, ανοίγει τον δρόμο σταδιακά να προωθηθούν οι στόχοι της, όπως αποτυπώθηκαν στο πρώτο σχέδιο.

Στο άρθρο 15, διατηρείται η απαγόρευση της συμμετοχής πωλητή σε προκήρυξη, αν δεν έχει εξοφληθεί κάθε τέλος που αφορά στο υπαίθριο εμπόριο, έναντι οποιασδήποτε αρχής, φορολογική, ασφαλιστική ενημερότητα και του φορέα λειτουργίας. Αυτή η διάταξη ίσχυε και πριν. Αρκούσε, όμως, ο επαγγελματίας να είναι ενήμερος μόνο, κατά την περίοδο ανανέωσης της άδειάς του. Τώρα, με βάση τον νόμο, όλα τα δικαιολογητικά πρέπει να είναι διαρκώς ενήμερα, γεγονός που θα οδηγήσει σε πάρα πολλά προβλήματα, μέχρι και άρση των αδειών.

Στο άρθρο 16, υπάρχει διαφοροποίηση στο ζήτημα της χορήγησης άδειας παραγωγού από τον οικείο δήμο, σε σχέση με τον προηγούμενο νόμο του 2017. Σύμφωνα με τον προηγούμενο νόμο, αν ο παραγωγός είχε στην κατοχή του μία σειρά από δικαιολογητικά, υπεύθυνη δήλωση ότι ο ενδιαφερόμενος δεν κατέχει άλλη άδεια, βεβαίωση εγγραφής στο μητρώο αγροτών, αντίγραφο της ενιαίας αίτησης εγγραφής, ενίσχυσης και ενιαίας δήλωσης καλλιέργειας και εκτροφής, βεβαίωση ασφαλιστικής και φορολογικής ενημερότητας, αν και η τελευταία έχει τροποποιηθεί με υπουργική απόφαση από την Κυβέρνηση του ΣΥΡΙΖΑ, ώστε να μην ζητείται, βεβαίωση έναρξης TAXIS, βεβαίωση ταμειακής μηχανής, πιστοποιητικό υγείας, τότε ο Δήμος του χορηγούσε την άδεια του παραγωγού και στη συνέχεια, ο παραγωγός μπορούσε να απευθυνθεί στην Περιφέρεια που τον ενδιέφερε, ώστε να δραστηριοποιηθεί σε μία λαϊκή αγορά.

Όλη αυτή η διαδικασία παραπέμπεται στους αντίστοιχους διαγωνισμούς με αυξημένη, πλέον, πιθανότητα αρκετοί να μείνουν εκτός λαϊκών αγορών.

Στον νόμο του 2017, ειδικά για τους επαγγελματίες, λαμβάνονταν υπόψη μία σειρά κοινωνικά κριτήρια. Αναπηρία, πολυτεκνία, γονείς παιδιών με αναπηρία, Ρομά, απεξαρτημένοι, προστάτες μονογονεϊκών οικογενειών, αποφυλακισθέντες, κ.λπ.. Τώρα, όμως, στα βασικά κριτήρια μοριοδότησης αφαιρούνται κάποια από αυτά, όπως για παράδειγμα οι Ρομά και προστίθενται άλλα, όπως αυτό της ηλικίας, οδηγώντας, πιθανά, παλαιότερους επαγγελματίες εκτός λαϊκής, αλλά και του πτυχίου Τριτοβάθμιας Εκπαίδευσης, φέροντας έτσι σε δυσχερέστερη θέση χιλιάδες επαγγελματίες που, προφανώς, δεν έχουν αποφοιτήσει από αντίστοιχες σχολές. Όμως, και για τους ίδιους τους τωρινούς φοιτητές, που βλέπουν τον «εφιάλτη» της ανεργίας ορατό, αποτελεί, πραγματικά, κοροϊδία η πρόσβαση στις λαϊκές αγορές, ως επαγγελματική διέξοδος.

Αυστηροποιείται, ακόμη περισσότερο, το πλαίσιο για τις λαϊκές αγορές και στο άρθρο 21. Η άδεια θα αφαιρείται, αν δεν πουληθεί, για παράδειγμα, πάνω από το 50% της δηλωθείσας ποσότητας, αν δεν εκδοθεί φορολογική απόδειξη, δύο φορές, εντός του ίδιου έτους. Ρυθμίσεις που δεν ισχύουν για κανέναν άλλο κλάδο του λιανικού εμπορίου ή για παράδειγμα, η έλλειψη δραστηριοποίησης, άνω των 30 ημερών συνολικά, είτε από φυσική ή άλλη καταστροφή της παραγωγής, είτε από εξάντληση των αποθεμάτων των προϊόντων.

Επίσης, ανατίθεται σε ιδιωτικούς φορείς, σε εταιρείες, το σύνολο της διαχείρισης των λαϊκών αγορών στα ζητήματα καθαριότητας, φύλαξης, διαγράμμισης και άλλα τέτοια ζητήματα, με όποιες συνέπειες μπορεί να έχει αυτό και πρακτικά, όπως το να αφαιρεθεί κάθε ευθύνη των υπηρεσιών της Περιφέρειας σε αυτά τα ζητήματα, προφανώς και αυτό της ευθύνης για τη χρηματοδότηση.

Δίνεται, επιπλέον, η δυνατότητα στους φορείς διαχείρισης, δήμους και περιφέρειες, να καθορίζουν το ωράριο λειτουργίας των λαϊκών αγορών, έξι ημέρες την εβδομάδα, χωρίς να αποκλείεται, ρητά, η Κυριακή. Μειώνεται, επίσης, από το 20% στο 10% το ποσοστό παραγωγών και επαγγελματιών, που έχουν τη δυνατότητα να πάρουν μέρος στις εμποροπανηγύρεις, ενώ αυτή η δυνατότητα δίνεται μόνο σε αυτούς που απασχολούνται λιγότερο από τέσσερις ημέρες στις λαϊκές αγορές, που αριθμητικά είναι ελάχιστοι. Δεν ισχύει το ίδιο, όμως, για εισαγωγείς, βιοτέχνες, χονδρεμπόρους και ούτω καθεξής.

Δεν υπάρχει, επίσης, καμία πρόνοια για τους πωλητές που χρησιμοποιούν αυτοκινούμενα οχήματα. Δεν προβλέπονται γι’ αυτούς θέσεις στις λαϊκές αγορές, όπως προβλεπόταν στον προηγούμενο του 2017.

Καταργείται, επίσης, η διάταξη που υπήρχε στον προηγούμενο νόμο, όπου η άδεια του επαγγελματία ανακαλούταν, όταν αυτός είχε εισοδήματα που ξεπερνούσαν το 40% του ορίου της φτώχειας. Αυτό διατηρούσε, σε έναν βαθμό, τον κοινωνικό χαρακτήρα των λαϊκών αγορών, μιας και δεν επέτρεπε την ανανέωση της άδειας σε κάποιον που είχε παράλληλα εισοδήματα, προκειμένου αυτή να δοθεί σε ανθρώπους που είχαν μεγαλύτερη ανάγκη. Όμως, το πολύ χαμηλό όριο αυτών των εισοδημάτων, δηλαδή, το 40% του ορίου φτώχειας, δημιουργούσε πρόβλημα σε πωλητές, που έχοντας εισοδήματα αυτού του ύψους, δεν μπορούσαν να επιβιώσουν, χωρίς την απασχόλησή τους στη λαϊκή αγορά.

Συμπερασματικά, λοιπόν, το νέο πλαίσιο που προτείνετε κινείται, κατά την άποψή μας, σε αρνητική κατεύθυνση, γι’ αυτό και καταψηφίζουμε. Το Κομμουνιστικό Κόμμα Ελλάδας στέκεται στο πλευρό των επαγγελματιών και των λαϊκών οικογενειών και καταδικάζει αυτές τις μεθοδεύσεις.

Ο θεσμός των λαϊκών αγορών, με τα όποια κοινωνικά χαρακτηριστικά διατηρούν ως τώρα στη λειτουργία τους, αποτελεί πραγματική διέξοδο για τη διατροφή χιλιάδων νοικοκυριών που σήμερα βλέπουν τα εισοδήματά τους να «ψαλιδίζονται», ως απόρροια των γενικότερων αντεργατικών αντιλαϊκών πολιτικών, αλλά και των ανατιμήσεων που αδειάζουν το λαϊκό πορτοφόλι.

Την ίδια στιγμή, χιλιάδες επαγγελματίες επωφελούνται από τα κοινωνικά κριτήρια, που ίσχυαν έως τώρα για την κατοχύρωση της άδειας και έβρισκαν μία θέση εργασίας, σχετικά προστατευμένη από τον ανταγωνισμό και την κυριαρχία των μεγαλύτερων εμπορικών καταστημάτων.

Κανένας λοιπόν, δεν πρέπει να ξεγελαστεί από αυτούς τους κυβερνητικούς ελιγμούς. Είναι αυτό που λέμε εμείς, ως Κ.Κ.Ε, ότι μόνο ο λαός τελικά μπορεί να σώσει τον λαό. Η οργανωμένη πάλη και ο συλλογικός αγώνας είναι ο μόνος δρόμος για να ορθώσουν εμπόδια στη διάλυση του θεσμού των λαϊκών αγορών.

Μόνη διέξοδος για τους αυτοαπασχολούμενους στις λαϊκές αγορές είναι η ένταξη του αγώνα για την ανατροπή νόμων που δυσκολεύουν τη ζωή τους, για να παρθούν, εδώ και τώρα, μέτρα που θα διασφαλίζουν το δικαίωμα εργασίας στις λαϊκές αγορές, αλλά και μέτρα που θα τους καλύπτουν για τις μεγάλες απώλειες εισοδήματος που είχαν κατά τη διάρκεια της καραντίνας. Μέτρα που θα μειώσουν το κόστος παραγωγής, ειδικά τώρα που οι αυξήσεις σε ρεύμα και πετρέλαιο έχουν εκτινάξει, ήδη, το κόστος παραγωγής, αλλά και μέτρα πιο μόνιμου χαρακτήρα που θα τους επιτρέψουν να έχουν ένα αξιοπρεπές εισόδημα.

Θέση του Κ.Κ.Ε. είναι ότι η λειτουργία των λαϊκών αγορών πρέπει να είναι στην ευθύνη δημόσιων φορέων, με την απαιτούμενη δομή, κεντρικό κράτος, περιφέρειες, δήμοι. Τα κάθε είδους προβλήματα διαχείρισης και επομένως, και τα κάθε λογής έξοδα λειτουργίας, πρέπει να είναι στην ευθύνη αυτών των φορέων και όχι στα συνδικαλιστικά όργανα, όπως ισχύει μέχρι σήμερα.

 Ταυτόχρονα, αυτοί οι φορείς δεν πρέπει να λειτουργούν με ιδιωτικοοικονομικά κριτήρια. Άλλο πράγμα ένα τέλος που θα καταβάλουν οι επαγγελματίες αυτοί και αυτό στα λογικά πάντα πλαίσια, όχι δυσβάσταχτο, και άλλο, για παράδειγμα, να έχουν την ευθύνη και να χρηματοδοτούν τις τουαλέτες στις λαϊκές αγορές.

Αντίθετα, Δήμοι και περιφέρειες πρέπει να ενισχύονται, μέσω του Κρατικού Προϋπολογισμού και όχι αποκλειστικά από το τέλος που πληρώνει ο κάθε επαγγελματίας, το οποίο, έτσι κι’ αλλιώς, ζητάμε εμείς να μειωθεί.

Στα πλαίσια λοιπόν, αυτών των φορέων, δεν έχουμε αντίρρηση να συμμετέχουν συμβουλευτικά και οι αντίστοιχοι συνδικαλιστικοί φορείς, χωρίς φυσικά να το θεωρούμε αυτό, ως πανάκεια για την αντιμετώπιση του συνόλου των προβλημάτων που απασχολούν τους επαγγελματίες αυτούς.

Το Κ.Κ.Ε., λοιπόν, από την πρώτη στιγμή, βρέθηκε στον αγώνα για την υπεράσπιση των δικαιωμάτων τους. Αυτό θα κάνει από δω και πέρα με ιδιαίτερη επιμονή και σταθερότητα στην άποψη που σας είπα.

Κατά συνέπεια, καταψηφίζουμε, ως Κ.Κ.Ε., επί της αρχής, το συγκεκριμένο νομοσχέδιο.

 Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Συντυχάκη, ποιον φορέα μας είπατε;

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Την Πανελλαδική Επαγγελματική Ένωση Υπαίθριων και Πλανόδιων Μικροπωλητών και Λιανεμπόρων

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστώ.

Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης-Κυριάκος Βελόπουλος):** Σας ευχαριστώ, κύριε Πρόεδρε.

Καλησπέρα, κύριε Υπουργέ. Καλησπέρα, κυρίες και κύριοι.

 Εδώ ήμασταν, κύριε Γεωργιάδη, μαζί τον Φεβρουάριο, που καταθέσαμε ως Ελληνική Λύση την Επίκαιρη Ερώτηση για τις λαϊκές αγορές και μας είπατε τότε, ότι δεν είναι καν σχέδιο νόμου και δεν είναι νομοσχέδιο και ότι «δεν θα σας απαγορεύσουμε να συσκέπτεστε». Όμως, τελικά, επαληθευόμαστε και είναι νομοσχέδιο το οποίο έρχεται προς ψήφιση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καμία σχέση δεν έχει.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης-Κυριάκος Βελόπουλος):** Πώς δεν έχει; Βεβαίως και έχει. Τότε είχατε αντιδράσει για τον τίτλο, «ταφόπλακα στους παραγωγούς λαϊκών αγορών». Εν ψυχρώ, διαμαρτυρηθήκατε και δεν είναι δικός μας ο τίτλος. Είναι ο τίτλος από τις ομοσπονδίες και σας είχα πει, ότι αν θέλετε, βάλτε το και «εν θερμώ», γιατί είναι παντός καιρού.

Δεν έχει σχέση η μοριοδότηση; Δεν έχει σχέση το e- καταναλωτής και όλα αυτά που μου είπατε ανερυθρίαστα, ότι εγώ λέω, ότι είναι χαμηλού πνευματικού επιπέδου να «τρέχουν» με το laptop, για να βάλουν τις τιμές και τη διακίνηση των προϊόντων τους από τις τρεις τα ξημερώματα που στήνουν τον πάγκο τους; Άλλο ήταν εκείνο τότε, που διαμαρτύρονταν οι ομοσπονδίες; Εγώ βλέπω ότι ο άξονας, ο «σκελετός» είναι ο ίδιος. Έγιναν κάποιες μικρές τροποποιήσεις. Όμως, όλοι αυτοί που διαμαρτύρονται, και είναι ομοσπονδίες που εσείς λέτε, ότι δεν διαμαρτύρονται, ενώ, ήδη, έχουν εξαγγείλει κινητοποιήσεις, αυτοί ζουν σε άλλο πλανήτη, σε άλλη χώρα, έχουν άλλες προθέσεις, δηλαδή; Γιατί εδώ διαταράσσεται η φιλοσοφία της λαϊκής αγοράς.

Οι δέκα καλύτερες λαϊκές αγορές στον κόσμο, όπως βλέπω, είναι σε διάφορα μέρη, στον Καναδά, στην Αμερική, στην Ιαπωνία, στη Βαρκελώνη της Ισπανίας, στη Γαλλία, όπου ξεκίνησαν από το 1802 και δίνουν και φορολογικά κριτήρια και τα λέγαμε την άλλη φόρα. Τότε λέγατε, ότι είναι διαφορετικές οι συνθήκες εισοδήματος εκεί, αλλά εδώ πρέπει, όπως κι’ εσείς άνθρωπος της αγοράς είστε, να κρατήσουμε τη φιλοσοφία του μικρομεσαίου, τη «ραχοκοκαλιά» της ελληνικής οικονομίας. Εδώ ανοίγουμε «τον ασκό του Αιόλου», με συγχωρείτε πολύ. Η εκκλησία του Δήμου στην αγορά, η αγορά είναι μία εκκλησία του Δήμου των πολιτών, είναι μιας φιλοσοφίας εκ του σύνεγγυς, μία προσωπική σχέση, η οποία έχει και έναν ψυχολογικό χαρακτήρα. Δεν πρέπει να διαταράξουμε την αύρα της λαϊκής που προσδίδει μία αύρα στην παραδοσιακή γειτονιά. Δεν μπορούμε να τη μετατρέψουμε σε ένα εμπορικό κέντρο, δεν μπορεί να έχει σχέση με σούπερ μάρκετ. Πρέπει να έχει τα τοπικά προϊόντα και να τα διακινήσει, ώστε να είναι υπέρ του μικρομεσαίου, υπέρ του μικρού αγρότη και αυτό πρέπει να το διαφυλάξουμε.

Εδώ και χρόνια, φωνάζουν οι εκάστοτε κυβερνήσεις για να υπάρχει ένα μητρώο αγροτών για το κατά κύριο επάγγελμα αγρότης. Αυτό πρέπει να διαφυλάξουμε. Βλέπουμε, όμως, ότι όλοι οι επαΐοντες, δηλαδή, αυτοί που βιώνουν το μεροκάματο στις λαϊκές, έχουν αντιρρήσεις και έχουν επισημάνει σημαντικά στοιχεία. Βλέπουμε μία γραφειοκρατία που καλά κρατεί από τον Άννα στον Καϊάφα, που δεν απλουστεύει τα πράγματα, αλλά τα περιπλέκει. «Ρουσφέτια» δεν είναι οι άδειες των λαϊκών αγορών, όλα αυτά τα χρόνια, είτε σε «βουλευτάδες», είτε σε Δημάρχους, είτε σε Νομάρχες, για να βγάλει κάποιος άδειες στις λαϊκές; Κρυβόμαστε τώρα πίσω από το δάχτυλό μας; Βγάλε και σε μένα μία άδεια λαϊκής αγοράς.

Ναι, αλλά μπαίνουν σωστά κοινωνικά κριτήρια; Βεβαίως, να ελέγξουμε ποιοι βγάζουν άδεια στις λαϊκές αγορές, αλλά δεν μπορούμε να ανοίξουμε τώρα την «κερκόπορτα», για να μπει μέσα η ιδιωτικοποίηση των λαϊκών αγορών στα πρότυπα κέντρα λαϊκών αγορών, τα οποία πρέπει να έχουν μία ευταξία, μία καλαισθησία, μία ομοιομορφία, σε μόνιμο χαρακτήρα, αλλά εδώ πρέπει να αναβαθμίσουμε και να αναπλάσουμε τις, ήδη, υπάρχουσες λαϊκές αγορές και να τους δώσουμε το κύρος που τους αρμόζει. Σε αυτό θα συμφωνήσουμε, αλλά το ημερήσιο ανταποδοτικό τέλος που πάει τελικά;

Πολλοί Δήμαρχοι και Δήμοι απέτυχαν. Δεν έχουν κάνει τα έργα υποδομής στις περισσότερες πόλεις, ενώ δεν υπάρχουν τουαλέτες στις λαϊκές αγορές. Αυτό να το δούμε, ναι, αλλά δεν μπορούμε να υπάρχει ο εκμοντερνισμός στη λαϊκή αγορά και να χάσει τη φιλοσοφία της η λαϊκή αγορά, που είναι υπέρ του αδύνατου, υπέρ του μικρού, υπέρ αυτού που δεν μπορεί να είναι στο συστεγασμένο εμπόριο. Είναι πλανόδιος, το λέει και η λέξη.

Στις μεγαλύτερες, λοιπόν, αγορές και της Ευρώπης δίδεται μία βαρύτητα στα παραδοσιακά προϊόντα, στα τοπικά προϊόντα, στα προϊόντα, κυρίως, που έρχονται μέσα από τη γαστρονομία. Σε δεύτερη μοίρα, είναι τα βιομηχανοποιημένα προϊόντα μεταποίησης.

Στις προτάσεις που έχουν κατατεθεί, το ξέρετε πολύ καλά, κύριε Υπουργέ, επισημαίνουν κάποια στοιχεία οι άνθρωποι. Για παράδειγμα, για την ίδρυση νομικών προσώπων σε όλες τις Περιφέρειες, οι άνθρωποι λένε να συσταθεί μία υπηρεσία, η οποία θα λέγεται Διεύθυνση Λαϊκών Αγορών ή θα λέγεται Ταμείο Λαϊκών Αγορών. Γιατί το λένε αυτό οι επαγγελματίες και οι μη επαγγελματίες παραγωγοί; Για να μην περιπλέκεται το πράγμα. Ένας αρμόδιος φορέας, δεν μπορούν να «λαλούν πολλά κοκόρια», ένας για να υπάρχει μία σβελτάδα, να το πω έτσι, να υπερκεράσει κάθε γραφειοκρατικό εμπόδιο. Εδώ βλέπουμε μία αναπροσαρμογή παλαιών νόμων που έρχονται και πάλι επιδερμικά στην επιφάνεια, χωρίς να επιλύονται τα προβλήματα. Να συστήνονται, λοιπόν, κάποια διοικητικά συμβούλια, αλλά ο απώτερος σκοπός στο αρμόδιο όργανο για τις λαϊκές αγορές ποιος είναι; Τον ξέρετε. Να συμμετέχουν οι ίδιες οι ομοσπονδίες, τα ίδια τα σωματεία, οι ίδιοι οι σύλλογοι. Δηλαδή, σε όλα τα νομοσχέδια που πάμε να νομοθετήσουμε, δεν λαμβάνουμε υπόψη και τους φορείς που εμπλέκονται, τους άμεσα εμπλεκόμενους, αλλά ούτε και τους βάζουμε μέσα να έχουν λόγο και άποψη, όπως για παράδειγμα, και στο θέμα του χώρου της Παιδείας.

Δηλαδή, στα νέα όργανα που μπορούσαν να συσταθούν, ώστε να είναι ευέλικτα και η αρμοδιότητα, κυρίως, να είναι στον Β΄ Βαθμό της Αυτοδιοίκησης με έναν ενιαίο φορέα, έπρεπε να είναι μέσα ομοσπονδίες παραγωγών λαϊκών αγορών. Αν δεν μιλήσουν αυτοί οι άνθρωποι, να πουν τον καημό τους, το πρόβλημά τους, για να παταχθούν και οι έκνομες ενέργειες, συμφωνούμε σε αυτό, αν δεν είναι αυτοί, αν δεν συμμετέχουν ενεργά, να είναι ενεργά κύτταρα, για να έχουμε μία εποικοδομητική αρχή αρμοδιοτήτων, τότε τι κάνουμε αν τους έχουμε απέξω;

Επίσης, εκφράζουμε πολλές επιφυλάξεις για το άρθρο 53, για την ανάθεση του καθορισμού των εξαιρουμένων άρθρων από τον ίδιο τον Υπουργό. Ακόμη, δηλαδή, μία φορά, ο Υπουργός έχει έναν συγκεντρωτισμό εξουσιών. Δηλαδή, για μία ακόμη φορά, μιλάμε για έναν Υπουργό «Κρέοντα», που θα αποφασίζει «κρεοντικά», για να αναθεωρεί κάποια προηγούμενα άρθρα. Εδώ, λοιπόν, υπάρχουν επιφυλάξεις. Δε μπορεί να συγκεντρώνεται σε ένα πρόσωπο μία τέτοια απρόσκοπτη μεγάλη «κρεοντική» εξουσία για αποφάσεις.

Στο άρθρο 24, εκφράζουν αντιρρήσεις οι ομοσπονδίες, όπως η Πανελλαδική Ομοσπονδία Συλλόγων Παραγωγών Αγροτικών Προϊόντων Λαϊκών Αγορών. Τι λέει; Δεν μπορεί να γίνεται προκήρυξη μία φορά τον χρόνο. Σας το είπε και ο Εισηγητής σας, ο ομοϊδεάτης σας από τη Νέα Δημοκρατία. Δε μπορεί να γίνεται μία απρόσκοπτη προσέλευση των αγροτών στις λαϊκές αγορές. Πρέπει να υπάρχει ένα δικαίωμα του κάθε αγρότη παραγωγού.

Πώς θα γίνει αυτό; Να καταθέτει ΟΣΔΕ, να καταθέτει Ε 9, να καταθέτει βεβαίωση ασφαλιστικής ικανότητας και να είναι, κατά κύριο, επάγγελμα αγρότης. Γι’ αυτό λέμε μητρώο αγροτών. Είμαι από έναν καθαρά αγροτικό νομό, τις Σέρρες, από τους μεγαλύτερους αγροτικούς νομούς, εν Ελλάδι. Δεν πρέπει να δώσουμε πάνω απ’ όλα προτεραιότητα στον αγρότη και στην αγρότισσα;

Αυτούς πρέπει να διαφυλάξουμε. Αυτό γίνεται και στην Ευρώπη, στις περισσότερες λαϊκές αγορές. Στη Βαρκελώνη, είναι αγρότες, στα περίχωρα του Παρισιού είναι αγρότες, στη Γερμανία υποστηρίζεται η τοπική γαστρονομία, στη Γαλλία δίνουν φορολογικά κίνητρα και εχέγγυα στους παραγωγούς λαϊκών αγορών, μέχρι ένα πολύ υψηλό εισόδημα που φτάνει και τις 40.000 ευρώ ετησίως.

Αυτός είναι ο ρόλος και ο σκοπός των λαϊκών αγορών. Φεύγουμε από τη φιλοσοφία, αλλάζουμε ρότα εδώ. Τον εκσυγχρονίσουμε, τον κάνουμε πιο μοντέρνο, τον κάνουμε πιο σύγχρονο με το know how, αλλά τι είναι η λαϊκή αγορά; Η λαϊκή αγορά είναι μία διαπροσωπική σχέση του καταναλωτή με τον απευθείας παραγωγό, που θα πει τον καημό του, θα πει τον πόνο του, θα κάνει τον διάλογο, τον χαροποιεί. Γι’ αυτό υπάρχει μία ψυχολογία διαφορετική, που έπαιξαν σημαντικό ρόλο και κατά την περίοδο του Covid οι λαϊκές αγορές στην ψυχολογία των πολιτών.

Αυτό πρέπει να διαφυλάξουμε. Το να βάζουμε εμείς αυτά τα εξοντωτικά πρόστιμα, που πρέπει να υπάρχει νομιμότητα, αλλά δεν μπορεί να μπαίνουν άλλα μέτρα και άλλα σταθμά και να του λέμε «τρέξε στο κομπιούτερ, στο e- καταναλωτής.

Αυτή είναι η λαϊκή αγορά που οραματιζόμαστε, αν θέλουμε να κρατήσουμε έναν παραδοσιακό ιστορικό χαρακτήρα; Δικαίως, λένε οι άνθρωποι, ότι αυτό το κάνουν μόνο τα σουπερμάρκετ, με ένα κύκλο εργασιών, άνω των 90.000 ευρώ τον χρόνο.

Όχι στη μετατροπή των αγροτών σε εμπόρους, όπως προβλέπεται στο άρθρο 52, παρ.8. Αυτό λένε οι ομοσπονδίες που τις διαβάζω και πρέπει να δούμε όλοι αυτά τα κελεύσματα, αυτές τις ανησυχίες, αυτή τη στεναχώρια, τις επιφυλάξεις και τα ερωτηματικά που βάζουν.

Χάνεται η φιλοσοφία και ο λόγος ύπαρξης λαϊκών αγορών, εις βάρος των καταναλωτών, γιατί; Δεν πρέπει να διαταραχθεί μία ισορροπία του 50-50, ανάμεσα σε παραγωγούς και επαγγελματίες βιομηχανικών ειδών, ούτε η αναλογία θέσεων παραγωγών προς επαγγελματίες, που είναι 1 προς 1, για να επιβραβεύονται ορισμένοι αδειούχοι. Θα υπάρχουν, δηλαδή, κάποιες διατάξεις «φωτογραφικού» χαρακτήρα, που θα μπαίνουν κάποιες εταιρείες με πλάγιο τρόπο, και θα μένουν παραγωγοί αγροτικών προϊόντων απ’ έξω. Αυτό δεν το λέω εγώ, δεν το λέμε εμείς. Το λένε οι άνθρωποι που εκφράζουν τις αντιρρήσεις τους, αυτά είναι τα επιχειρήματά τους, αυτές είναι οι επιφυλάξεις τους.

Σε ότι αφορά στα κοινωνικά κριτήρια. Ωραία, δίνετε μοριοδότηση σε μακροχρόνια ανέργους και πολύτεκνους. Παιδιά πωλητών λαϊκών αγορών βάζουν οι άνθρωποι, πρόσωπα που εργάζονται ως βοηθοί στις λαϊκές αγορές, πρόσωπα που ασκούν αγροτική δραστηριότητα. Βάζετε και αυτό με τους πτυχιούχους, που λέγαμε την άλλη φορά, που είναι καλό να υπάρχει επίπεδο λιβέλου ή κουλτούρα, αλλά όχι, όμως, να έχουμε μία τέτοια διαφορά με πτυχιούχους στις λαϊκές αγορές. Καλό είναι να ανεβάσουμε το επίπεδο και τον μορφωτικό χαρακτήρα, αλλά να μην υπάρχει αυτή η μεγάλη απόκλιση, σε ότι αφορά στη μοριοδότηση.

Αυτό με τα σούπερ μάρκετ, που λένε οι άνθρωποι, δεν ήταν 90.000 ευρώ. Κάνουν λόγο για 90 εκατομμύρια τζίρο και τους βάζετε να πάνε σε μία πλατφόρμα του καταναλωτή.

Εγώ σας ρωτώ, αυτός που πάει στη λαϊκή, μία φορά την εβδομάδα, γιατί είναι θεσμοθετημένη στη γειτονιά του, δεν ξέρει τον παραγωγό, δεν ξέρει τις τιμές; Ακόμη ξέρει και αν τα προϊόντα είναι ντόπια, εγχώρια ή όχι. Και αυτό πρέπει να διαφυλάξουμε, για το οποίο κουβέντα δεν λέγεται, τα ελληνικά προϊόντα. Ότι πάμε στις λαϊκές και βλέπουμε πατάτες από την Τουρκία και φακές από το Περού, αυτό είναι αλήθεια. Αυτά πρέπει να διαφυλάξουμε, γιατί οι πραγματικοί παραγωγοί, οι πραγματικοί αγρότες οι μικρομεσαίοι, μένουν εκτός. Αν θέλουμε να μιλάμε για μία λαϊκή αγορά, όπως πρέπει να είναι δομημένη και όπως πρέπει να κρατήσει τον παραδοσιακό της ιστορικό χαρακτήρα των μη προνομιούχων ανθρώπων, του μόχθου και του μεροκάματου.

Επιπλέον, βλέπουμε εξοντωτικές ποινές και ποινές τιμωρητικού χαρακτήρα. Απώλεια άδειας για την πώληση προϊόντων, σε ποσοστό 70%, για τη μη έκδοση τριών αποδείξεων στο διάστημα ενός έτους. Εγώ δεν λέω να υπάρχουν έκνομες ενέργειες, προς Θεού, αλλά με αυτά τα εξαντλητικά πρόστιμα και αυτή η σπουδή να τους τιμωρούμε με ένα τόσο αυστηρό πλαίσιο, ενώ αγωνίζονται για ένα μεροκάματο, δεν μπορώ να καταλάβω, ακριβώς, γιατί γίνεται.

Όχι, στους πλειστηριασμούς θέσεων στους επαγγελματίες πωλητές, ούτε στη σύγκριση εκκαθαριστικών για τους παραγωγούς. Κλήρωση παρουσία των ενδιαφερομένων πολιτών, λέει η Ομοσπονδία. Ύστερα, αυτοί που θέλουν να βελτιώσουν τη θέση, που θα είναι σε πιο περίοπτη θέση μέσα στη λαϊκή αγορά, για να προσελκύει πελατεία, από μία γνωμοδοτική επιτροπή, να μην χάσουν και την υπάρχουσα θέση.

Ακούστηκε, κύριε Υπουργέ, το ξέρω, ότι, κατά βάθος, γνωρίζετε το νόημα, την ουσία, την αξία, τον σκοπό και τον στόχο της λαϊκής αγοράς. Προσέξτε μόνο μην μεταβληθεί η λαϊκή αγορά σε ένα υπαίθριο εμπορικό κέντρο. Από αυτά «χορτάσαμε», από αυτά έχει αλλάξει όλο το status, όλο το μοντέλο, όλο το μοτίβο. Το θέμα είναι να κρατήσουμε αυτή τη λαϊκή αγορά που λειτουργεί ως ένα λαϊκό πανεπιστήμιο. Δεν είναι μόνο να πάει να πάρει ένα κιλό ντομάτες η γυναίκα ή ο άντρας από τη λαϊκή αγορά, το χαίρεται συνθετικά, ψυχολογικά. Αυτό πρέπει να δούμε. Είναι μία διέξοδος, είναι ένα «καταφύγιο», έχει έναν σύνθετο χαρακτήρα και επειδή είστε του αρχαίου ελληνικού πνεύματος, ξέρετε ότι η αρχαία αγορά ήταν ο «ομφάλιος λώρος», ήταν το επίκεντρο των φιλοσοφημένων συζητήσεων.

Όλα με ανθρώπους γίνονται, κυρίες και κύριοι. Αν βγάλουμε και απωλέσουμε τον άνθρωπο και τον δούμε ως νούμερο -εδώ είναι ο κ. Βιλιάρδος, ο οικονομολόγος μας, καλά κάνουν οι οικονομολόγοι, οι αριθμοί είναι μαγικοί, έχουν ουσία, έχουν δυνατότητα, έχουν οντότητα- αλλά, ουαί και αλίμονο, αν ισοπεδώσουμε όλα στον «βωμό» του κέρδους, γιατί όπου ευημερούν οι αριθμοί, υποφέρουν οι άνθρωποι.

Αυτά δεν τα λέμε εμείς. Εμείς ως Ελληνική Λύση τα φιλτράραμε, τα αποκωδικοποιήσαμε, τα μελετήσαμε, φωνάζαμε από τον Φεβρουάριο γι’ αυτό το νομοσχέδιο και λέτε εσείς ότι εκείνο το νομοσχέδιο δεν είχε καμία σχέση με το παρόν. Να μας εξηγήσετε, γιατί δεν έχει σχέση. Τι αλλάξετε; Τι τροποποιήσατε; Όλες αυτές οι αντιδράσεις έρχονται έτσι τυχαία, ανεξέλεγκτα; Και άλλα πολλά που θα έχουμε την ευκαιρία να τοποθετηθούμε, κατ’ άρθρο, για όλα αυτά, όπως τα έχουμε μελετήσει.

Να πούμε για τα επιμελητήρια; Τα επιμελητήρια έχουν έναν γνωμοδοτικό και συμβουλευτικό χαρακτήρα, άλλος έπρεπε να είναι ο ρόλος τους. Ναι, αλλά ο μικρομεσαίος επιχειρηματίας πληρώνει το αντίτιμο στα επιμελητήρια των 50 ευρώ.

Που πάνε αυτά τα λεφτά, στο ΓΕΜΗ, στο μητρώο των επιμελητηρίων; Σωστά. Εδώ βλέπουμε, όμως, πάλι κάτι διακρίσεις σε κάποιους επιχειρηματίες, έναντι των ποινών που είναι καθαρά «φωτογραφικού» χαρακτήρα. Αν πάμε τώρα στα ιδιωτικά κολέγια, αμφιβόλου ποιότητας και προέλευσης, θα δούμε και κάποια πτυχία περίεργα εκεί. Γι’ αυτό κρατάμε επιφυλάξεις και στην αδειοδότηση.

Το κύριο θέμα μας είναι, βέβαια, οι λαϊκές αγορές και πως αυτές είναι δομημένες.

Υπάρχει και μία αγωνία από εποχικούς πωλητές σε αύξηση του χρόνου, προ των Χριστουγέννων ή προ του Πάσχα, γιατί δεν βγαίνουν οι άνθρωποι με αυτόν τον μικρό χρονικό περιορισμό των δέκα ημερών, προ των Χριστουγέννων ή των δεκαπέντε ημερών, προ του Πάσχα. Και αυτό πρέπει να το δούμε.

Πρέπει να ακούσουμε και τους χειροτέχνες, οι οποίοι πρέπει να είναι συνυφασμένοι και να ελέγχονται από το Υπουργείο Πολιτισμού σε ένα μητρώο. Να βοηθήσουμε και αυτούς, αλλά όποιον βοηθήσουμε, κύριε Γεωργιάδη, πρέπει να είναι ο μικρός, ο μικρομεσαίος, αυτός που δεν έχει έναν μεγάλο κύκλο εργασιών και ένα μεγάλο εκκαθαριστικό της εφορίας. Διότι η κάθε πόλη που έχει λαϊκή αγορά, εκτός από τα δύο μητροπολιτικά μεγάλα κέντρα Αθηνών και Θεσσαλονίκης, έχει τις ιδιαιτερότητές της, έχει τις ιδιομορφίες της. Αυτό η Τοπική Αυτοδιοίκηση το γνωρίζει και να επιμηκύνει τις λαϊκές και να δει για το θέμα των αδειών. Οι Δήμοι, για να λέμε την αλήθεια, αυτό που είπα και στην αρχή της ομιλίας μου, έχουν αποτύχει. Δεν υπάρχει ευταξία του χώρου, δεν υπάρχει οργάνωση, δεν υπάρχει υποδομή.

Μην λέτε, όμως, ότι οι Περιφέρειες και οι Περιφερειάρχες «νίπτουν τας χείρας τους» και δεν θέλουν να αναλάβουν τις ευθύνες. Εγώ ακούω δηλώσεις και του Περιφερειάρχη Κεντρικής Μακεδονίας, του κ. Τζιτζικώστα, του Περιφερειάρχη Δυτικής Μακεδονίας, του κ. Κασαπίδη και του Περιφερειάρχη Θεσσαλίας, του κ. Αγοραστού, που λένε «δώστε αρμοδιότητες επιτέλους και στις Περιφέρειες». Οι Περιφέρειες γνωρίζουν. Αν θέλει η Αυτοδιοίκηση να είναι ένα ενεργό «κύτταρο» κοντά στον πολίτη, κοντά στον δημότη και να μην έχουμε αυτή την αποκεντρωμένη Περιφέρεια, «στρίβειν δια του αρραβώνος», για πολλές αποφάσεις.

Δείτε το, εν κατακλείδι, και διατηρείστε την αύρα, το χρώμα, της λαϊκής αγοράς, γιατί βλέπω, ότι υπάρχουν πολλά σημεία περίεργα, που θα ανοίξουν την «κερκόπορτα» ή τον «ασκό του Αιόλου» σε ιδιώτες καθαρά, οι οποίοι τη Δευτέρα θα είναι στο μαγαζί τους, ή κάποιες άλλες μεγάλες εταιρείες και καλά κάνουν, την Τρίτη θα πηγαίνουν στη μία λαϊκή, την Τετάρτη θα πηγαίνουν στην άλλη λαϊκή και θα το παίζουν «πωλητές επαγγελματίες λαϊκών αγορών».

Αυτό πρέπει να προσέξουμε και κάποιοι αγρότες με μικρούς κλήρους, που, πραγματικά, κατά κύριο επάγγελμα είναι αγρότες, δεν θα μπορούν να πουλήσουν τα ζαρζαβατικά τους, να το πω έτσι. Αυτό πρέπει να δούμε κύριοι. Για τα υπόλοιπα, αν θα τους οργανώσουμε με ένα αποχετευτικό δίκτυο, με τουαλέτες, με ευταξία, αυτό να το δούμε και συμφωνούμε. Το θέμα, όμως, είναι ποιος θα είναι μέσα στη λαϊκή αγορά. Αυτό είναι το ερώτημα.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Θα ανακοινώσω τώρα στο Σώμα τους φορείς που κλήθηκαν για αύριο το πρωί. Είναι η Κεντρική Ένωση Επιμελητηρίων Ελλάδος, η ΚΕΔΕ, η ΕΣΑμεΑ, η Ομοσπονδία Παραγωγών Θεσσαλίας-Μακεδονίας-Θράκης, το Σωματείο Επαγγελματιών Παραγωγών εκτός πόλεως Θεσσαλονίκης, η Ομοσπονδία Εμπόρων Λαϊκών Αγορών Αττικής, ο Προϊστάμενος Λαϊκών Αγορών Περιφέρειας Αττικής, το ΓΕΩΤΕΕ, η Πανελλαδική Ομοσπονδία Συλλόγων Παραγωγών Αγροτικών Προϊόντων Πωλητών Λαϊκών Αγορών, η ΓΣΕΒΕΕ, η Ομοσπονδία Παραγωγών Λαϊκών Αγορών Κρήτης, Εκπρόσωποι Βιοτεχνών-Οικοτεχνών που συμμετέχουν στις Αγορές Καταναλωτών, η Πανελλαδική Επαγγελματική Ένωση Υπαίθριων και Πλανόδιων Μικροπωλητών και Λιανεμπόρων, το Προσωρινό Συντονιστικό Αγορών Καταναλωτών Αττικής, η Ομοσπονδία Επαγγελματιών Δυτικής Μακεδονίας, η Ομοσπονδία Επαγγελματιών Ηλείας, το ΙΝΚΑ, η Γενική Ομοσπονδία Καταναλωτών Ελλάδος, η ΕΚΠΟΙΖΩ, η Ομοσπονδία Ιδιωτικών Εκπαιδευτικών Λειτουργών Ελλάδος, η Πανελλήνια Ομοσπονδία Θεάματος-Ακροάματος, η Ομοσπονδία Επαγγελματιών Λακωνίας, η Ομοσπονδία Παραγωγών Αττικής, η Αντιπεριφερειάρχης Κεντρικής Μακεδονίας, κυρία Πατουλίδου, η Πανελλήνια Ομοσπονδία Σωματείων Επαγγελματιών Πωλητών Υπαίθριων Αγορών Κρατών-Μελών Ε.Ε., η Πανελλαδική Επαγγελματική Ένωση Πλανόδιων και Υπαίθριων Μικροπωλητών και Λιανεμπόρων, η Πανελλαδική Ομοσπονδία Σωματείων Επαγγελματικών Λαϊκών Αγορών, η Περιφέρεια Αττικής και η Ομοσπονδία Επαγγελματιών και Παραγωγών Λαϊκών Περιφέρειας Αττικής.

Τον λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Δεν άκουσα, αν έχουν προσκληθεί οι παραγωγοί, δηλαδή, η Ομοσπονδία Παραγωγών Αττικής. Επίσης, είναι διαφορετική η Ομοσπονδία Παραγωγών Θεσσαλίας-Μακεδονίας-Θράκης και διαφορετική η Ομοσπονδία χωρίς Παραγωγών ή Πωλητών, γιατί είναι για όλα Μακεδονίας-Θεσσαλίας και Θράκης.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Έχουν κληθεί και οι δύο.

Τον λόγο έχει ο κ. Φάμελλος, αλλά θα σας παρακαλέσω, όμως, μόνο για επτά λεπτά.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, ευχαριστώ πολύ. Θα έχουμε και άλλες συνεδριάσεις, εξάλλου, για να συζητήσουμε και ο Εισηγητής μας, εκ μέρους του ΣΥΡΙΖΑ, παρουσίασε την αρχική μας αξιολόγηση και κριτική.

Κύριε Πρόεδρε, κυρίες και κύριοι Βουλευτές, κύριε Υπουργέ, νομίζω, ότι έχουμε, πρώτα απ’ όλα, ένα πρωτοφανές περιστατικό αριστείας. Οφείλω να ομολογήσω, ότι έχουμε ένα χάι σκορ επιτελικότητας σήμερα. Πρώτη φορά βλέπουμε Κυβέρνηση να έρχεται μόνο με Εισηγητή, χωρίς κανέναν άλλο Βουλευτή της Συμπολίτευσης και μάλιστα, ο Εισηγητής να δηλώνει, ότι πρέπει να ανασταλούν κάποια άρθρα, ότι πρέπει να μην εφαρμοστούν κάποια άλλα και ότι διαφωνεί με τα υπόλοιπα. Δεν μπόρεσε να υπερασπιστεί το νομοσχέδιο ο Εισηγητής της Ν.Δ.. Και πώς θα μπορούσε, άλλωστε; Δεν είναι ένα νομοσχέδιο που μπορεί κανείς να το υποστηρίξει. Είναι ένα λάθος νομοσχέδιο, στην πιο λάθος στιγμή, ένα νομοσχέδιο εις βάρος των λαϊκών αγορών, τροφοδοτώντας το κύμα ακρίβειας που, ήδη, η κυβέρνηση δεν μπορεί να διαχειριστεί.

Η αγωνία και η αδυναμία της Ν.Δ., φάνηκε από το ότι ο Εισηγητής της, με επικλήσεις, χωρίς καμία απόδειξη, έλεγε, ότι δεν πρέπει να φοβούνται οι άνθρωποι των λαϊκών αγορών και ταυτόχρονα έλεγε, ότι το νομοσχέδιο είναι διαφανές. Για ποιον λόγο; Πολύ απλά, γιατί πρέπει να φοβούνται οι άνθρωποι των λαϊκών αγορών και το νομοσχέδιο δεν είναι διαφανές. Βέβαια, πρέπει να ομολογήσω, ότι περισσότερο από όλους φοβάται ο Εισηγητής της Ν.Δ., γι’ αυτό και δεν μπορεί να το υποστηρίξει. Νομίζω, όμως, ότι άθελά του, ο Εισηγητής της Ν.Δ., αποκάλυψε και ποιος είναι ο στόχος της Ν.Δ..

Είπε, ότι «ο σκοπός των λαϊκών αγορών έχει πετύχει. Είναι ένας λαϊκός θεσμός με φθηνά και ποιοτικά προϊόντα για τους καταναλωτές», απευθείας θα συμπληρώσω και εγώ «από τον παραγωγό στον καταναλωτή», γι’ αυτό και θέλει η Νέα Δημοκρατία να τον καταργήσει. Είναι ξεκάθαρο, ότι η Νέα Δημοκρατία με αυτό το νομοσχέδιο θέλει να καταργήσει τον πετυχημένο λαϊκό θεσμό των λαϊκών αγορών, γιατί πρώτα απ’ όλα η Νέα Δημοκρατία δεν μπορεί να δεχτεί οτιδήποτε έχει λαϊκό και κοινωνικό χαρακτήρα.

Τι κάνει; Με τίτλους θα αναφερθώ, γιατί τα είπε ο Σταύρος Αραχωβίτης. Πρώτα απ’ όλα είναι αδιαφανές, καθώς δεκαέξι υπουργικές αποφάσεις δηλώνουν δύο πράγματα στη Βουλή, για όσους έχουν ελάχιστη εμπειρία. Πρώτον, ή ότι η Κυβέρνηση δεν πρόλαβε να επεξεργαστεί ρυθμίσεις και τις παραπέμπει σε υπουργικές αποφάσεις, ή ότι η Κυβέρνηση θέλει, να κρύψει πράγματα και τα παραπέμπει σε υπουργικές αποφάσεις.

Άρα, ο Υπουργός έχει να κάνει κάτι πολύ απλό και το απλοποιούμε, όσο γίνεται, για να τον βοηθήσουμε στη δουλειά του. Να διαλέξει, αν είναι πρόχειρος ή αν είναι αδιαφανής ο τρόπος, με τον οποίο νομοθετεί. Ότι και να διαλέξει, όμως, σίγουρα, δεν είναι φιλολαϊκό, σίγουρα, δεν είναι επιτελικό, σίγουρα, δεν είναι άριστο.

Τι άλλο κάνει το νομοσχέδιο; Καταργεί την απρόσκοπτη συμμετοχή των παραγωγών στις λαϊκές αγορές. Πώς το κάνει; Πολλά παραδείγματα. Στο άρθρο 17, βάζει ασφυκτικές προϋποθέσεις ως προς τα πωλούμενα είδη. Στο άρθρο 56, βάζει δηλώσεις στο e- καταναλωτής, που ισχύουν μόνο για πάρα πολύ μεγάλα σουπερμάρκετ πάρα. Στο άρθρο 62, βάζει ποινές, οι οποίες είναι άδικες για τους παραγωγούς, ενώ είναι άδικες, σε σχέση και με την υπόλοιπη αγορά. Δεν εφαρμόζονται, δηλαδή, στα επαγγέλματα που είναι «στεγασμένα» στο υπόλοιπο εμπόριο, αλλά τα βάζει στους παραγωγούς της λαϊκής και στους επαγγελματίες, στους μικροεμπόρους της λαϊκής.

Και άλλες πολλές υποχρεώσεις, πολλά προαπαιτούμενα και κριτήρια, τα οποία υποκρύπτουν κάτι πάρα πολύ απλό, κύριε Σιμόπουλε: τον αποκλεισμό των παραγωγών από τις λαϊκές αγορές. Ταυτόχρονα, για να το εξασφαλίσει στο άρθρο 26, εξοστρακίζει όλες τις λειτουργίες διαφάνειας στην περίπτωση των αδειοδοτήσεων και της οργάνωσης των αγορών, στέλνοντας εκτός παραγωγών και εκτός θεσμών διαφάνειας, πολλές φορές, τη λειτουργία. Πιθανά, γιατί θέλετε να κάνετε θεσμούς σαν αυτούς που κάνετε και στην Αυτοδιοίκηση με τις αναπτυξιακές εταιρείες, που είναι οργανισμοί που ελέγχουν κομματάρχες της Νέας Δημοκρατίας, για να κανονίζονται και τα έργα, στην περίπτωση των Δήμων, εκτός τεχνικών υπηρεσιών, ενώ στο άρθρο 66, δίνει και τη δυνατότητα μετατροπής της παραγωγικής άδειας σε επαγγελματική, έτσι ώστε να μην υπάρχει, πλέον, καμία παραγωγική συσχέτιση, δηλαδή, συσχέτιση του παραγωγού με τον πάγκο και με τη λαϊκή.

Βέβαια, να πω την αλήθεια, μετά την εισήγηση του κ. Σιμόπουλου, όλοι έχουμε ένα ερώτημα, για ποιο νομοσχέδιο συζητάμε. Ο κ. Σιμόπουλος, είπε το μισό να αλλάξει, το μισό να καθυστερήσει και το μισό να μην εφαρμοστεί. Δεν καταλαβαίνουμε, ακριβώς, ειδικά αυτό που είπε, ότι ετοιμάζουν ένα ηλεκτρονικό σύστημα, το οποίο, όμως, θα εφαρμοστεί μετά από πολλά χρόνια. Ειλικρινά, είναι για γέλια. Αν θέλετε, να γυρίσουμε στα Πρακτικά. Υποσχέθηκε στους παραγωγούς να μην ανησυχούν, γιατί αυτό το λειτουργικό «εργαλείο», δηλαδή οι δηλώσεις στο e-καταναλωτής», δεν θα εφαρμοστεί τώρα, αλλά θα γίνει μετά από πολλά χρόνια. Τότε γιατί το νομοθετείτε;

 Η ουσία του νομοσχεδίου είναι ξεκάθαρη. Βέβαια είναι και με τη «σφραγίδα» του κ. Γεωργιάδη, αν και δεν περιμέναμε κάτι διαφορετικό. Αναφέρει ότι, «οι παραγωγοί και οι μικροί παραγωγοί, οι αγρότες, δεν θα έχετε τη δυνατότητα να έχετε πάγκο στις λαϊκές και πρέπει να πάτε στους μεσάζοντες. Να πάρετε τα προϊόντα σας «κοψοχρονιάς» στους μεσάζοντες. Οι δε καταναλωτές, δεν θα έχετε, πλέον, στους πάγκους της λαϊκής της γειτονιάς σας, της επαρχίας του Νομού σας, της Περιφέρειάς σας αυτούς που ξέρετε, αλλά θα έχετε ενδιάμεσους που θα παίρνουν από τους μεσάζοντες. Άρα, θα έχετε σίγουρα ακριβότερα προϊόντα και πιθανά όχι το ίδιο ποιοτικά.

Το αποτέλεσμα και αυτού του νομοσχεδίου είναι ότι με μία επιλογή της Κυβέρνησης Μητσοτάκη, θα έχουμε τις αδύναμες κοινωνικές ομάδες φτωχότερες. Οι καταναλωτές θα έχουν και πιο ακριβά προϊόντα και οι παραγωγοί δε θα μπορούν να πουλήσουν τη σοδειά τους, έστω απευθείας στον καταναλωτή σε μία τιμή που θα τους δίνει ένα ελάχιστο, ένα στοιχειώδες εισόδημα για να ζήσουν. Τους φτωχούς φτωχότερους, τους ευάλωτους πιο ευάλωτους. Αυτό είναι η Κυβέρνηση Μητσοτάκη.

 Εξάλλου, ο κ. Γεωργιάδης, το είχε πει, «μην περιμένετε να επιζήσετε οι μικρομεσαίοι επαγγελματίες. Πρέπει να πάτε να παραδοθείτε σε μεγαλύτερα συμφέροντα, γιατί έτσι όπως είστε μικροί δεν σας θέλουμε». Αυτή η Κυβέρνηση δεν θέλει τους μικρούς επαγγελματίες, δεν θέλει τους μικρούς παραγωγούς και προφανώς, δεν την ενδιαφέρει ο λαϊκός καταναλωτής.

Αυτό είναι το σχέδιο της Κυβέρνησης Μητσοτάκη που, δυστυχώς, πλήττει και τη μικρή παραγωγή, πλήττει την ποικιλία και τον περιβαλλοντικό πλούτο της μικρής παραγωγής στην Ελλάδα.

 Και το αποτέλεσμα ποιο θα είναι; Μία αγορά των μεγάλων και μάλιστα, χωρίς έλεγχο, όπως ακριβώς κάνουν σήμερα στην ενέργεια, που είναι συνυπεύθυνος ο Υπουργός, μαζί με το Υπουργείο Περιβάλλοντος και Ενέργειας, διότι αυτή η κρίση ακρίβειας που ζούμε, που θα πολλαπλασιαστεί με το νομοσχέδιο των λαϊκών αγορών, οφείλεται στο ότι η Κυβέρνηση δεν θέλησε ποτέ να πάρει μέτρα ελέγχου και ρύθμισης της αγοράς. Δεν θέλησε ποτέ να υπάρχουν πολλοί παραγωγοί ενέργειας, γι’ αυτό και έχει ακυρώσει τις κοινότητες. Θέλει ολιγοπώλιο στην παραγωγή. Έχει εφαρμόσει ολιγοπώλιο και στην παραγωγή και στην εμπορία και μάλιστα, χωρίς έλεγχο και χωρίς στήριξη του καταναλωτή. Ας το πούμε κι αυτό.

Η υπουργική απόφαση που θα στήριζε τους καταναλωτές στην ενέργεια, που εξαγγέλθηκε από τον κ. Μητσοτάκη στις 11 Σεπτεμβρίου, στην Έκθεση Θεσσαλονίκης, ακόμη δεν έχει δημοσιευτεί, για να δείτε πόσο «άριστο» είναι το κράτος των δεξιών και πόσο επιτελικό. Αν ήταν, όμως, να δώσουν κανένα έργο σε κάποιον «ημέτερο» ή καμία «κρυφή» επιδότηση θα το είχαν κάνει, αλλά όταν είναι να βοηθήσουν τους καταναλωτές ή τους ανθρώπους των λαϊκών δεν το κάνουν ποτέ.

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστώ κι εγώ, κύριε Φάμελλε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Κύριε Πρόεδρε, ζητώ τον λόγο, επί προσωπικού.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ορίστε, κύριε Σιμόπουλε, έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Η διαστρέβλωση αυτών των οποίων λέω συνιστά προσωπικό θέμα.

Κατ’ αρχήν, ποτέ δεν είπα -και να πάμε στα Πρακτικά- για πολλά χρόνια. Είπα ότι το e-Καταναλωτής δεν θα ξεκινήσει, κύριε Φάμελλε, από την επόμενη ώρα με το που θα έχουμε το φεκ. Είναι μία διαδικασία, μέσα στην οποία θα εκπαιδευτούν, πραγματικά, οι φορείς, οι παραγωγοί, οι πολίτες, οι καταναλωτές. Δεν είπα πολλά χρόνια. Είπα δεν είναι άμεσης εφαρμογής και είναι λογικό.

Επίσης, τονίζω σε όλους τους τόνους, ότι το Υπουργείο και ο Υπουργός πέτυχαν αυτό που εξήγησα, τη μεσότητα. Δηλαδή, εκσυγχρονισμός και διατήρηση του χαρακτήρα των λαϊκών αγορών.

Από κει και πέρα, πρότεινα κάποιες τροποποιήσεις και διευκρινήσεις. Θεωρώ ότι στο τέλος το νομοσχέδιο αυτό θα έχει την αποδοχή όλων των παραγωγικών φορέων.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Σιμόπουλο.

Τον λόγο έχει ο κ. Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς, πριν φύγει ο κ. Φάμελλος, θέλω να τον προκαλέσω, επί προσωπικού, να καταθέσει τη δήλωσή μου στα Πρακτικά της Βουλής, όπου έχω πει «ότι δεν θέλουμε τους μικρούς, δεν μας νοιάζετε και να πάτε να εξαγοραστείτε από κάποιον μεγάλο». Επειδή σας αρέσουν τα Πρακτικά, κάνω κι εγώ από τα Πρακτικά, ακριβώς, αυτό που είπατε.

Εάν μεν έχετε τέτοια δήλωση, πολύ ευχαρίστως, να την καταθέσετε. Εάν δεν έχετε τέτοια δήλωση, παρακαλώ πολύ να μου ζητήσετε συγνώμη. Εάν συγχέετε την κουβέντα που έκανα με τη δημοσιογράφο, την κυρία Γιάμαλη στο Kontra, απατώντας στην ερώτηση -έχω απαντήσει το ίδιο νομίζω και στον κ. Χαρίτση στη ΔΕΘ σε αντίστοιχη ερώτηση- στο γιατί οι τράπεζες δεν δίνουν δάνεια στις πολύ μικρές επιχειρήσεις, το γιατί είναι μόνον οι 40.000 επιχειρήσεις δυνάμενες τραπεζικού δανεισμού -όχι επί Άδωνι Γεωργιάδη, αλλά και επί ΣΥΡΙΖΑ τόσες ήταν, απάντησα ότι για τις τράπεζες οι πολύ μικρές επιχειρήσεις δεν αποτελούν ελκυστικό χώρο δανεισμού και ότι γι’ αυτόν τον λόγο κάνουμε το νομοσχέδιο για τα κίνητρα συνένωσης των επιχειρήσεων, έτσι ώστε να μεγαλώνουν σε «όγκο» και να μπορούν να αποκτήσουν τον αναγκαίο «όγκο», για να αποκτήσουν και πρόσβαση στον τραπεζικό δανεισμό.

Για να το πω και πιο απλά, εγώ ο ίδιος, ο Άδωνις Γεωργιάδης, έχω πολύ μικρή επιχείρηση και σε όλη μου τη ζωή είχα διαφορές πολύ μικρές επιχειρήσεις. Θα ήταν, εξαιρετικά, οξύμωρο και αυτοκτονικό, ο Άδωνις Γεωργιάδης να στρέφεται κατά του Άδωνι Γεωργιάδη. Παρακαλώ, λοιπόν, τον κ. Φάμελλο, εάν έχει τη δυνατότητα να κάνουμε κάποτε μια αξιοπρεπή και σοβαρή συζήτηση, να καταθέσει τη σχετική μου δήλωση, για να δούμε πότε είπα εγώ, ότι δεν θέλουμε τους μικρούς και να πάνε μόνο στους μεγάλους.

 Τρίτον, επειδή άκουσα την κριτική του για την ύπαρξη δευτερογενούς νομοθεσίας στο νομοσχέδιο. Αυτό αναφέρεται στην έκδοση υπουργικών αποφάσεων. Θα ήθελα να ρωτήσω τον Εισηγητή σας, τον κ. Αραχωβίτη, να μας πει, εάν στα νομοσχέδια που έφερνε ο ΣΥΡΙΖΑ, προβλεπόταν δευτερογενής νομοθεσία ή όχι. Θα ήθελα πολύ να πάρετε τον λόγο και να μας πείτε, εάν έστω σε ένα νομοσχέδιο του ΣΥΡΙΖΑ προβλεπόταν η έκδοση υπουργικών αποφάσεων, μετά την ψήφιση του νομοσχεδίου ή όχι.

Θα σας πω, αν πείτε όχι, στην επόμενή μας συζήτηση, ότι όλα τα νομοσχέδια έχουν μέσα την έκδοση υπουργικών αποφάσεων, κάτι που για εμάς που είμαστε Βουλευτές, όλοι γνωρίζουμε, ότι είναι η συνήθης και σωστή πρακτική όλων των κυβερνήσεων, καθώς δεν μπορείς να είσαι, διαρκώς, στη Βουλή να νομοθετείς, θα ήταν πολύ οξύμωρο και δύσκολο αυτό. Δεύτερον, ασφαλώς, ο κάθε Υπουργός πρέπει να έχει τη δυνατότητα να εφαρμόζει την πολιτική της Κυβέρνησης, εντός των πλαισίων που του δίνει ο νόμος.

Άρα, εάν επί ΣΥΡΙΖΑ δεν εκδίδοντο υπουργικές αποφάσεις και όλα ήταν στον νόμο, θέλω να μου το πείτε, για να το ελέγξω. Εάν επί ΣΥΡΙΖΑ, όμως, τα νομοσχέδια προέβλεπαν την έκδοση υπουργικών αποφάσεων, παρακαλώ πολύ να αποσύρετε το σχετικό σχόλιο. Ειδάλλως, απλώς, κάνουμε μεταξύ μας υποκρισίες.

Τώρα που αναφέρομαι στον κ.Φάμελλο, θυμάμαι νομοσχέδιο του Υπουργείου Περιβάλλοντος, με την πρόβλεψη υπουργικών αποφάσεων, μετά την ψήφιση του νόμου και μου κάνει μεγάλη εντύπωση όλο το σχετικό του σχόλιο. Μου φαντάζει λίγο υποκριτικό, έως πολύ.

**ΧΡΗΣΤΟΣ ΓΙΑΝΝΟΥΛΗΣ:** Ένα όριο δεν έχει κύριε Υπουργέ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σε ότι αφορά στο όριο, εγώ θα σας βρω νομοσχέδιό σας που είχε μέσα 40 υπουργικές αποφάσεις. Μόνο ο δικός σας νόμος, ο 4412/2016, αν θυμάμαι καλά, είχε, περίπου, 120 υπουργικές αποφάσεις. Άρα, αφήστε αυτά, είστε «φρέσκος» Βουλευτής, δεν τα ξέρετε.

Η έκδοση υπουργικών αποφάσεων και κοινών υπουργικών αποφάσεων, η λεγόμενη δευτερογενής νομοθεσία για τους πολίτες που μας παρακολουθούν, είναι, απολύτως, συνήθης τρόπος νομοθέτησης, όχι στην Ελλάδα, παγκοσμίως.

Θα μου επιτρέψετε να ξεκινήσω την ομιλία μου, για να δώσω και κάποιες απαντήσεις. Όμως, πρώτα θα ξεκινήσω με ένα σχόλιο, επί προσωπικού, λόγω και της επικαιρότητας. Ήμουν σε αυτή τη Βουλή, όταν ο ΣΥΡΙΖΑ με έσυρε σε Προκαταρκτική των πραγμάτων Επιτροπή για τη «σκευωρία» Novartis, όπως την λέω εγώ και όλοι οι υπόλοιποι. Μία από τις βασικές κατηγορίες των «μαρτύρων», των «κουκουλοφόρων» λέμε εμείς που αντιμετωπίσαμε στη μεγαλύτερη συκοφαντία τη ζωή μας και εγώ και οι υπόλοιποι εννέα, σε ότι αφορά εμένα ειδικά, αλλά και στον κ. Ανδρέα Λοβέρδο συγκεκριμένα, ο οποίος και βάσει αυτής της κατηγορίας έχει παραπεμφθεί με την ψήφο της Βουλής και είναι στο στάδιο της ανάκρισης, ήταν ότι είχα έναν συνεργάτη και εγώ και ο κ. Λοβέρδος στο Υπουργείο Υγείας. Το όνομά του είναι Νίκος Μανιαδάκης, ο οποίος αποτελούσε τον «σύνδεσμο», μεταξύ του κ. Λοβέρδου, εμού και της εταιρείας Novartis και ήταν ο «κομιστής» χρημάτων στον κ. Λοβέρδο και σε μένα και γενικά επηρέαζε υπέρ της Novartis τις υπουργικές αποφάσεις για τις τιμές των φαρμάκων και διάφορα άλλα. Σχετικά δημοσιεύματα είχαν γίνει στην εφημερίδα, φυσικά, Documento -που αλλού- στο Kontra, κ.λπ..

Βάσει αυτών των κατηγοριών, όταν του αφαιρέθηκε ο χαρακτηρισμός του «μάρτυρα δημοσίου συμφέροντος» από την κυρία Τουλουπάκη του ασκήθηκε δίωξη. Θέλω να θυμίσω για τους παλαιότερους, όλο το σόου στο αεροδρόμιο, όπου συνελήφθη μαζί με την οικογένειά του. Του απαγορεύτηκε η έξοδος από τη χώρα και τότε η κυρία Τουλουπάκη, η Εισαγγελέας Διαφθοράς έβγαλε και δελτίο τύπου για το πόσο επικίνδυνος είναι ο Μανιαδάκης και πόσο σημαντικό είναι να μην φύγει από τη χώρα, γιατί ήταν ο άνθρωπος- «κλειδί», για να αποδειχθεί η δωροδοκία των πολιτικών προσώπων από την εταιρεία Novartis.

Γιατί τα λέω όλα αυτά; Πριν από λίγο εξεδόθη το βούλευμα της ελληνικής Δικαιοσύνης για τον κ. Νίκο Μανιαδάκη. Αποσύρονται όλες οι κατηγορίες που του είχε αποδώσει η Εισαγγελέας Διαφθοράς, η τέως, η κυρία Τουλουπάκη. Παραδίδεται στην ελληνική κοινωνία, ομόφωνα, αθώος. Εκρίθη ότι δεν υπάρχει ούτε ένδειξη ή υπόνοια τέλεσης οιουδήποτε αδικήματος από τον κ. Νίκο Μανιαδάκη.

Σε μία Βουλή που θα είχαμε, πραγματικά, συναδελφικό πνεύμα και αξιοπρέπεια, σήμερα κάποιοι από εσάς θα μου ζητούσαν και συγνώμη, αλλά δεν έχω τόσο μεγάλες προσδοκίες. Καλό, όμως, είναι να ακούγεται από το βήμα της Βουλής, ότι ο μάρτυρας, πάνω στον οποίον στήριξαν τη βασική κατηγορία εναντίον μου και εναντίον του Ανδρέα Λοβέρδου, πριν από λίγο, αθωώθηκε παμψηφεί, με ομόφωνη γνώμη Ανακριτή, Εισαγγελέα και Δικαστικού Συμβουλίου και παύει κάθε ποινική δίωξη εναντίον του για την υπόθεση της Novartis. Απλώς και μόνο, για να καταλάβει κάποτε ο κόσμος, πόσο «βρώμικη» έγινε η πολιτική στην Ελλάδα, στα πλαίσια κάποιων να κρατήσουν την εξουσία.

Κλείνω την παρένθεση και μπαίνω τώρα στο νομοσχέδιο, απατώντας σε ορισμένα που άκουσα, για να πούμε μετά και δυο λόγια για το νομοσχέδιο, το οποίο θα δούμε, αναλυτικά, στην κατ’ άρθρον συζήτηση και αφού ακούσουμε τους φορείς.

Πρώτα απ’ όλα, άκουσα κριτική για το doing business και τον δείκτη, όπου, συνεχώς, η Ελλάδα πέφτει από το 2003 και εντεύθεν. Για να μην γίνονται παρεξηγήσεις, δείκτης doing business, επί της δικής μου θητείας δεν έχει εκδοθεί, μετά λύπης μου. Αν είχε εκδοθεί, θα είχαμε ανέβει αρκετές θέσεις. Δυστυχώς, δεν έχει εκδοθεί. Έχουν εκδοθεί άλλοι δείκτες και έχουμε ανέβει σε όλους τους άλλους. Ο τελευταίος δείκτης doing business, εξεδόθη το 2019, με τα στοιχεία του 2019, δηλαδή. Έκτοτε, η Παγκόσμια Τράπεζα έπεσε σε μία εσωτερική κρίση δική της, ως προς την αξιοπιστία του δείκτη και πριν από λίγες ημέρες ανακοινώθηκε, ότι δεν θα ξαναβγεί αυτός ο δείκτης, γιατί αποσύρεται ως δείκτης. Άρα, επί των δικών μου ημερών πτώση στον δείκτη δεν έχει υπάρξει, ούτε άνοδος στον δείκτη δεν έχει υπάρξει, γιατί δεν έχει εκδοθεί δείκτης. Αυτός είναι ο λόγος. Αντίθετα, έχουμε ανέβει πάρα πολλές θέσεις και στον δείκτη στον διεθνή πίνακα ανταγωνιστικότητας από το Ινστιτούτο Ανταγωνιστικότητας της Ελβετίας, αλλά έχουμε ανέβει και πάρα πολλές θέσεις στον δείκτη άμεσων ξένων επενδύσεων στον δείκτη της Ernst & Young.

Δεύτερον, άκουσα τους συναδέλφους από το Κ.Κ.Ε., αλλά και από τον ΣΥΡΙΖΑ, οι οποίοι είπαν ότι το πρώτο σχέδιο νόμου που είχε κυκλοφορήσει ήταν «φρικώδες» και γι’ αυτό έκανα «κωλοτούμπα» μετά τις αντιδράσεις. Αντίθετα, ο κ. Μπούμπας, από την Ελληνική Λύση, είπε ότι είναι ίδιο το πρώτο προσχέδιο και το τελικό, το οποίο έχουμε τώρα στα χέρια μας. Πρέπει να συμφωνήσετε. Ή έκανα «κωλοτούμπα», μετά τις σφοδρές αντιδράσεις, αλλά εκεί φαινόταν η πραγματική μου πρόθεση του τι ήθελα να κάνω, αλλά φοβήθηκα και έκανα «κωλοτούμπα», ή είναι ίδιο, οπότε δεν έκανα καμία «κωλοτούμπα», αλλά δεν μπορεί, ταυτόχρονα, να έχω κάνει και τα δύο. Το λέω, διότι πάντα πίστευα και πιστεύω, ότι η Βουλή είναι ένας, κατ’ εξοχήν, χώρος διαλόγου. Ιδιαίτερα, στις Επιτροπές, αν δεν μπορούμε να μιλήσουμε, επί των συγκεκριμένων και λέμε γενικώς συνθήματα, άκρη δεν θα βγάλουμε.

Ως προς την κριτική, γενικώς, που άκουσα. Ποια είναι η κριτική που έχω ακούσει; Από την πολύ ακραία που άκουσα από τον κ. Φάμελλο, ότι θέλουμε να καταργήσουμε τις λαϊκές αγορές, επειδή εμείς είμαστε από τη Νέα Δημοκρατία και δεν έχουμε επαφή με τα λαϊκά στρώματα. Δεν εκπροσωπούμε τίποτα λαϊκό και άρα, θέλουμε να τις καταργήσουμε. Και πώς θα τις καταργήσουμε; Με αυτό το νομοσχέδιο. Πώς, ακριβώς, αυτό το νομοσχέδιο καταργεί τις λαϊκές αγορές; Ουδείς γνωρίζει. Θα ακούσουμε αύριο τους φορείς.

Μία ιδέα για το πόσο δύσκολη ήταν η κατάρτιση του παρόντος νομοσχεδίου, όμως, θα σας την έχει δώσει ο κατάλογος ακροάσεως φορέων. Θέλω να διαβάσετε πόσες διαφορετικές ομοσπονδίες έχουμε καλέσει. Εγώ απορώ πώς συνεννοούνται μεταξύ τους. Εγώ δεν μπόρεσα να συνεννοηθώ με όλους. Θα διαπιστώσετε και αύριο, ότι οι μισοί λένε τα μεν, οι άλλοι μισοί τα δε. Οι δε μεταξύ τους σχέσεις είναι ο ένας να «φάει» τον άλλον. Το πώς δεν το έχω καταλάβει. Αν αυτό συμβαίνει, θα το δείτε αύριο και στην ακρόαση των φορέων.

Όποιος ισχυρίζεται ότι δεν έχουμε κάνει διάλογο γι’ αυτό το νομοσχέδιο, κάνει λάθος. Κύριε Αραχωβίτη, θέλω πολύ ανθρώπινα να μοιραστώ μαζί σας κάτι. Έχω κάνει αρκετά νομοσχέδια πια, με έχει αξιώσει ο Θεός και η καλή μου μοίρα και έχω υπάρξει, αρκετές φορές, Υπουργός για αρκετά χρόνια. Ένας χρόνος Υπουργός Υγείας, τρεις μήνες στο Υπουργείο Ναυτιλίας και δυόμιση, περίπου, χρόνια στο Υπουργείο Ανάπτυξης και έχω καταθέσει αρκετά νομοσχέδια. Περισσότερο διάλογο γι’ αυτό το νομοσχέδιο, στον λόγο της τιμής μου, δεν έχω κάνει. Έχω βαρεθεί να τους βλέπω. Τους έχω δει όλους πενήντα φορές. Το πενήντα δεν είναι ρητορικό σχήμα. Το πενήντα είναι, κατά κυριολεξία. Τους ξέρω έναν, έναν. Τα κινητά τους τηλέφωνα τα θυμάμαι απέξω. Όποιος από αυτούς πει αύριο, ότι δεν έχει γίνει διάλογος για το νομοσχέδιο, θα είναι μεγάλος ψεύτης. Το αν θα συμφωνήσουμε είναι ένα άλλο θέμα. Τον κ. Μακρίδη τον έχω δει πενήντα φορές. Φίλος μου. Τον κ. Μπάκα, πενήντα φορές. Φίλος μου. Τον κ. Μουλιάτο πενήντα φορές. Φίλος μου. Τον κ. Στουραΐτη πενήντα φορές. Φίλος μου. Δεν υπάρχει ένας που να μην τον έχω δει πενήντα φορές. Κάποτε, όμως, έρχεται και η ώρα που πρέπει να λαμβάνουμε αποφάσεις και να νομοθετούμε, κύριε Μπούμπα.

Τώρα, υπάρχουν δύο δρόμοι να δει κάποιος την κατάσταση στις λαϊκές αγορές. Ο ένας δρόμος είναι να πείτε, πως δεν χρειάζεται καθόλου νομοσχέδιο και ότι , όπως είναι οι λαϊκές αγορές, είναι μία χαρά. Είναι μία άποψη και θα σας πω, γιατί διαφωνώ με αυτή την άποψη. Ο άλλος δρόμος να πούμε, ότι χρειάζονται βελτιώσεις. Εάν συμφωνείς με την πρώτη άποψη, προφανώς, ούτε χρειάζεται να διαβάσεις, ούτε να ψηφίσεις το νομοσχέδιο. Αφού δεν θέλετε να αλλάξετε τίποτα, μια χαρά είναι οι λαϊκές αγορές. Εάν είστε στη δεύτερη κατηγορία, σε αυτή που είμαστε εμείς, λέμε ότι οι λαϊκές αγορές έχουν προβλήματα και χρειάζονται διορθώσεις.

Κύριε Φάμελλε, περιμένω τη δήλωσή μου, ότι δεν θέλω να υπάρχουν μικρές επιχειρήσεις. Μην φεύγετε, αλλιώς είστε συκοφάντης και ψεύτης. Χαίρομαι πάρα πολύ που φάνηκε στην κάμερα ότι είστε. Είδατε πώς έφυγε τρέχοντας. Το λέω, γιατί ήρθε να πει στη Βουλή, ότι ο Γεωργιάδης είπε «να καταστραφούν οι μικροί και να πάνε στους μεγάλους». Του ζήτησα τη δήλωση και έφυγε τρέχοντας σαν ψεύτης. Αυτό για να καταλάβετε, ότι η Βουλή δεν είναι αστείο πράγμα και «ξεγυμνώνει» τον ψεύτη και ποιος είναι ο καθένας μας. Είδατε τον κ. Φάμελλο. Έφυγε τρέχοντας ο δειλός.

Πάμε, λοιπόν, τώρα στην πραγματικότητα και στο πώς αποφάσισα να ασχοληθώ με αυτό το νομοσχέδιο, το οποίο ομολογώ, ότι ήταν πολύ δύσκολο και ίσως, δεν θα έπρεπε να ασχοληθώ καθόλου. Κακώς, ο χαρακτήρας μου, που με οδηγεί στο να ασχολούμαι με τα προβλήματα των άλλων ανθρώπων, με οδήγησε να ασχοληθώ με αυτό το νομοσχέδιο και να έχω ακούσει και όλες αυτές τις συκοφαντίες που ακούω όλο αυτό το διάστημα.

Θέλω -λέει- να κλείσω τις λαϊκές αγορές, εγώ, ο Άδωνις Γεωργιάδης. Η πρώτη δουλειά της ζωής μου ήταν πάγκος βιβλίων στο Φεστιβάλ Βιβλίου στην Κηφισιά, ένα είδος λαϊκής αγοράς βιβλίων. Ήταν η πρώτη δουλειά που έκανα στη ζωή μου και δεν την έκανα για μία φορά, αλλά την έκανα για πάρα πολλά χρόνια, στήνοντας ο ίδιος πάγκους, πριν προχωρήσω στη ζωή μου και μου έρθουν τα πράγματα καλύτερα και αποκτήσω υπαλλήλους, για μία δεκαετία, τουλάχιστον, πουλώντας βιβλία. Εγώ θα κλείσω τις λαϊκές αγορές, κύριε Μπούμπα ή κύριοι του ΣΥΡΙΖΑ; Αν ήθελα να κλείσω τις λαϊκές αγορές, νομίζετε, ότι χρειαζόταν να έχω νομοσχέδιο;

Όταν ξεκίνησε η πανδημία και η Επιτροπή των Ειδικών εισηγήθηκε το κλείσιμο όλου του εμπορίου και μέσα στο κλείσιμο του εμπορίου και των λαϊκών αγορών, ως χώρων συνωστισμού -εδώ είναι και ο κ. Παπαθανάσης, για να το επιβεβαιώσει- και τράβαγαν τα κανάλια τις εικόνες συνωστισμού στις διαφορές λαϊκές αγορές και αν ο πάγκος ήταν τρία μέτρα ή πέντε μέτρα ή έξι μέτρα ή αν μπήκαν 100 ή 200, ποιοι Υπουργοί ήταν που κράτησαν ανοιχτές τις λαϊκές αγορές; Ξέρετε; Άδωνις Γεωργιάδης, Νίκος Παπαθανάσης. Εμείς μπήκαμε στην Επιτροπή και τους πείσαμε, ότι το να κλείσουν οι λαϊκές αγορές είναι καταστροφή και ότι θα οδηγούσε σε αύξηση των τιμών και σε μεγάλο πρόβλημα τους καταναλωτές. Το νομοσχέδιο περιμέναμε, αν θέλαμε να τις κλείσουμε; Θα τις είχαμε κλείσει, την ώρα που έκλειναν όλα και δεν θα μπορούσε να πει και κανένας τίποτα. Εμείς μπήκαμε μπροστά, για να μην κλείσουν οι λαϊκές αγορές, γιατί εμείς πιστεύουμε στις λαϊκές αγορές και θεωρούμε, ότι είναι, πράγματι, ένας αναγκαίος θεσμός. Το ερώτημα είναι, αν αυτός ο αναγκαίος θεσμός, χρήζει βελτίωσης ή όχι.

Ακούω, διαρκώς, την κριτική ότι θέλουμε να πλήξουμε τους παραγωγούς. Άλλη δουλειά δεν είχα, Βουλευτής Βόρειου Τομέα Αθήνας, πώς να σταματήσω τους παραγωγούς. Έχω κάποιο συμφέρον από τους παραγωγούς; Δεν μου λέτε, εσείς -και θέλω πολύ μία δήλωση από τον κ. Αραχωβίτη που ήταν και Υπουργός Αγροτικής Ανάπτυξης- πιστεύετε ότι είναι όλα καλά με τους παραγωγούς στις λαϊκές αγορές; Μετά που θα πάρετε τον λόγο να πείτε, ναι όλα καλά με τους παραγωγούς στις λαϊκές αγορές. Δεν υπάρχουν παραγωγοί των λαϊκών αγορών που έχουν πάρει άδεια παραγωγού, ενώ, στην πραγματικότητα, κάνουν εμπόριο, κύριε Αραχωβίτη; Δεν υπάρχουν; Τι είπατε;

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Σας είπα και θα το ξαναπώ. Αν υπάρχουν προβλήματα, που εμείς είμαστε οι πρώτοι που λέμε, ότι δεν είναι τέλεια όλα, να ξαναδούμε τον προηγούμενο νόμο και όχι να τον καταργήσουμε. Το είπα, αλλά δεν το ακούσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τέτοιο πρόβλημα συγκεκριμένο υπάρχει; Πείτε μου, λοιπόν, παρακαλώ πολύ, στην κατ’ άρθρον συζήτηση, ποια είναι τα κατ’ εσάς προβλήματα, για να δούμε αν αυτά που εσείς λέτε προβλήματα, ποια είναι. Να πει ο κ. Αραχωβίτης, ο Εισηγητής του ΣΥΡΙΖΑ και πρώην Υπουργός Αγροτικής Ανάπτυξης, ότι εμείς από τις λαϊκές αγορές έχουμε ένα πρόβλημα, δύο, τρία προβλήματα, ώστε να δούμε αν συμπίπτουμε ή αν αυτό το νομοσχέδιο απαντάει σε αυτά.

Λοιπόν, για να μην κοροϊδευόμαστε και γιατί μας ακούνε και οι Έλληνες πολίτες.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** *(ομιλεί εκτός μικροφώνου)*

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Παρακαλώ, δεν σας διέκοψα καθόλου, σας άκουσα ευγενέστατα και σιωπηλός.

Επανέρχομαι. Ένα από τα προβλήματα που είναι, κατά κόρον, διαδεδομένο στην αγορά των λαϊκών αγορών, είναι ότι ένα κομμάτι παραγωγών, έχοντας πάρει την άδεια του παραγωγού και έχοντας τη φορολογική αντιμετώπιση του παραγωγού, κάνει εμπόριο με «μαύρα» προϊόντα. Το ξέρετε. Δεν μπορεί να μην το ξέρετε και δεν μπορεί να το κατάλαβα εγώ στον δεύτερο μήνα της θητείας μου, όταν λόγω των μέτρων COVID-19, κλείσαμε την μετακίνηση από Περιφέρεια σε Περιφέρεια και φάνηκε τι ήταν ο καθένας. Άρα, παρακαλώ πολύ, επειδή είμαστε Βουλευτές και καλά τα Κόμματα, καλή η φασαρία, καλά όλα, αλλά στο τέλος, να λύνουμε και κανένα πρόβλημα.

 Λοιπόν, δεν έχουμε καμία έχθρα με τους παραγωγούς. Τιμούμε τους παραγωγούς, αγαπούμε τους παραγωγούς και θέλουμε να ενισχύσουμε τους παραγωγούς και δια των λαϊκών αγορών και με πολλά άλλα μέτρα.

Κατηγορήσατε τον κ. Σιμόπουλο, τον Εισηγητή μας, μικρόψυχα. Ο κ. Σιμόπουλος, πήρε από την αρχή, θα έλεγα πολύ γενναία, αυτό το θέμα πάνω του, γιατί είχε το λαϊκό του βίωμα, καθώς, όπως μας είπε, μεγάλωσε στην περιοχή της λαχαναγοράς Θεσσαλονίκης. Όσα είπε πριν, είναι προτάσεις του για τη βελτίωση του νομοσχεδίου, τα περισσότερα στην κατ’ άρθρον συζήτηση θα τα κάνουμε δεκτά. Εμείς δεν διεκδικούμε κανένα αλάθητο, ούτε εκπροσωπούμε κανένα άλλο συμφέρον, πλην του δημοσίου συμφέροντος. Κάθε πρόταση, ακόμη και από άλλα Κόμματα, αν ήταν, επί της ουσίας, του νομοσχεδίου και βελτίωνε την λειτουργία των λαϊκών αγορών, εγώ θα την έκανα δεκτή, δεν έχω κανένα πρόβλημα. Όχι, όμως, ταμπέλες, ότι θέλω να κλείσω τις λαϊκές αγορές και διάφορα τέτοια. Αυτά τα ακούω και δεν μπορώ πια να μπω σε συζήτηση, γιατί δεν έχουν καμία ουσία.

Στην αρχή άκουγα, ότι πάμε να δώσουμε τις λαϊκές αγορές στις μεγάλες «αλυσίδες» ιδιωτικών εταιρειών. Πώς; Άγνωστο πως. Επειδή το είπε κάποιος συνδικαλιστής σε ένα κανάλι. Πείτε μου σε ποιο άρθρο του νομοσχεδίου, πηγαίνουν οι λαϊκές αγορές στα μεγάλα συμφέροντα; Τους έλεγα, για διαβάστε μου τη γραμμή που το λέει. Μόνο φασαρία.

Είπατε για τις κινητοποιήσεις που θα γίνουν. Μία είχε οργανωθεί και τελικά δεν μαζεύτηκαν ούτε πενήντα άτομα απ’ όλη την Ελλάδα. Οι λαϊκές αγορές λειτούργησαν μία χαρά όλες. Κανείς δεν ακολούθησε αυτές τις κινητοποιήσεις. Τι να ακολουθήσει, αφού οι πραγματικά εργαζόμενοι των λαϊκών αγορών, συμφωνούν με αυτό το νομοσχέδιο; Θα ακούσετε αύριο και τους φορείς. Ξέρετε γιατί συμφωνούν; Με τι να διαφωνήσουν; Ποια είναι η διαφωνία, που είπε ο κ. Μπούμπας; Έκανε μισή ώρα για τον e – καταναλωτή. Μεγάλο πρόβλημα ο e – καταναλωτής. Εγώ ντρέπομαι, όταν σας ακούω να τα λέτε αυτά. Είναι σαν να λέτε ότι οι εργαζόμενοι των λαϊκών αγορών είναι κάποιοι ηλίθιοι, που δεν μπορούν να κάνουν την ψηφιακή τεχνολογία και ότι εσείς είστε ο έξυπνος και μπορείτε, ενώ αυτοί δεν μπορούν. Όχι, κύριε. Οι εργαζόμενοι των λαϊκών αγορών είναι πανέξυπνοι άνθρωποι, φιλοπρόοδοι και οι άνθρωποι θέλουν να πάνε τη ζωή τους και την Ελλάδα μπροστά.

Επειδή ακούστηκε ψευδώς, ότι θέλουμε να βάλουμε μόνο τα σουπερμάρκετ, σας λέω ότι ο e - καταναλωτής διευρύνεται για να μπει όλο το εμπόριο στον e- καταναλωτής. Στην αγορά υπάρχει και η πλευρά του εμπόρου και του παραγωγού. Είναι αυτοί που βρίσκονται στον πάγκο και ασφαλώς, πρέπει να βοηθήσουμε εκείνους που είναι στον πάγκο, αλλά υπάρχει και η άλλη πλευρά, η μεγαλύτερη, αυτού που πάει να ψωνίσει στις λαϊκές αγορές.

Ξέρετε εμείς εδώ, δεν νομοθετούμε μόνο γι’ αυτόν που είναι πίσω από τον πάγκο. Νομοθετούμε, κύριε Μπούμπα, γι’ αυτόν που είναι μπροστά από τον πάγκο. Αγαπητέ μου, το να υπάρχει μία υπηρεσία στην Ελλάδα, πρώτη απ’ όλη την Ευρώπη, που πριν πας να ψωνίσεις, θα πατάς το κουμπί στο κινητό σου και θα σου λέει που είναι το φθηνότερο προϊόν στη γειτονιά σου, μακάρι να το κάνουμε πρώτοι και πριν από τη Γερμανία και πριν από την Σουηδία και πριν από την Εσθονία και πριν από το Βέλγιο.

Κάποτε θα πρέπει να μάθετε, αφού σας αρέσει τόσο η Ελλάδα και φωνάζετε, κάτι που έγραψε ο Περικλής στον Επιτάφιο του Θουκυδίδη: «χρώμεθα γὰρ πολιτείᾳ οὐ ζηλούσῃ τοὺς τῶν πέλας νόμους». Δηλαδή, έχουμε πολίτευμα που δεν ζηλεύει τους νόμους των άλλων, γιατί εμείς είμαστε -λέει- ο Θουκυδίδης, ο Περικλής, δηλαδή, πρότυπο στους άλλους και όχι αυτοί πρότυπο σε εμάς. Άρα, εγώ δεν συγκρίνομαι, όπως το λέτε εσείς.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης)**: «Το εναντιούμενον τω δυναστεύοντι δήμος ωνόμασται», μιας και λέτε για Θουκυδίδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Ακούστηκε η μικρόψυχη κριτική στον κ. Εισηγητή μας, που είπε για το πότε θα ξεκινήσει ο e - καταναλωτής. Μα από την αρχή, ή έναρξη υποχρέωσης σύνδεσης με τον e - καταναλωτής, θα ρυθμιζόταν με υπουργική απόφαση και ο λόγος ήταν, ακριβώς, αυτός, για να έχουμε, στο ενδιάμεσο διάνυσμα χρόνου, εξασφαλίσει τις συνθήκες, που θα επιτρέψουν σε αυτούς τους ανθρώπους να κάνουν χρήση της τεχνολογίας. Φυσικά, είναι ψευδές, ότι χρειάζεται laptop. Από το κινητό τηλέφωνο γίνεται και πάρα πολύ εύκολα. Άρα, λοιπόν και αυτό είναι τελείως ψευδές.

Ο στόχος του e -καταναλωτής, όχι μόνο για τις λαϊκές αγορές, αλλά για όλο το εμπόριο, και ήδη δουλεύει πολύ καλά, είναι να μπορεί ο καταναλωτής με το πάτημα ενός κουμπιού, να βρίσκει σε απόσταση κοντινή από το σπίτι του, τη φθηνότερη τιμή για το προϊόν που τον ενδιαφέρει. Αν μπορούμε να βάλουμε τους καταναλωτές μας να ξέρουν αυτήν την πληροφορία και να ψωνίζουν από εκεί που είναι το φθηνότερο, έτσι «πολεμάμε» στα αλήθεια τον πληθωρισμό και την ακρίβεια, κύριε Μπούμπα, όχι με ωραίους λόγος στη Βουλή.

Απόδειξη ότι ο e-καταναλωτής, μία πρωτοβουλία πάλι τον δυο μας Νίκο, Άδωνις Γεωργιάδης και Νίκος Παπαθανάση ίδρυσαν τον e-καταναλωτής, σήμερα που μιλάμε, τον χρησιμοποιούν την ημέρα 200.000 άνθρωποι. Αυτοί οι 200.000 άνθρωποι που σήμερα χρησιμοποιούν τον e-καταναλωτής κερδίζουν χρήματα από τη χρήση του. Όταν, όμως, θα προστίθενται, διαρκώς, περισσότερα προϊόντα και θα πετύχουμε και το real time που θέλουμε, που είμαστε πολύ κοντά να το πετύχουμε, τότε σε αυτή την περίπτωση θα κερδίζουν πολλά περισσότερα χρήματα. Και αφού κόπτεστε για τον πληθωρισμό, ο e-καταναλωτής είναι το κλασικό «εργαλείο», για να πολεμήσει τον πληθωρισμό και να μην αφήνει τους καταναλωτές να τους «γδέρνει» ο ένας και ο άλλος, δεξιά και αριστερά, όπως έλεγε ο κ. Μπούμπας ή ο κάθε Μπούμπας. Άρα, λοιπόν, ο e-καταναλωτής υπάρχει προς το συμφέρον του καταναλωτή και προς το συμφέρον του υγειούς εμπορίου.

Κοντολογίς, για να μην καταχραστώ και τον χρόνο, αυτά θα τα πούμε και στην κατ’ άρθρον συζήτηση. Το νομοσχέδιο δεν παραδίδει τις λαϊκές αγορές στα οργανωμένα μεγάλα συμφέροντα. Διατηρεί αναλλοίωτο τον λαϊκό χαρακτήρα των λαϊκών αγορών και των μικρών ελευθέρων επαγγελματιών.

Δεύτερον, δεν στρέφεται κατά των παραγωγών. Έχουμε μία εκκρεμότητα με τους παραγωγούς. Δεν θα την αποκλείσω. Την είπε ο κ. Σιμόπουλος στο κλείσιμο της ομιλίας του και εκεί «πέσατε να τον φάτε». Στο περίφημο άρθρο, προτείνουμε να δοθεί το δικαίωμα, εντός μηνός, σε όσους εμπόρους το επιθυμούν, -δυνητικό είναι το άρθρο, εθελοντικά το εφαρμόζει κάποιος- να δηλώσουν, αν είναι παραγωγοί ή έμποροι και να αλλάξει τη φύση της αδείας τους.

Σε αυτό το άρθρο πρέπει να είμαι ειλικρινής. Αυτό το άρθρο μπήκε στο νομοσχέδιο, όταν διαπιστώσαμε το μέγεθος, κατά τη διάρκεια των μέτρων της πανδημίας έγινε αυτό, των παραγωγών που, κατά βάση, έκαναν εμπόριο. Τρομάξαμε με αυτό το μέγεθος. Αντιλαμβάνεστε, ότι αυτό δημιουργεί μεγάλο πρόβλημα αθέμιτου ανταγωνισμού μέσα στις λαϊκές αγορές και ζητήματα υπαρξιακά για πολλούς από αυτούς, αν δεχθούν συγκεκριμένους φορολογικούς ελέγχους. Και γι’ αυτόν τον λόγο είπαμε, αντί να έχουμε αυτούς τους ανθρώπους στην ενδιάμεση «γκρίζα» ζώνη ή να έχουμε το κράτος να κάνει, μονίμως, τα «στραβά μάτια», μήπως θα ήταν καλύτερα να τους δώσουμε το δικαίωμα να διαλέξουν και από κει και πέρα, να έχουμε μία πιο καθαρή σχέση μεταξύ τους οι λαϊκές αγορές;

Θέλω να είμαι ειλικρινής. Το έχω πει και σε σας, κύριε Σιμόπουλε, το έχω πει και σε άλλους συναδέλφους της Νέας Δημοκρατίας, το έχω πει και στους ανθρώπους στο γραφείο μου πολλές φορές. Εάν αύριο στην ακρόαση των φορέων, υπάρχει ένα consensus, μία ομοφωνία, μεταξύ των εκπροσώπων των παραγωγών, οι οποίοι θα ζητήσουν την απόσυρση αυτού του άρθρου, θα το αποσύρω. Τους το έχω πει κιόλας. Εγώ δεν θέλω να στραφώ, κατά κανενός Μακρίδη και κατά κανενός προέδρου ομοσπονδίας ή τίποτα άλλο. Θέλω, όμως, να πειστώ, ότι αυτό εκφράζει τα συμφέροντα και τη βούληση, πράγματι, των παραγωγών και δεν έχει άλλα κίνητρα.

Αύριο, λοιπόν, θα δούμε στην ακρόαση φορέων, κατά πόσο σε αυτό το άρθρο υπάρχει consensus απόσυρσης ή όχι. Πολύ φοβάμαι, ότι θα διαπιστώσετε, ότι δεν είναι καθόλου, όπως νομίζετε τα πράγματα, και ότι εκεί υπάρχει ένα σημείο πολύ μεγάλης, έντονης τριβής μεταξύ τους. Πράγματι, πάρα πολλοί από αυτούς βρίσκονται σε αυτή την ενδιάμεση ζώνη και έχουν και αυτοί συμφέροντα. Και αυτοί λαϊκοί άνθρωποι είναι, κύριε Αραχωβίτη, και αυτοί φτωχοί άνθρωποι είναι. Δεν είναι δισεκατομμυριούχοι, για να τους γράψουμε, ακριβώς, στη λήθη μας, μόνο και μόνο γιατί μπορεί να μας εξυπηρετεί ένα πρωτοσέλιδο. Εγώ θέλω να νομοθετώ για όλους τους Έλληνες, όσο μικροί κι αν είναι οικονομικά ή κοινωνικά, γιατί όλοι έχουν δικαίωμα να αισθάνονται το κράτος δίπλα τους. Γι’ αυτό μπήκε αυτό το άρθρο.

Παρά ταύτα, επαναλαμβάνω, εάν αύριο υπάρχει τέτοιου είδους consensus από τους παραγωγούς, εγώ θα το αποσύρω. Πρόθεση σίγουρα δεν ήταν να βλάψω τους παραγωγούς. Πρόθεση του άρθρου ήταν από την αρχή να δώσει διέξοδο σε εκείνους που είναι «εγκλωβισμένοι» σε αυτή την ενδιάμεση ζώνη. Ο κ. Αραχωβίτης με κοιτάει, γιατί υπήρξε Υπουργός, και ξέρει ότι λέω την αλήθεια. Αν, όμως, όλοι πείτε, «ας κόψουν το λαιμό τους» καμιά αντίρρηση, αλλά την ευθύνη δεν θα την έχω πάρει εγώ. Την ευθύνη θα την έχετε πάρει όλοι εσείς που, δήθεν, κόπτεστε για τους λαϊκούς βιοπαλαιστές.

Κατά τ’ άλλα, ήδη, η τελική κατάθεση του νομοσχεδίου με την αρχική του εκδοχή, όχι με το σχέδιο που είχε κυκλοφορήσει, το σχέδιο που είχε κυκλοφορήσει στην αρχή, που εκρίθη ότι έκανα «κωλοτούμπα», δεν ήταν ποτέ, σχεδόν, του Υπουργείου Ανάπτυξης. Το πρώτο - πρώτο σχέδιο ήταν το πόρισμα μιας Επιτροπής που είχε συστήσει τότε το Υπουργείο Ανάπτυξης και το Υπουργείο Εμπορίου. Το πόρισμα της Επιτροπής παρεδόθη σε μένα, αλλά ουδέποτε το είχα αποδεχθεί και ουδέποτε το είχα ανακοινώσει.

Αντιθέτως, από την πρώτη στιγμή που ήρθα, σας είχα πει ότι αυτό που βλέπετε είναι ένα πόρισμα μιας επιτροπής και όχι πολιτική βούληση του Υπουργείου. Ήταν η πρώτη μου δήλωση, το έκανα γι’ αυτό το σχέδιο, δεν το υπερασπίστηκα ούτε μία μέρα.

Παρά ταύτα, όλη κριτική που ασκείται μέχρι σήμερα, είναι πάνω σε αυτό το αρχικό σχέδιο. Σίγουρα, σωστά το επισημάνατε, από το αρχικό σχέδιο, αυτό το νομοσχέδιο δεν έχει, απολύτως, καμία σχέση. Ακριβώς, γιατί ποτέ δεν είχα υιοθετήσει τις προτάσεις που, πράγματι, ενόχλησαν πολλούς τότε και που θα μπορούσαν να αποτελέσουν δυνητικούς κινδύνους. Δεν λέω, ότι αυτός ήταν ο σκοπός των συντακτών αυτού του αρχικού σχεδίου, αλλά επειδή δεν θέλω να υπάρχουν μεταξύ μας παρεξηγήσεις, δεν ήθελα από την αρχή να αφήσω την παραμικρή υπόνοια, ότι θα είχαμε στο μυαλό μας αυτά, για τα οποία κατηγορούμαι έκτοτε και τα οποία δεν έχουν καμία σχέση με το νομοσχέδιό μου.

 Τι κάνει το νομοσχέδιο αυτό; Προσπαθεί να ανεβάσει το επίπεδο των λαϊκών αγορών στις συνθήκες αγοράς του 21ου αιώνα. Να τους δώσει την ευκαιρία να συμμετέχουν σε προγράμματα ΕΣΠΑ, να τους δώσει την ευκαιρία να κάνουν χρήση ψηφιακής τεχνολογίας, να τους δώσει την ευκαιρία να βελτιώσουν τις ίδιες τις εγκαταστάσεις τους, να τους δώσει την ευκαιρία να αποκτήσουν καλύτερη και ευθεία πρόσβαση με τους πελάτες τους, να τους δώσει την ευκαιρία να δουλεύουν με διαφάνεια.

Οι προκηρύξεις των θέσεων γίνονται, για να αποκλειστούν κάποιοι από τις λαϊκές αγορές ή για να σταματήσει, κυρίες και κύριοι, ή και αυτό δεν το ξέρετε, το «νταραβέρι» μεταξύ του ποιος θα πάει πού και πώς και πώς θα χωρέσει. Τι θέλετε; Θέλετε να έχουμε πάντα ένα «γκρίζο» σημείο με «νταραβέρι» ή θέλετε να έχουμε διαφάνεια με μία πλατφόρμα, που να ξέρουν μέχρι πόσες θέσεις χωρούν στη λαϊκή και ποιοι θα μπορούν να πάνε και ποιοι όχι;

Αυτή είναι η σωστή συζήτηση, σε σχέση με την προκήρυξη, όχι αν θέλουμε να υπάρχει λαϊκή αγορά ή όχι, αλλά αν θέλουμε να υπάρχει διαφανής λαϊκή αγορά, με κανόνες ισότιμους που θα μπορεί να επιβιώσει και αυτός που δεν έχει τα κονέ, που δεν έχει να «λαδώσει», που δεν έχει γνωριμία, αλλά δεν το θέλετε. Θέλετε να τους αφήνετε εκεί, να είναι «έρμαια» και «πάτρωνες» αυτών που τους εκμεταλλεύονται και δεν ντρέπεστε.

Άρα, αναμένω στη συζήτηση, επί των άρθρων, κύριε συνάδελφε του ΣΥΡΙΖΑ, να μου καταθέσει στην αρχή της συζητήσεως, ποια είναι τα προβλήματα των λαϊκών αγορών, κατά του ΣΥΡΙΖΑ, ποια είναι; Ένα, δύο, τρία, ώστε να δούμε με σοβαρότητα στην κατ’ άρθρον συζήτηση, αν για τα προβλήματα που καταδεικνύετε, υπάρχουν λύσεις στο νομοσχέδιο, αν τα προβλήματα που γράφετε είναι πραγματικά ή αν δεν κατατέθετε καθόλου προβλήματα.

Κατά τ’ άλλα, το νομοσχέδιο μας είναι υπέρ των λαϊκών αγορών.

**ΧΡΗΣΤΟΣ ΓΙΑΝΝΟΥΛΗΣ:** Δεν τον ακούσατε καλά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τον άκουσαπάρα πολύ καλά.

 Δεν ξέρετε, ότι υπάρχουν νταραβέρια; Όπου υπάρχει «γκρίζα ζώνη», αγαπητέ συνάδελφε, «όποιος έχει τα μέσα έχει και τα χτένια». Εμείς δεν το θέλουμε αυτό. Εμείς θέλουμε πλατφόρμα, διαφάνεια, προκήρυξη. Εσείς είπατε όχι. Ο ΣΥΡΙΖΑ είπε όχι σε όλα αυτά. Γιατί ο ΣΥΡΙΖΑ λέει όχι στη διαφάνεια και στην πλατφόρμα; Γιατί ο ΣΥΡΙΖΑ δεν θέλει να ξέρουμε ποιες είναι οι θέσεις και που θα πάνε; Ας σκεφτούν, όλοι και όλες που παρακολουθούν, γιατί δεν θέλετε.

Άρα, λοιπόν, το νομοσχέδιό μας είναι υπέρ των λαϊκών αγορών, υπέρ των βιοπαλαιστών στις λαϊκές αγορές. Δεν δίνει τις λαϊκές αγορές στα μεγάλα συμφέροντα. Δεν κλείνουμε τους παραγωγούς, κύριε Σιμόπουλε. Δεν θέλουμε να φέρουμε διάσπαση παραγωγών, εμπόρων και εσόδων μεταξύ τους, αλλά θέλουμε να λειτουργεί αυτή η αγορά με όρους διαφάνειας, με όρους ισότιμου ανταγωνισμού, με όρους φορολογικής συνείδησης, με όρους, όπως πρέπει να λειτουργεί μία σωστή αγορά.

Κλείνω με το εξής, για να καταλάβετε, γιατί υποκρινόμαστε τώρα ότι όλα πάνε καλά στις λαϊκές αγορές και ο Γεωργιάδης λέει ότι θα τις αλλάξει. Έχουμε βγάλει την «επιστρεπτέα προκαταβολή» που πήγαινε, με βάση τη διαφορά τζίρου και έδινε ποσό στον κάθε ελεύθερο επαγγελματία. Μία μέρα, ένας πρόεδρος λαϊκών αγορών, δεν θέλω να πω από που, δεν έχει σημασία, γιατί ο άνθρωπος δεν φταίει, ένας βιοπαλαιστής άνθρωπος είναι και με την αθωότητά του το είπε, μου λέει, «κύριε Υπουργέ, πρέπει να μας βγάλετε ένα ειδικό επίδομα, ειδικού σκοπού, για να πάρουμε κι εμείς». Του λέω, βγάζουμε την «επιστρεπτέα προκαταβολή», η οποία με τη διαφορά του τζίρου 2019 -2020, σου βγάζει εάν έχεις ζημιά, να πάρεις μία αποζημίωση. Η απάντηση ήταν, «μα εμείς δεν κόβουμε αποδείξεις, δεν έχουμε διαφορά». Λέω «συγνώμη έρχεσαι στον Υπουργό και λες ότι δεν κόβετε αποδείξεις;» «Τι να σας πω, ψέματα;» μου απάντησε.

Αν νομίζετε ότι έτσι πρέπει να πάνε οι λαϊκές αγορές τον 21ο αιώνα, σας διαβεβαιώ ότι κάνετε πολύ μεγάλο λάθος και σε αυτό δεν θα είμαστε μαζί σίγουρα. Αν θέλετε να κάνουμε καλόπιστο διάλογο, σας δίνω ευκαιρία στην κατ’ άρθρον συζήτηση να καταθέσετε και προτάσεις και να τις κάνουμε και αποδεκτές, για το πως οι λαϊκές αγορές θα λειτουργούν στις συνθήκες του 21ου αιώνα. Να το συζητήσουμε σαν σοβαροί άνθρωποι και να το κάνουμε.

Όχι, όμως, με τσιτάτα, όχι με αλληλοκατηγορίες, όχι με πράγματα που δεν έχουν καμία επαφή με την πραγματικότητα, μόνο και μόνο για να κάνει πρωτοσέλιδο ο φίλος μου ο Φιλιππάκης στη «Δημοκρατία» ή ο άλλος καλός μου φίλος, ο Βαξεβάνης. Δεν είναι αυτός ο στόχος μας που ερχόμαστε στη Βουλή.

Εδώ ερχόμαστε για να λύνουμε τα προβλήματα των ανθρώπων και αυτό το νομοσχέδιο προσπαθεί να επιλύσει, θα κριθεί στην πράξη, όπως όλα, πραγματικά προβλήματα πραγματικών ανθρώπων. Γι’ αυτά πρέπει να ασχοληθούμε και όχι για το αν θα κάνουμε σόου στη Βουλή.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Κύριε Γεωργιάδη, πρώτον, επανέρχεστε συνεχώς στο προηγούμενο, στο αρχικό σχέδιο. Εμείς είπαμε ότι το αποσύρατε, γιατί αναγκαστήκατε. Εσείς, γιατί το λέτε και το ξαναλέτε; Να μας πείτε τι καλός που είστε, που «κατακεραυνώνετε» ένα λάθος που κάνατε εσείς;

Πάμε παρακάτω. Για τις κυα που με προκαλέσατε. Μάλλον, δεν καταλάβατε την κριτική μας. Μάλλον, δεν καταλάβατε. Σε 68 άρθρα, φέρνετε 16 υπουργικές αποφάσεις, κοινές και απλές. Σε 68 άρθρα, 16. Δε σας λέει τίποτα αυτό, ότι μέσα σε 68 άρθρα δεν μπορείτε να ρυθμίσετε ένα πλαίσιο και όλο το παραπέμπετε; Θα τις δούμε αύριο, μία προς μία τις υπουργικές αποφάσεις, τι ρυθμίζουν και τι αφήνετε αρρύθμιστο.

Θα σας πω για τις προτάσεις που θέλετε να σας φέρουμε, σε ότι αφορά στις δυσλειτουργίες. Να σας διαβάσω, λοιπόν, γιατί δεν ακούγατε ή, μάλλον, σκοπίμως το λέτε. Είπα, είναι γραμμένο στα Πρακτικά, «με το πρόσχημα ότι στις λαϊκές αγορές γίνεται φοροδιαφυγή και παράνομη διακίνηση προϊόντων», δεν το αμφισβητώ, «ξηλώνετε το προηγούμενο θεσμικό πλαίσιο». Αυτό σας είπα, ότι με το πρόσχημα στις λαϊκές γίνεται φοροδιαφυγή. Άρα, δεν μπορείτε να ελέγξετε τις φορολογικές παραβάσεις στη λαϊκή. Με την ανικανότητά σας να ελέγξετε, ξηλώνετε το θεσμικό πλαίσιο; Άρα, είναι πρόσχημα, αυτό σας είπα.

Και κάτι τελευταίο, γιατί πάλι δεν ακούτε και θα το δούμε και στην κατ’ άρθρον αναλυτικά. Όταν λέτε, ότι ο παραγωγός μπορεί να αλλάξει σε έμπορο, κύριε Γεωργιάδη, προφανώς, ζητάτε το ΟΣΔΕ. Στο ΟΣΔΕ υπάρχουν όποιες καλλιέργειες και εκτροφές έχει κάποιος. Άρα, εφόσον είναι δηλωμένο στο ΟΣΔΕ, γι’ αυτές παραμένει παραγωγός. Αν θέλει να εμπορευτεί άλλα προϊόντα, που δεν έχει στο ΟΣΔΕ, προφανώς, ο άνθρωπος -και τώρα το ξέρει- μπορεί να πάει να γίνει έμπορος. Άλλο πράγμα λέτε στη διάταξη και θα σας εξηγήσω αύριο τι έχετε γράψει εσείς.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κι εμείς ευχαριστούμε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καλό επιχείρημα και μου αρέσει να απαντώ στα καλά επιχειρήματα, μήπως καταφέρουμε και κάνουμε κάτι καλό για τους ανθρώπους.

Λέτε ότι χρησιμοποιούμε, ως πρόσχημα τη φοροδιαφυγή που, όντως, συμβαίνει, για να «ξηλώσουμε» το προηγούμενο θεσμικό πλαίσιο.

Άρα, συμφωνούμε και οι δυο μας, ότι με το υφιστάμενο θεσμικό πλαίσιο γίνεται φοροδιαφυγή.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Δεν φταίει το πλαίσιο, κύριε Γεωργιάδη. Για φορολογικές παραβάσεις δεν φταίει το πλαίσιο λειτουργίας των φορολογικών αρχών.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εσείς το λέτε.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Εσείς το λέτε, όλοι το καταλαβαίνουν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ σας λέω, ότι για το θέμα της φοροδιαφυγής φταίει και το πλαίσιο.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Εσείς πείτε το αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ το λέω.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Δεν το λέω εγώ, εσείς το λέτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ναι, για μένα το λέω, φταίει και το πλαίσιο.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Να ξέρουμε τι λέμε. Εσείς το λέτε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Συμφωνούμε, λοιπόν, ότι το πρόβλημα είναι υπαρκτό. Επειδή, όμως, μας κάνατε και ένα δεκάρικο περί φορολογικών μηχανισμών, θέλω να πω, ότι κυβερνήσατε τη χώρα πέντε χρόνια και δεν φαντάζομαι να ισχυρίζεστε, ότι, επί των ημερών σας, δεν υπήρχε η φοροδιαφυγή που, μόλις, παραδεχτήκατε.

 Άρα, αυτό τι πάει να πει; Ότι δεν είναι θέμα πολιτικής βούλησης, είναι βαθύτερο το πρόβλημα. Ε, στο βαθύτερο πρόβλημα προσπαθούμε να δώσουμε μία βαθύτερη λύση, γιατί και οι δύο αναγνωρίζουμε, ότι το πρόβλημα είναι πραγματικό.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κι εμείς ευχαριστούμε.

Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε.

Ακούσαμε τον κ. Υπουργό να λέει, ότι είναι φίλος με όλους τους εκπροσώπους των λαϊκών αγορών. Αναρωτιέμαι, πότε ήταν η τελευταία φορά που περπάτησε σε λαϊκή, που τόλμησε να μπει σε λαϊκή αγορά;

Ανέτρεξα στο πολύβουο twitter του και βλέπω, ότι η τελευταία φορά ήταν 28 Ιουνίου 2019, στα Βριλήσσια. Μπορεί να κάνω λάθος, αλλά πείτε μας, φαντάζομαι ότι θα απαντήσει την επόμενη φορά που θα έρθει στην Αίθουσα, αφού έχει τόσους φίλους στις λαϊκές και είναι τόσο μεγάλη η αποδοχή του νομοσχεδίου αυτού, πότε ήταν η τελευταία φορά που πήγε σε λαϊκή αγορά;

Μας είπε, ότι παλεύει και γι’ αυτούς που δεν έχουν τα μέσα, δεν έχουν τα κονέ. Αλήθεια, το μεγάλο κονέ ποιο είναι; Το να έχεις κονέ Υπουργό. Είναι ένα νομοσχέδιο που όλα, μα όλα, τα ρυθμίζει ο Υπουργός Ανάπτυξης, «L’ etat, c’ est moi». Χορήγηση και ανανέωση αδειών, είδη πώλησης, χρόνοι διάρκειας αδειών, πλήθος θέσεων στις υπαίθριες αγορές όλων των τύπων, κ.λπ., καθορίζονται με αποφάσεις του Υπουργού Ανάπτυξης.

Ας δούμε αναλυτικά αυτές τις αποφάσεις. Άρθρο 67, όλο το νομοσχέδιο, στην πράξη, είναι αυτό το άρθρο. Με απόφαση του Υπουργού Ανάπτυξης και Επενδύσεων καθορίζονται οι ειδικότεροι όροι ποιότητας υγιεινής, ασφάλειας τροφίμων που διατίθενται στο υπαίθριο εμπόριο.

Με απόφαση των Υπουργών Ανάπτυξης και Επενδύσεων και Αγροτικής Ανάπτυξης καθορίζονται τα είδη πώλησης για τον παραγωγό και τον επαγγελματία πωλητή.

Με απόφαση του Υπουργού Ανάπτυξης και Επενδύσεων καθορίζεται ο τρόπος αλλαγής και προσθήκης πωλούμενων προϊόντων, η συνδυαστική πώλησή τους, η μορφή, τα αναγραφόμενα στοιχεία στην πινακίδα, που οφείλουν να τηρούν στα σημεία πώλησης, πάγκους, παραγωγοί και επαγγελματίες πωλητές λαϊκών αγορών, καθώς και της τύχης των ειδών των νέων και παλαιών ειδών που πωλούν οι επαγγελματίες πωλητές.

Με απόφαση του Υπουργού Ανάπτυξης και Επενδύσεων ορίζονται τα δικαιολογητικά που απαιτούνται για τη χορήγηση, τη μεταβίβαση, την ανανέωση της άδειας παραγωγού και επαγγελματία πωλητή και τα αντιστοίχως θέσεων δικαιωμάτων δραστηριοποίησης στο υπαίθριο εμπόριο.

Με απόφαση του Υπουργού Ανάπτυξης και Επενδύσεων καθορίζονται ειδικότερα οι όροι δραστηριοποίησης πολιτών στο υπαίθριο εμπόριο, ο αριθμός των θέσεων και οι τομείς των διατιθέμενων προϊόντα, ανά είδος, στις λαϊκές αγορές.

Λυπάμαι, αν όσοι μας ακούνε κουράζονται, αλλά είναι μεγάλος ο κατάλογος, καθώς αφορά κάθε λεπτομέρεια της λειτουργίας των λαϊκών αγορών. Ότι μας είπε, πριν από λίγο, ο κ. Υπουργός, ότι το πρότεινε μια επιτροπή και ο ίδιος το απέσυρε, όλα είναι στα χέρια του, να τα αποφασίζει, κατά το δοκούν, οποιαδήποτε στιγμή.

Επίσης, με απόφαση του Υπουργού Ανάπτυξης και Επενδύσεων καθορίζονται οι ειδικοί όροι λειτουργίας των βραχυχρόνιων αγορών και των ειδών προϊόντων και υπηρεσιών που διατίθενται ή παρέχονται σε αυτές.

Με απόφαση του Υπουργού Ανάπτυξης και Επενδύσεων καθορίζονται οι όροι και οι προϋποθέσεις έκδοσης και τα στοιχεία βεβαίωσης δραστηριοποίησης ετήσιας διάρκειας στο υπαίθριο εμπόριο για τη συμμετοχή πολιτών σε βραχυχρόνιες αγορές.

Με απόφαση του Υπουργού Ανάπτυξης και Επενδύσεων καθορίζονται τα στοιχεία της άδειας χορήγησης θέσης και δικαιώματος της δραστηριοποίησης στο πλανόδιο εμπόριο παραγωγού και επαγγελματία πωλητή υπαίθριου εμπορίου.

Με απόφαση του Υπουργείου Ανάπτυξης και Επενδύσεων καθορίζονται τα στοιχεία της άδειας χορήγησης θέσης δραστηριοποίησης χειροτέχνη-καλλιτέχνη.

Με κοινή απόφαση των Υπουργών Ανάπτυξης, Υγείας και Περιβάλλοντος καθορίζονται οι όροι και οι προϋποθέσεις για την υπαγωγή σε γνωστοποίηση της λειτουργίας των καντινών σε ιδιωτικό χώρο.

Με απόφαση του Υπουργείου Ανάπτυξης και Επενδύσεων μπορεί να καθορίζονται οι τεχνικές προδιαγραφές της χορηγούμενης άδειας, της θέσης, της δραστηριοποίησης και του δικαιώματος δραστηριοποίησης πωλητή στο πλανόδιο εμπόριο, καθώς και της βεβαίωσης δραστηριοποίησης της ετήσιας διάρκειας στο πλανόδιο εμπόριο.

Με κοινή απόφαση των Υπουργών Ανάπτυξης και Ψηφιακής Διακυβέρνησης ορίζονται οι ομάδες χρηστών, καθώς και η λειτουργία και οι όροι χρήσης για κάθε τεχνικό ή άλλο θέμα, σχετικό με τον ΟΠΣΑΑ και τη λειτουργία της ηλεκτρονικής πλατφόρμας της λαϊκής αγοράς.

Με κοινή απόφαση των Υπουργών Ανάπτυξης και Επενδύσεων, Ναυτιλίας, Νησιωτικής Πολιτικής και Τουρισμού, μπορούν να ορίζονται οι αρμόδιες αρχές και φορείς λειτουργίας για την εν γένει λειτουργία του υπαίθριου εμπορίου και να θεσπίζονται όροι και προϋποθέσεις δραστηριοποίησης των κατόχων αδειών υπαίθριου εμπορίου, σε χώρους αρμοδιότητας κάθε νομικής μορφής φορέα διοίκησης και εκμετάλλευσης λιμένα και ούτω καθεξής.

Με κοινή απόφαση του Υπουργού Ανάπτυξης και Επενδύσεων και κατά περίπτωση των αρμόδιων Υπουργών, μπορεί να εξειδικεύονται οι υποχρεώσεις των ελεγκτικών οργάνων του άρθρου 59 και να δίνονται οι κατευθυντήριες γραμμές για την άσκηση των ελέγχων. Με απόφαση του Υπουργού Ανάπτυξης μπορεί να εξειδικεύεται το περιεχόμενο της εντολής ελέγχου, καθώς και της έκθεσης ελέγχου.

Μπαίνουμε, δηλαδή, σε κάθε λεπτομέρεια της άδειας του παραγωγού, σε κάθε λεπτομέρεια των προϊόντων που μπορεί να έχει, όχι μόνο των παραγωγών, αλλά και των εμπόρων, σε κάθε λεπτομέρεια των ελέγχων. Δεν υπάρχει κάτι που δεν περνάει από απόφαση του Υπουργού. Δεν είναι νόμος. Μιλάμε για ένα νομοσχέδιο, το οποίο καλεί να δώσει τα πάντα, σε ότι αφορά στις λαϊκές, στα χέρια του Υπουργού για τις υπουργικές αποφάσεις. Είναι η πλήρης απορρύθμιση των λαϊκών, με πλήρες υπουργικό δικαίωμα για κάθε λεπτομέρεια της λειτουργίας τους.

Επίσης, με απόφαση του Υπουργού Ανάπτυξης, καθορίζεται ο χρόνος έναρξης ισχύος του 2ου εδαφίου του άρθρου 59, καθώς και κάθε άλλο σχετικό ζήτημα με την υποχρέωση καταχώρισης στοιχείων από τους δραστηριοποιούμενους στις λαϊκές αγορές, στην ψηφιακή πλατφόρμα e-καταναλωτής, αυτή, δηλαδή, που εξισώνει τους ανθρώπους που πάνε στις λαϊκές με τις μεγάλες επιχειρήσεις και τους υποχρεώνει να δηλώνουν τιμές κ.λπ., στη μέση της ημέρας, λες και έχουν μεγάλα λογιστήρια, αλλιώς να φεύγουν.

Με απόφαση του Υπουργού Ανάπτυξης, δύναται να εξειδικεύονται τα αντικείμενα της οικονομικής δραστηριότητας των νομικών προσώπων και επιχειρήσεων που μπορούν να δραστηριοποιούνται στις ειδικές θεματικές αγορές του άρθρου 42. Άρα, αποφασίζει ο Υπουργός.

Το πραγματικό νομοσχέδιο είναι το άρθρο 67, που δίνει όλα αυτά τα δικαιώματα στον Υπουργό και έχει να κάνει με οποιοδήποτε τύπο υπαίθριας αγοράς, από λαϊκές μέχρι πάγκους με σκουλαρίκια, θα ορίζονται όλα από υπουργικές αποφάσεις, τώρα του κ. Γεωργιάδη, αύριο κάποιου άλλου της Κυβέρνησης, αλλά πάντοτε του Υπουργού.

Συνεχίζουν, όμως, και στα υπόλοιπα άρθρα, να εκτοπίζονται συστηματικά οι παραγωγοί. Στο άρθρο 5, καταργείται η απρόσκοπτη προσέλευση των παραγωγών στις λαϊκές, καθώς και των πλανόδιων εμπόρων, με τη διαδικασία προκήρυξης αδειών και θέσεων, διάρκειας από ένα έως πέντε έτη. Οι θέσεις αυτές δεν ορίζεται πόσο θα διαρκούν. Αν πάμε, όμως, παρακάτω, να δούμε στους επαγγελματίες πωλητές, οι άνθρωποι που δεν είναι παραγωγοί, εκεί η άδεια είναι ξεκάθαρα πενταετής.

Στο άρθρο 8, για τις άδειες χειροτεχνών-καλλιτεχνών. Ιδιαίτερη εντύπωση προκαλεί η πρόβλεψη για προσκόμιση βεβαίωσης πιστοποίησης ίδιας δημιουργίας και βεβαίωση χειροτεχνικής δεξιότητας.

Στο άρθρο 15, απαγορεύεται η συμμετοχή σε διαδικασίες χορήγησης αδειών και παραχώρησης θέσεων, σε όσους δεν έχουν εξοφλήσει κάθε οφειλή που αφορά τέλη υπαίθριου εμπορίου, σε αυτούς, δηλαδή, που βρέθηκαν σε οικονομική δυσκολία. Αντίστοιχα, σε όσους έχουν, ήδη, άδεια, προβλέπεται για τους ίδιους λόγους, η απώλειά της, βεβαίως. Έτσι εκτοπίζονται όλοι οι άνθρωποι που βρίσκονται σε οικονομική δυσκολία.

Αλήθεια, οι λαϊκές για ποιους ανθρώπους είναι; Σε ποιους ανθρώπους η κοινωνία, δίνει προτεραιότητα στις λαϊκές; Στους ανθρώπους, οι οποίοι είναι βιοποριστές, που παλεύουν και πολλές φορές, εν μέσω μνημονίων, εν μέσω πανδημίας, χάνουν τη «μάχη» να μπορούν να φέρουν στην οικογένειά τους τα απαραίτητα. Γι’ αυτούς δεν είναι οι λαϊκές, γι’ αυτούς δεν θέλουμε τις λαϊκές; Λοιπόν, με το που θα έχουν μία οφειλή, θα «πετιούνται» έξω από τις λαϊκές.

Στο άρθρο 16, τα κίνητρα χορήγησης άδειας και θέσης δραστηριοποίησης στο υπαίθριο εμπόριο, θα δίνονται με μοριοδότηση. Ποια είναι αυτή η μοριοδότηση; Προβλέπονται μόρια για κατόχους τίτλων σπουδών της Τριτοβάθμιας Εκπαίδευσης, σε ότι αφορά στους παραγωγούς. Δηλαδή, ο παραγωγός μπορεί να πάει εκεί, αν έχει τελειώσει πανεπιστήμιο. Αν δεν έχει τελειώσει πανεπιστήμιο, έχει λιγότερα μόρια, για να πάει στη λαϊκή. Αυτό για τον μη αποκλεισμό, που λέει ο κ. Γεωργιάδης, των μη προνομιούχων. Ο καθένας καταλαβαίνει και κρίνει.

Επίσης, οι τίτλοι θα πρέπει να είναι συναφείς με την πρωτογενή παραγωγή. Προβλέπεται, επίσης, το αντίστοιχο και για τις άδειες πωλητών. Ακόμη, το γεγονός ότι κάποιος είναι «άστεγος», έχει λιγότερα μόρια και από την ηλικία και από την κατοχή τίτλου σπουδών. Αυτά για τον μη αποκλεισμό των μη προνομιούχων, κύριε Υπουργέ.

 Το άρθρο 17, είναι από τα, πλέον, προβληματικά. Σε αυτό προβλέπεται, ως αναγκαία προϋπόθεση για την εκ νέου χορήγηση θέσης στη λαϊκή αγορά, αλλά και δικαιώματός για πλανόδια δραστηριοποίηση, η πώληση του 50% της δηλωθείσας ποσότητας προϊόντων στον ΟΣΔΕ. Αν δεν πάνε καλά οι δουλειές, αν δεν καταφέρει να πουλήσει μεγάλο κομμάτι της παραγωγής, τότε χάνει την άδεια που εξασφάλισε, καθώς και το ελάχιστο εισόδημα που θα μπορούσε να εξασφαλίσει.

Γινόμαστε, λοιπόν, μάρτυρες ενός απόλυτου παραλογισμού, ο οποίος δεν είναι τυχαίος. Όποιος θέλει μπορεί να δει που αποσκοπεί. Αποσκοπεί, ακριβώς, στον αποκλεισμό αυτών που έχουν ανάγκη, των πραγματικών παραγωγών από τις λαϊκές.

Το άρθρο 26, που αφορά στους φορείς λειτουργίας των λαϊκών αγορών, δίνει τη δυνατότητα να ρυθμίζουν το ύψος του ανταποδοτικού τέλους, τον τρόπο καταβολής, χωρίς να διευκρινίζεται το ύψος αυτού. Από τον νόμο, όπως είδαμε, η μη καταβολή για δύο μήνες αυτού του ποσού, αρκεί για να εκτοπιστεί ο παραγωγός, για να αποκλειστεί ο παραγωγός. Σκεφτείτε, δηλαδή, τη δυνατότητα να επιλεγεί ένας Δήμος βιοπαλαιστές παραγωγούς ή εμπόρους και τελικά μεγάλες επιχειρήσεις, από το ύψος που θα ορίζει το ανταποδοτικό τέλος. Επίσης, δίνει τη δυνατότητα να αναθέτουν οι Δήμοι σε ιδιωτικό φορέα τον έλεγχο της καθαριότητας, υγιεινής φύλαξης και άλλων αντίστοιχων καθηκόντων τους, σχετικά με τις λαϊκές, δηλαδή, τη διαχείριση.

Το άρθρο 56, θεσπίζει την αποστολή στοιχείων στην πλατφόρμα e- καταναλωτής, μέχρι τις 08.00 για τις ποσότητες, την ποιότητα, την τιμή εκκίνησης από τους παραγωγούς επαγγελματίες, ενώ η υποχρέωση αυτή «βαραίνει» τα σουπερμάρκετ που έχουν λογιστήρια και κάνουν τζίρο, άνω των 90.000 ευρώ. Δηλαδή, στην πράξη, εξισώνουμε, αυτή τη στιγμή, ανθρώπους που έχουν «τρελές» δομές, με ανθρώπους που είναι απλοί βιοποριστές και δεν έχουν αυτή τη δυνατότητα.

Στο άρθρο 62, έχουμε ποινές καθαρά τιμωρητικού εξουσιοδοτικού χαρακτήρα για σειρά παραβάσεων. Εδώ η Κυβέρνηση εξαντλεί την αυστηρότητά της στους παραγωγούς, την ώρα που «κλείνει τα μάτια» στις παραβάσεις φοροδιαφυγής και τη γενική παρανομία των μεγάλων. Προβλέπεται η απώλεια θέσης και άδειας, σε περίπτωση που δεν εκδοθεί απόδειξη, πλέον των δύο φορών, ανά έτος, με τους παραγωγούς να ζητούν να επιβάλλονται τα σχετικά πρόστιμα που προβλέπονται σε σχετικές παραβάσεις.

Αυτό το νομοσχέδιο έχει έναν στόχο: να εκτοπίσει τους ανθρώπους που βιοπορίζονται και εξαρτώνται, από το αν θα έχουν μία θέση στη λαϊκή, για να μπορέσουν να επιβιώσουν οικονομικά, να θρέψουν τις οικογένειές τους. Αυτοί οι άνθρωποι που μπορεί να βρίσκονται στα όρια της φτώχειας, με αυτό το νομοσχέδιο εκτοπίζονται. Αυτοί οι άνθρωποι και οι υπόλοιποι που είναι παραγωγοί, οποιαδήποτε στιγμή, αποφασίσει ο κ. Γεωργιάδης, ο κ. Μητσοτάκης, ή οποιοσδήποτε Υπουργός Ανάπτυξης, με μία υπουργική απόφαση μπορούν να «πεταχτούν» έξω και οποιοδήποτε άλλος μπορεί να μπει μέσα.

Αυτή είναι η «ακτινογραφία» του νομοσχεδίου. Σας καλούμε να το αποσύρετε και πραγματικά, κύριε Γεωργιάδη, αν έχετε τόσους φίλους στις λαϊκές, να πάτε και μία βόλτα στις λαϊκές.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):**

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Βρυζίδου Παρασκεύη, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Μανωλάκου Διαμάντω, Στολτίδης Λεωνίδας, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Λογιάδης Γεώργιος.

Τον λόγο έχει ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ:** Ευχαριστώ, κύριε Πρόεδρε.

 Θα μου επιτρέψετε να ξεκινήσω, προσπαθώντας να θέσω το συνολικότερο πλαίσιο, οικονομικό πλαίσιο, μέσα στο οποίο καλούμαστε να συζητήσουμε το παρόν νομοσχέδιο, γιατί πρόκειται για μία περίοδο, εξαιρετικά, δύσκολη και κρίσιμη για το σύνολο της ελληνικής κοινωνίας, όπου η πλειοψηφία των συμπολιτών μας υφίσταται τις βαρύτατες και πολλαπλές επιπτώσεις της πανδημικής κρίσης, αλλά και της κυβερνητικής πολιτικής.

Για το θέμα της πανδημίας δεν θα αναφερθώ τώρα περαιτέρω, καθώς σήμερα το πρωί, ο Πρόεδρος του ΣΥΡΙΖΑ και Αρχηγός της Αξιωματικής Αντιπολίτευσης, ο Αλέξης Τσίπρας, με την Επίκαιρη Ερώτησή του προς τον Πρωθυπουργό, παρέθεσε αναλυτικά στοιχεία για την προβληματική και αποτυχημένη διαχείριση της πανδημίας από την πλευρά της Κυβέρνησης.

Και στο πεδίο της οικονομίας, όμως, τα πράγματα είναι πάρα πολύ ανησυχητικά. Στη μεγάλη εικόνα, στο μακροοικονομικό επίπεδο, η ΕΛΣΤΑΤ, μόλις, την περασμένη Παρασκευή, αναθεώρησε, επί τα χείρω, την «καθίζηση» του 2020, στο 9%, πλέον, η ύφεση του 2020, φέρνοντας τη χώρα μας στη δεύτερη χειρότερη θέση στην Ευρώπη.

Πολύ ανησυχητικές, όμως, είναι οι εξελίξεις, σε σχέση και με το βασικό χρηματοδοτικό «εργαλείο» της επόμενης περιόδου, το Ταμείο Ανάκαμψης. Και εδώ οι ίδιοι εσείς, κυρίες και κύριοι της Κυβέρνησης, «πέφτετε» σε αντιφάσεις, καθώς μέσα σε, μόλις, επτά μήνες, αναθεωρήσατε τις εκτιμήσεις σας για τις δαπάνες του Ταμείου Ανάκαμψης προς τα κάτω, κατά περισσότερο από ένα δισεκατομμύριο ευρώ. 2,6 δισεκατομμύρια ήταν η πρόβλεψη για τις δαπάνες του Ταμείου στην εισηγητική έκθεση του Προϋπολογισμού του ΄21 που κατατέθηκε τον Νοέμβριο του ΄20. Μόλις στα 1,5 δις διαμορφώθηκε με το Μεσοπρόθεσμο Δημοσιονομικό Πλαίσιο Στρατηγικής 2022-2025, το οποίο ψηφίστηκε στις 1/7/21, ενώ και στο Προσχέδιο του Προϋπολογισμού του 2022, που κατατέθηκε στη Βουλή στις 4/10, δεν γίνεται σαφές ποιες δαπάνες σχεδιάζετε να εκτελεστούν από πόρους του Ταμείου Ανάκαμψης για το 2021.

Τελικά, ποιες είναι οι προβλεπόμενες δαπάνες για φέτος, για το 2021, από το Ταμείο Ανάκαμψης; Για το συγκεκριμένο θέμα κατέθεσα και ερώτηση σήμερα μαζί με τις συνυπογραφές 64 Βουλευτών του ΣΥΡΙΖΑ-Προοδευτική Συμμαχία και περιμένουμε απαντήσεις, για να δούμε, αν, πώς και πότε τελικά, θα αξιοποιήσετε αυτό το πολύ σημαντικό χρηματοδοτικό πρόγραμμα.

Μέσα σε όλα αυτά, το θέμα της τελευταίας περιόδου, βεβαίως, ειδησεογραφικώς γιατί πολιτικά και κοινοβουλευτικά είναι ένα θέμα, το οποίο εμείς το έχουμε αναδείξει, εδώ και μήνες και αναφέρομαι στο, διαρκώς, διογκούμενο κύμα των ανατιμήσεων σε είδη πρώτης ανάγκης, σε πρώτες ύλες, σε μεταφορικά κόστη και, βεβαίως, στην ενέργεια, με τα νοικοκυριά να βλέπουν την αγοραστική τους δύναμη να «συρρικνώνεται».

 Σύμφωνα με τα επίσημα στοιχεία της ΕΛΣΤΑΤ, έχουμε μεγάλο ποσοστό νοικοκυριών να δηλώνει αδυναμία οικονομική να έχει ικανοποιητική θέρμανση τον χειμώνα που έρχεται. Με σημαντικό μέρος του πληθυσμού να αντιμετωπίζει, ήδη, από το 2020 μέτρια έως και σοβαρή ανεπάρκεια τροφής και σκεφτείτε τι έχει να γίνει τώρα με τις ανατιμήσεις. Με το 96,7% των φτωχών νοικοκυριών και το 40,8% των μη φτωχών να δηλώνει οικονομική δυσκολία να καλύψει έκτακτες, αλλά αναγκαίες δαπάνες, ύψους 395 ευρώ και με τις κοινωνικές ανισότητες, σύμφωνα με τα στοιχεία της ΕΛΣΤΑΤ, μετά τη μείωση που είχαν την περίοδο 2016-2019 να αυξάνονται και πάλι από το 2020.

Η κατάσταση, λοιπόν, είναι, εξαιρετικά, δύσκολη και σοβαρή και η Κυβέρνηση τι κάνει; Αντί να θωρακίσει την οικονομία απέναντι στους κινδύνους, κάνει δύο πράγματα. Πρώτα απ’ όλα πανηγυρίζει και προσπαθεί να κατασκευάσει μία κατάσταση εικονικής πραγματικότητας. Η Κυβέρνηση προσπαθεί να μας πείσει, ότι όλα βαίνουν καλώς.

Για να δώσω ένα πολύ σημαντικό παράδειγμα για την ενεργειακή κρίση που απειλεί το σύνολο της κοινωνίας και της οικονομίας αυτή τη στιγμή. Παρεμπιπτόντως, μόλις σήμερα, δεν ξέρω αν πληροφορηθήκατε τη νέα εκτόξευση της χονδρεμπορικής τιμής. Μιλάμε για ένα πανευρωπαϊκό ρεκόρ σήμερα για τη χώρα μας που αγγίζει τα 253,33 ευρώ. Για την ενεργειακή κρίση, λοιπόν, έχουμε τη, συνήθως, «βραδυκίνητη» Ευρωπαϊκή Ένωση να ανακοινώνει την προηγούμενη βδομάδα δέσμη προτάσεων για την αντιμετώπιση αυτής της πολύ μεγάλης κρίσης και κάνει λόγο για ανάγκη ενίσχυσης των εισοδημάτων των πολιτών, για στήριξη των ευάλωτων μικρομεσαίων επιχειρήσεων, για στοχευμένη μείωση φορολογικών υποχρεώσεων.

Και τι κάνει η Κυβέρνηση Μητσοτάκη; Δυστυχώς, τίποτα από όλα αυτά. Θεωρεί ότι με μία ελλιπέστατη, αποσπασματική επιδοματική πολιτική θα αντιμετωπίσει μία τόσο σοβαρή κρίση. Ακόμη και ο Βουλευτής σας και Αντιπρόεδρος της Βουλής, ο κ. Κακλαμάνης, σας τα είπε σήμερα το πρωί. Γιατί δεν προχωράτε στη μείωση του Ειδικού Φόρου Κατανάλωσης στα καύσιμα για την περίοδο της κρίσης;

Ο ΣΥΡΙΖΑ -υπενθυμίζω- κατέθεσε τροπολογία γι’ αυτό το ζήτημα, την οποία, δυστυχώς, απορρίψατε, μετ’ επαίνων.

Το πρώτο, λοιπόν, το οποίο κάνετε είναι ο εξωραϊσμός της πραγματικότητας. Το δεύτερο που κάνετε είναι να αντιμετωπίζετε την κρίση ως ευκαιρία, για να περάσετε αντικοινωνικές, αντιπαραγωγικές, αντιαναπτυξιακές, τελικά, αντιμεταρρυθμίσεις. Το πιο χαρακτηριστικό, βεβαίως, παράδειγμα είναι ο πολύπαθος, επί ημερών σας, κλάδος της ενέργειας που, αντί να ενισχύετε τη δημόσια παρουσία, αντί να ρυθμίσετε αποφασιστικά την αγορά, προχωράτε σε πλήρη εκποίηση των βασικών ενεργειακών υποδομών, των φυσικών μονοπωλίων των δικτύων, αλλά, βεβαίως, και της Δημόσιας Επιχείρησης Ηλεκτρισμού, της μεγαλύτερης επιχείρησης της χώρας. Αντί για ένα στρατηγικό σχέδιο εκσυγχρονισμού, αναδιοργάνωσης και αναβάθμιση της δημόσιας συμμετοχής, η Κυβέρνηση αποφασίζει, αιφνιδιαστικά, να προχωρήσει σε πλήρη ιδιωτικοποίηση της επιχείρησης, η οποία συνιστούσε την «ατμομηχανή» της ανάπτυξης για τη χώρα μας, εδώ και δεκαετίες.

Τα λέω όλα αυτά, γιατί και το συγκεκριμένο νομοσχέδιο που συζητάμε σήμερα, ακριβώς, σε αυτή τη λογική εντάσσεται. Αλλάζετε δομικά έναν σημαντικό θεσμό για την ελληνική κοινωνία, τις λαϊκές αγορές. Αντί να στηρίξετε και να ενθαρρύνετε τον πρωτογενή τομέα με ουσιαστικά έργα υποδομής, με μέτρα για μείωση του κόστους παραγωγής και προγράμματα στήριξης, οδηγείτε, ουσιαστικά, τους αγρότες εκτός λαϊκών αγορών. «Κατεβάζετε» προς ψήφιση ένα νομοσχέδιο, το οποίο θέτει φραγμούς και εμπόδια στην αδιαμεσολάβητη σχέση με τους καταναλωτές, με ανυπολόγιστες επιπτώσεις στο εισόδημα και την ίδια την επιβίωση αγροτών και επαγγελματιών, αλλά και κατ’ επέκταση, στις τιμές των προϊόντων και τη δυνατότητα των καταναλωτών να βρουν ποιοτικά, να βρουν φθηνά, οικονομικά προσιτά προϊόντα.

Βεβαίως, επειδή άκουσα και τον Υπουργό να το λέει πριν, η μεθοδολογία έχει το νόημα της, έχει τη σημασία της. Τι κάνετε εδώ; Αφού υπήρξαν προσχέδια επί προσχεδίων, διαρροές επί διαρροών, επί μήνες, που δημιούργησαν ανασφάλεια στους παραγωγούς, «κατεβάζετε» ένα νομοσχέδιο, στο οποίο, ουσιαστικά, περιλαμβάνεται και ένα «κρυφό», ένα δεύτερο, ένα παράλληλο νομοσχέδιο μέσα στο πρώτο, με τις δεκαέξι υπουργικές αποφάσεις. Βεβαίως, πάντα σε όλα τα νομοσχέδια υπάρχουν υπουργικές αποφάσεις. Είναι άλλο πράγμα, όμως, να προβλέπεται δευτερογενής νομοθεσία, όπως γίνεται σε όλα τα νομοσχέδια, και άλλο αυτό που συμβαίνει σήμερα, όπου, ουσιαστικά, με αυτό το «κρυφό» νομοσχέδιο προσπαθείτε να περάσετε ζητήματα που γνωρίζετε, ότι δημιουργούν μεγάλες κοινωνικές αντιδράσεις. Προσπαθείτε να τα περάσετε από την «πίσω πόρτα» και όχι ευθέως μέσω της νομοθέτησης. Το έχουμε δει να το κάνετε, κατά κόρον, όλο το προηγούμενο διάστημα. Δυστυχώς, το επαναλαμβάνετε και στο συγκεκριμένο νομοσχέδιο.

Κι όλα αυτά, όλη αυτή η «αλλοίωση» του χαρακτήρα των λαϊκών αγορών, όλη αυτή η «επίθεση» στους παραγωγούς και στους καταναλωτές, συμβαίνει ποτέ; Σήμερα, σε αυτές τις συνθήκες πρωτοφανούς ακρίβειας, που τα νοικοκυριά -είπα τα στοιχεία- αδυνατούν να ανταποκριθούν. Τώρα που η πρόσβαση σε προϊόντα είναι πιο κρίσιμη από ποτέ για ολόκληρη την κοινωνία.

Θα περίμενε κανείς, λοιπόν, σε αυτές τις συνθήκες να προσπαθήσετε να δώσετε κίνητρο στους παραγωγούς, για να έχουν ακόμη μεγαλύτερη πρόσβαση σε αγορές. Αντιθέτως, αυτό που κάνετε, είναι να θέτετε ανέφικτους όρους για τη δραστηριοποίησή τους. Οι παραγωγοί χάνουν τις θέσεις δραστηριοποίησής τους, αν δεν πουλήσουν το 50% της παραγωγής τους, όπως είπε και ο Εισηγητής μας, ο Σταύρος Αραχωβίτης νωρίτερα. Επίσης, τις χάνουν, αν έχουν δύο φορές, μέσα σε έναν ολόκληρο χρόνο, τη μη έκδοση αποδείξεων, ανεξαρτήτως ποσού ή αν δεν παραστούν στη λαϊκή αγορά για τριάντα ημέρες μέσα σε ένα έτος. Ποιος άλλος επαγγελματίας άραγε «τιμωρείται» με αυτόν τον τρόπο, πέρα από τους παραγωγούς των λαϊκών αγορών;

Ουσιαστικά, αυτό που κάνετε με όλες αυτές τις ρυθμίσεις και βεβαίως και με τη διάταξη, η οποία αφορά στην υποχρεωτική δήλωση στο πληροφοριακό σύστημα των τιμών των προϊόντων ως τις 08.00, επιχειρείτε να εξομοιώσετε τους μικρούς παραγωγούς και εμπόρους νωπών λαχανικών και φρούτων με τις μεγάλες αλυσίδες σουπερμάρκετ.

Ολοκληρώνω, κύριε Πρόεδρε, λέγοντας, ότι οι παραγωγοί και οι έμποροι που δραστηριοποιούνται στις λαϊκές αγορές, είναι οι πρώτοι που ζητούν διαφάνεια και εκσυγχρονισμό της δραστηριότητάς τους. Γι’ αυτό, άλλωστε, το 2017 η Κυβέρνηση του ΣΥΡΙΖΑ προχώρησε στην αναμόρφωση και τον εκσυγχρονισμό του σχετικού θεσμικού πλαισίου. Τότε, μάλιστα, αυτό το νομοσχέδιο υπερψηφίστηκε από τη συντριπτική πλειονότητα των Κομμάτων της Βουλής, συμπεριλαμβανομένης της τότε Αξιωματικής Αντιπολίτευσης. Στη συνέχεια, όμως, όταν εκλεγήκατε στην Κυβέρνηση, από την πρώτη στιγμή είπατε, ότι θα το καταργήσετε. Επί της ουσίας, δεν το εφαρμόσατε ποτέ. Γιατί συνέβη αυτό;

Το κρίσιμο ερώτημα, λοιπόν, στο οποίο πρέπει ο Υπουργός να μας απαντήσει τις επόμενες ημέρες στις συνεδριάσεις της Επιτροπής και στην Ολομέλεια είναι το εξής: διασφαλίζετε ότι θα παραμείνουν όλοι οι παραγωγοί που δραστηριοποιούνται σήμερα στις λαϊκές; Δεσμεύεται το Υπουργείο, ότι είναι ασφαλείς οι θέσεις των παραγωγών; Δεσμεύεται το Υπουργείο, ότι οι καταναλωτές θα συνεχίσουν να προμηθεύονται ποιοτικά είδη διατροφής σε προσιτές τιμές;

Πολύ φοβούμαι, ότι με το νομοσχέδιο που καταθέτετε, κύριε Υπουργέ, η απάντησή σας σε αυτά τα πολύ κρίσιμα ερωτήματα είναι, κατηγορηματικά, αρνητική.

Σας ευχαριστώ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ**: Ευχαριστώ, κύριε Πρόεδρε.

Κατ’ αρχάς, θα ήθελα να πω κάτι, που πιστεύω ότι εκφράζει όλους μας. Δυστυχώς, μέσα σε πολύ σύντομο χρονικό διάστημα, ίσως, χρειαστεί να στείλουμε τις ευχές μας για δύναμη και κουράγιο σε μία ακόμη Ελληνίδα πολιτικό που αντιμετωπίζει την ασθένεια του καρκίνου και με θάρρος και παρρησία το διατύπωσε στη δημόσια «σφαίρα». Μετά την κυρία Φώφη Γεννηματά και η κυρία Ντόρα Μπακογιάννη περνά αυτή τη δοκιμασία και φαντάζομαι, ότι είναι κατανοητό, ότι έχει, ολόθερμα, τις ευχές μας, για να το ξεπεράσει εύκολα, με δύναμη και το συντομότερο δυνατό.

Υπάρχει, όμως, και η πολιτική υγεία, στην οποία ο κ. Άδωνις Γεωργιάδης δεν συμβάλλει, ούτε κατ’ ελάχιστο. Πριν από λίγες ημέρες, αν θυμάμαι καλά, σε ένα κρεσέντο και πάλι αντί ΣΥΡΙΖΑ «υστερίας», είχε εγκαλέσει τον πρώην Πρωθυπουργό να επιδεικνύει μία ιδιαίτερη ανοχή σε ένα ιδιαίτερο χαρακτηριστικό του, που το εντόπιζε ότι είναι η φωνή του τέτοια, και θα έπρεπε να έχει την ανοχή μας ή μία ιδιαίτερη μεταχείριση και όχι την αντίθεσή μας. Τι γίνεται, όμως, στην περίπτωση που δεν υπάρχουν «τσιριχτές» προσεγγίσεις, αλλά «κραυγαλέες» περιπτώσεις, όπου δεν είστε ως Κυβέρνηση σε τίποτε από αυτό που κάνετε, σε σχέση με αυτό που λέτε.

Κύριε Σιμόπουλε, δεν είναι διαμάχη Θεσσαλονίκης α΄ ή β΄ εκλογικής Περιφέρειας. Είναι πολιτική, είναι νομοθέτηση. Και αυτό το νομοσχέδιο, ακόμη και με το αμφιταλαντευόμενο «ναι μεν αλλά», το δικό σας, θα έχει την υπογραφή σας στο «ναι», ως Εισηγητής. Καθαρές κουβέντες. Υπογραφή Σιμόπουλος και έπεται η υπογραφή Γεωργιάδη, στον οποίο φαίνεται, ότι προσφέρετε υπηρεσίες, για να τον βγάλετε από τη δύσκολη θέση να έχει τους πραγματικούς πρωταγωνιστές αυτού που συζητάμε απέναντί του. Ποιοι είναι οι πραγματικοί πρωταγωνιστές; Είναι οι καταναλωτές και οι παραγωγοί.

Ξέρετε οι λαϊκές αγορές δεν είναι πεδίο για την επίδειξη του καινούργιου μπλέιζερ ή της καινούργιας μεταξωτής γραβάτας. Και δεν είναι ταξική η προσέγγιση. Είναι ουσιαστική και ανθρώπινη. Οι λαϊκές αγορές είναι για τους ανθρώπους, για όλους εμάς, που βρισκόμαστε και επιβιώνουμε μέσα από την εργασία και με πολύ κόπο.

Άρα, λοιπόν, δεν μπορώ να καταλάβω πώς γίνεται. Ο Εισηγητής μας, ο κ. Αραχωβίτης, δίνοντας υπόδειγμα κοινοβουλευτικής πρακτικής, επί δεκαπέντε λεπτά, εξηγούσε άρθρο- άρθρο, κατέθετε προτάσεις, διαφωνίες, κριτική και σύνθεση. Από την άλλη πλευρά, ακούσαμε μία «υστερία» τριάντα λεπτών με χρηστομάθειες και διδαχές από τον κ. Γεωργιάδη, για το ότι πρέπει να τηρούμε την κοινοβουλευτική πρακτική, να είμαστε δημιουργικοί και να είμαστε, επί της ουσίας, του νομοσχεδίου.

Μα τέτοια «σχιζοφρενική» διάσταση μπορεί να έχει, καμιά φορά, ο πολιτικός παραλογισμός; Μάς μάλωνε, επί είκοσι επτά λεπτά, χωρίς να δίνει απαντήσεις σε απλά ερωτήματα, επί του νομοσχεδίου. Όχι, γενικώς, είτε για το σκάνδαλο Novartis, είτε για το ένα, είτε για το άλλο. Έκλεισε ο Σταύρος Αραχωβίτης την ομιλία του με ένα ερώτημα. Ποια είναι η αναγκαιότητα εισαγωγής αυτού του νομοθετήματος, αυτή την περίοδο; Ποια; Απάντηση δεν πήραμε από τον αρμόδιο Υπουργό. Ελπίζω, ότι κατά τη διάρκεια της συζήτησης θα πάρουμε.

 Ποια είναι η «ανθρωπογεωγραφία» των λαϊκών αγορών, που την περιέγραψα και πριν; Είναι οι καταναλωτές και οι παραγωγοί. Αυτοί οι άνθρωποι, από τα ξημερώματα, για πολλούς μήνες, βρίσκονται μέσα σε δύσκολες συνθήκες για την παραγωγή των προϊόντων τους και οι καταναλωτές είμαστε όλοι εμείς που αναζητάμε καλά προϊόντα, φθηνά προϊόντα και με τρόπο εύκολα προσβάσιμο κοντά στα σπίτια μας. Επιτυγχάνεται αυτό με το νομοσχέδιο; Η αμφισημία της τοποθέτησης του κ. Σιμοπούλου, είναι το πρώτο δείγμα. Η παρελκυστική προσέγγιση Γεωργιάδη, είναι το δεύτερο στοιχείο που επιβεβαιώνει, ότι κάτι άλλο συμβαίνει.

 Λοιπόν, επειδή ακούστηκε, κύριε Πρόεδρε και απευθύνομαι σε εσάς προσωπικά, μία πάρα πολύ σοβαρή κατηγορία από τον Υπουργό Ανάπτυξης της ελληνικής Κυβέρνησης, με μία ερώτηση που μας απηύθυνε με στόμφο, «θέλετε να σταματήσουν να «λαδώνουν» οι παραγωγοί των λαϊκών αγορών;» Πιστεύω έχει καταγραφεί και στα Πρακτικά. Ερωτώ: μπορεί να μας πει, ο κ. Γεωργιάδης, ποιους «λαδώνουν» οι παραγωγοί των λαϊκών αγορών; Σε ποιους θεσμικούς φορείς αναφέρεται και με ποιον τρόπο μπορεί να τεκμηριώσει κάτι που, ναι το ακούμε όλοι; Είναι ο ορισμός του έπεα πτερόεντα. Ο Υπουργός Ανάπτυξης, όμως, δεν μπορεί να κραδαίνει ένα επιχείρημα απέναντι στην Αξιωματική Αντιπολίτευση, με λογική χρηστομάθειας πάλι, «θέλετε να σταματήσουν να «λαδώνουν» οι παραγωγοί;» Ποιους «λαδώνουν» και πότε; Έχει σχέση η Αυτοδιοίκηση; Μήπως ζείτε σε μία άλλη Ελλάδα, όπου ο χάρτης της Αυτοδιοίκησης -πανηγυρίζοντας το λέτε- είναι πιο μπλε και από μπλε στην πλειοψηφία του; Άρα, τι μας λέτε, ότι θεσμοθετείτε για να σταματήσουν να «λαδώνονται» οι δικοί σας άνθρωποι; Αυτό είπε ο κ. Γεωργιάδης; Πείτε το καθαρά.

 Υπάρχει και μία άλλη εξήγηση, ως πρώτη ανάγνωση απάντησης, σε αυτό που είπε ο κ. Αραχωβίτης, γιατί έρχεται προς ψήφιση αυτό το νομοσχέδιο. Θα σας πω μία δική μου ερμηνεία και θα την αναπτύξουμε. Έχει σχέση και με την κατ’ άρθρο συζήτηση, αλλά και με το πολιτικό περιεχόμενο. Θέλετε να επαναφέρετε, να διατηρήσετε το «πελατειακό» κράτος, που συντηρείται μέσα από διαδικασίες που υποχρεώνουν τον πολίτη να συναλλάσσεται με την Κυβέρνηση. Γι’ αυτό και συγκεντρώνετε υπερεξουσίες και δεν το κάνετε μόνο σε αυτό το νομοσχέδιο, στα υπουργικά γραφεία και στους μετακλητούς υπαλλήλους. Όσες φορές επιχειρήσατε σε αυτές τις Αίθουσες, του «ιερού» βήματος του Κοινοβουλίου, το οποίο ευτελίζετε, όταν κάποιος έρχεται και κάνει, ακριβώς, τα αντίθετα από αυτά που πρέπει, όπως πριν από λίγο ο κ. Γεωργιάδης, να πείτε, ότι μεταρρυθμίσατε τις εργασιακές σχέσεις, στην ουσία, τι κάνατε; Την εργασία «ζούγκλα». Έχουν εισαχθεί διατάξεις και νομοσχέδια υπέρ των παιδιών μας. Τι, ακριβώς, συμβαίνει; Αυτό που ζούμε στη σύγχρονη πραγματικότητα.

Για όλα όσα περιγράφετε, με αναπτυξιακό και μεταρρυθμιστικό τρόπο, είναι ένα «χτύπημα» κατά των μικρών, των ευάλωτων, των ευπαθών και των αδύναμων. Αυτή είναι η ιδεολογικοπολιτική σας «μανιέρα» και αυτή είναι η βασική μας διαφωνία.

Αδιαφάνεια, συγκεντρωτισμός και εισάγονται και κάποιες καινοτομίες. Ποιες είναι αυτές οι καινοτομίες; Καταρχήν, πριν τις καινοτομίες, θέλω να ρωτήσω κάτι. Η κυρία Κεραμέως, δεν έχει το πολιτικό θάρρος να νομοθετεί, ενώπιον του ελληνικού Κοινοβουλίου και ψάχνει να κρύβεται πίσω από νομοσχέδια άλλων Υπουργών; Αυτό εσείς το θεωρείτε αποδεκτή, δεοντολογική και ηθική κοινοβουλευτική πρακτική; Νιώθετε, ότι κάνουμε το σωστό, με το άρθρο 17, που, στην ουσία, είναι ένα νομοσχέδιο του Υπουργείου Παιδείας, που έρχεται στο νομοσχέδιο για τις λαϊκές αγορές; Εσείς θα κριθείτε.

Πάμε στις καινοτομίες και τη μοριοδότηση. Εισάγετε την αναγνώριση των τυπικών προσόντων για την απόκτηση θέσης. Είναι η μετατροπή της άδειας στις λαϊκές αγορές. Εκεί, όπου ο πτυχιούχος πανεπιστημίου αποκτά ένα ιδιαίτερο πλεονέκτημα, ένα ιδιαίτερο προνόμιο. Μα δεν μπορεί να συσσωρεύεται τόση υποκρισία σε μία Κυβέρνηση, που για τη θέση του Διοικητή της ΕΥΠ εισάγει, ως τυπικό προσόν, το τίποτα και για τις θέσεις και τους πάγκους των λαϊκών αγορών μοριοδοτείτε το πτυχίο και το μεταπτυχιακό.

Ειλικρινά, δεν ξέρω που να γελάσω και που να κλάψω. Σίγουρα, δεν θα κλάψω για τα χιλιάδες παιδιά, με ιδιαίτερα τυπικά προσόντα, τα οποία έχετε στείλει -και ιδιαίτερα τα δύο τελευταία χρόνια- στο εξωτερικό και τους «κλείνετε την πόρτα». Έχει μείνει ακόμη εκείνη η «πομφόλυγα» με τους 500 νέους επιστήμονες, που θα έφερνε ο κ. Βρούτσης από το εξωτερικό. Σε αυτά τα χιλιάδες παιδιά προσπαθείτε να τους «κλείσετε το μάτι», ότι η αποκατάστασή τους είναι μέσα από τις λαϊκές αγορές; Εκεί, όπου δουλεύουν, όντως, οι γονείς τους, έντιμοι μεροκαματιάρηδες, που σηκώνονται από τη νύχτα, για να σπουδάσουν αυτά τα παιδιά. Έρχεστε και μας λέτε, ότι μοριοδοτείτε τα τυπικά προσόντα για την απόκτηση πάγκου, την ίδια ώρα που έχετε κάνει «φύλλο και φτερό» τα τυπικά προσόντα, σε ότι αφορά στον Διοικητή της ΕΥΠ, ή τους μετακλητούς σας υπαλλήλους που διορίζονται, κατά εκατοντάδες, και μας «πλασάρετε» τώρα, ως καινοτομία, τη μοριοδότηση των νέων πτυχιούχων ή των πολυτέκνων πτυχιούχων για τους πάγκους των λαϊκών αγορών;

Ειλικρινά, δεν ξέρω, εάν η προχειρότητα ή ο δόλος είναι αυτά που θα έπρεπε να κυριαρχήσουν, ως τίτλος σε αυτό το νομοθέτημα. Εμείς θα επιμείνουμε δημιουργικά τις επόμενες ημέρες και στις επόμενες συνεδριάσεις, σε άρθρο άρθρο επισημάνσεις, σε αυτό το νομοσχέδιο, γιατί αφορά σε ένα πολύ μεγάλο κομμάτι της κοινωνίας, στο οποίο, ίσως, η επικοινωνία σας εξαντλείται, μόνο σε προεκλογικές επισκέψεις ή για να μοιράζουν οι συνεργάτες σας «σταυρωμένα» ψηφοδέλτια. Θέλω να σας πω, ότι υπάρχουν άνδρες και γυναίκες μέσα σε αυτήν την Αίθουσα, που τις λαϊκές αγορές δεν τις έχουν μόνο ως πεδίο άσκησης «ψηφοθηρικής» ή προεκλογικής πρακτικής.

Θέλω να κλείσω με μία έκκληση, κύριε Σιμόπουλε, που δεν έχει προσωπικό χαρακτήρα ή αιχμή. Αναμετρηθείτε και με τη δική σας προσωπική πολιτική θέση, σε μία πόλη που περιγράψατε, ως λαϊκή πόλη, τη Θεσσαλονίκη των εργαζομένων, των ευπαθών ομάδων, των λαϊκών στρωμάτων, των φτωχών και των αδύναμων, όπου η λαϊκή είναι «καταφύγιο». Βάζοντας προσωπικά εσείς, ο Στράτος Σιμόπουλος, την υπογραφή σας, ως Εισηγητής σε αυτό το νομοσχέδιο, που θέτει σε πολύ μεγάλη δυσκολία το «καταφύγιο» των φτωχών ανθρώπων και των παραγωγών, είναι και μία δική σας αναμέτρηση, ένα δικό σας προσωπικό στοίχημα, που, δυστυχώς, βλέπω, ότι το περνάτε μόνος σας, χωρίς κανένας Βουλευτής της Πλειοψηφίας να είναι παρών.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Σιμόπουλος.

**ΕΥΣΤΡΑΤΙΟΣ ΣΙΜΟΠΟΥΛΟΣ (Εισηγητής της Πλειοψηφίας)**: Κύριε Πρόεδρε, περισσότερο για τα περί αμφισημίας θα απαντήσω στον συνάδελφο.

Κύριε συνάδελφε, γνωρίζω καλά τον χώρο και γνωρίζω καλά και το νομοσχέδιο. Σας θυμίζω, ότι πέρυσι και σε αυτή την Αίθουσα και στα τηλεοπτικά στούντιο, όχι μόνο από εσάς, ακούγαμε ότι έρχεται καταστροφή και ότι η ανεργία θα εκτοξευθεί στο 25%, με την ανεργία να είναι, βέβαια, να είναι κάτω από το 13%. Κάτι τέτοιο θα συμβεί και με αυτό το νομοσχέδιο, στο οποίο φέρνετε την «καταστροφολογία». Όλα κρίνονται στην πράξη.

Προσωπικά πιστεύω, ότι είναι ένα νομοσχέδιο και γι’ αυτό ανέλαβα να το υπερασπιστώ, γιατί όπως είπα και πριν στον άλλο συνάδελφο από τη Θεσσαλονίκη, συνδυάζει, επακριβώς, την ανάγκη μεταρρύθμισης και, ταυτόχρονα, τη διατήρηση του λαϊκού χαρακτήρα. Κανείς δεν βγάζει τους λαϊκατζήδες από τις λαϊκές. Κανείς με το νομοσχέδιο αυτό δεν δημιουργεί προβλήματα. Υπάρχουν θέματα που έχω επισημάνει. Και όπως άκουσα από τον κ. Υπουργό, είναι διατεθειμένος πολλά από αυτά να τα συμπεριλάβει. Αυτό το νόημα έχει και η συζήτηση που κάνουμε.

**ΧΡΗΣΤΟΣ ΓΙΑΝΝΟΥΛΗΣ:** Εάν δεν τα συμπεριλάβει;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Δεν είναι ερώτηση αυτή. Περιμένω αύριο τις προτάσεις σας, επί του συγκεκριμένου.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Θα τοποθετηθούμε ξανά, κύριε Γιαννούλη, εδώ είμαστε, όπως και ο κ. Σιμόπουλος.

Τον λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε. Αγαπητοί συνάδελφοι, κυρίες και κύριοι, πριν προχωρήσω, επί του νομοσχέδιου, θα ήθελα, αναφορικά με το πρόβλημα υγείας που αντιμετωπίζει η αγαπητή κυρία Μπακογιάννη, να της ευχηθώ περαστικά και νομίζω ότι οι ευχές όλων τη συνοδεύουν για καλή επιτυχία. Ένα νόσημα, το οποίο είναι ιάσιμο, και είμαι σίγουρος, ότι η Ντόρα θα τα καταφέρει, θα πάει πάρα πολύ καλά.

Εισέρχομαι στη συζήτηση του νομοσχεδίου. Αυτό το νομοσχέδιο που συζητούμε σήμερα, αποτελεί ένα σημαντικό βήμα προς τα εμπρός. Είναι ένα εκσυγχρονιστικό νομοσχέδιο για τον αγαπητό κλάδο των λαϊκών αγορών, ο οποίος είναι, βαθιά, ριζωμένος στις καταναλωτικές μας συνήθειες, στις συνειδήσεις μας, όπου μπορεί κανείς στις λαϊκές αγορές να βρει φρέσκα, εξαιρετικής ποιότητας, φθηνά προϊόντα. Πιστεύω ότι είναι αρκετοί από εμάς σε αυτή την Αίθουσα, που όχι μόνο ψωνίζουμε από τις λαϊκές αγορές, αλλά όσοι είμαστε από την επαρχία, αντιλαμβανόμαστε και την πολιτιστική αξία που έχουν οι εμποροπανηγύρεις και, εν γένει, το υπαίθριο εμπόριο.

Το παρόν νομοθέτημα λοιπόν, εκσυγχρονίζει τον συγκεκριμένο κλάδο της οικονομίας. Κατ’ αρχήν, δίνει τη δυνατότητα εξάπλωσης του υπαίθριου εμπορίου. Για πρώτη φορά, έχουμε σε ένα ενοποιημένο κείμενο, σαφή διάκριση μεταξύ λαϊκών αγορών, αγορά βιολογικών προϊόντων, street food, στάσιμο και πλανόδιο εμπόριο, ενώ προβλέπεται η νέα κατηγορία των πρότυπων λαϊκών αγορών, όπου θα μπορούν να συστήνονται από τις αρμόδιες δημοτικές αρχές, καθώς και οι αγορές καλλιτεχνών που δίνουν την ευκαιρία σε νέους επαγγελματίες που θέλουν να δουλέψουν στο χώρο και να επενδύσουν, προσελκύοντας περισσότερους νέους καταναλωτές και δη της γενιάς τους.

Για τον σκοπό αυτό, άλλωστε, προβλέπεται και η αυξημένη μοριοδότηση για νέους παραγωγούς-πωλητές, επαγγελματίες πωλητές, κ.λπ.. Ταυτόχρονα, μέσω της μοριοδότησης, ενισχύεται το κοινωνικό πρόσημο του υπαίθριου εμπορίου. Αφενός καθίσταται μία σοβαρή επαγγελματική διέξοδος, για όσους βρίσκονται εκτός εργασίας ή και στο περιθώριο, καθώς προβλέπονται μόρια για την ανεργία και την αστεγία. Αφετέρου, βεβαίως, αναγνωρίζονται επιπλέον μόρια σε έχοντες παιδιά και, κυρίως, στους πολύτεκνους. Υφίστανται, επίσης, ρυθμίσεις για τη δυνατότητα αγροτικών και γυναικείων συνεταιρισμών, προκειμένου να αποκτούν θέσεις σε υπαίθριες αγορές, ενώ δίνεται και η δυνατότητα σε νομικά πρόσωπα της εκκλησίας να οργανώνουν εμποροπανηγύρεις, εφόσον αυτές διεξάγονται σε χώρο κυριότητάς τους.

Παράλληλα, κυρίες και κύριοι συνάδελφοι, το νομοσχέδιο εκσυγχρονίζει το διοικητικό και λειτουργικό σκέλος των υπαίθριων αγορών. Θα ρωτήσω εγώ, υπάρχει πέρα από τους Δήμους, θεσμός κοντινότερος προς την τοπική κοινωνία και τους πολίτες, ώστε να διασφαλίζει την οργανωτική αρτιότητα των υπαίθριων αγορών; Όχι, βέβαια. Για τον λόγο αυτόν, ορθά το σχέδιο ορίζει ως υπεύθυνους σε όλη την επικράτειά τις οικείες πολιτικές αρχές, πλην των Περιφερειών, βεβαίως, Αττικής και Θεσσαλονίκης, όπου λόγω του μεγέθους τους επιφορτίζονται με τη συγκεκριμένη ευθύνη οι οικείες Περιφερειακές Αρχές.

Και σας το λέει αυτό ένας άνθρωπος, ο οποίος διετέλεσε Αντιδήμαρχος στον Δήμο Λαρισαίων και είχε την ευθύνη των λαϊκών αγορών, επί αρκετά έτη. Πραγματικά, η λαϊκή αγορά στη Λάρισα δουλεύει και δουλεύει καλά. Ίσως, να οφείλεται στον πολύ καλό επόπτη που έχουν. Ίσως, να οφείλεται στους καλούς παραγωγούς. Πάντως, η αγορά δουλεύει, χωρίς ιδιαίτερα προβλήματα.

Έχουμε, λοιπόν, ένα νομοθετικό πλαίσιο εκσυγχρονισμού του υπαίθριου εμπορίου, το οποίο θα έχει πολλαπλά θετικά αποτελέσματα, ιδίως, στην Περιφέρεια. Ωστόσο, θα πρέπει να επισημάνουμε και στον κ. Υπουργό, αλλά και στους συναδέλφους, ότι υπάρχουν σημεία, τα οποία μας προβληματίζουν και στα οποία αντιτίθεται και η Ομοσπονδία Λαϊκών Αγορών Θεσσαλίας και σημεία τα οποία θέλουν διευκρίνιση από τον Υπουργό. Θα τα πω παραδειγματικά και επιγραμματικά, γιατί θα έχουμε τη δυνατότητα και αύριο στην κατ’ άρθρο συζήτηση, αλλά και στη β΄ ανάγνωση και στην Ολομέλεια να αναφερθούμε αναλυτικότερα.

Στο άρθρο 5, ορίζεται το χρονικό διάστημα άδειας στον επαγγελματία πωλητή σε πέντε έτη, ενώ στον παραγωγό πωλητή από ένα έως πέντε έτη. Από τι εξαρτάται το ένα έως πέντε έτη και γιατί δεν υπάρχει εξίσωση για πέντε έτη, όπως, ακριβώς, στον επαγγελματία πωλητή; Θα ήθελα αυτό να μας το εξηγήσει ο κ. Υπουργός.

 Επίσης, στο άρθρο 13, σε ότι αφορά στις προκηρύξεις αδειών. Καλώς, θα προκηρυχθούν οι άδειες για νέους πωλητές. Θα προκηρυχθούν, όμως, και για τους, ήδη, υπάρχοντες πωλητές; Κύριε Υπουργέ, αντιλαμβάνεστε, ότι επαγγελματίες, οι οποίοι είναι άνω των 40 ετών στη λαϊκή αγορά, θα αντιμετωπίσουν σοβαρό πρόβλημα με τη μοριοδότηση, ενώ θα κινδυνεύσουν, είτε να μείνουν εκτός αγοράς, είτε και να αλλάξουν θέση. Βεβαίως, κάτι τέτοιο δεν το θέλει κανείς μας.

Όπως και στο άρθρο 26, ας μην εξαντλήσουμε την αυστηρότητά μας με τις ποινές, οι οποίες προβλέπονται. Όχι απώλεια θέσης, ας υπάρξουν άλλες ποινές, πιο ελαστικές.

Επίσης θα πω και κάτι ακόμη χαρακτηριστικό. Αυτά τα SMS στις 03.00 ή στις 04.00, την ώρα που ετοιμάζονται οι παραγωγοί να πάνε στη λαϊκή, είτε με ήλιο, είτε με κρύο, είτε με βροχή, είτε με χιόνι, το να στέλνουν SMS, νομίζω ότι, τουλάχιστον, για την επαρχία ας μην εφαρμοστεί.

Αυτά θα ήθελα να πω σήμερα και επιφυλάσσομαι για τις επόμενες συνεδριάσεις στην επεξεργασία του νομοσχεδίου.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ:** Κύριε Πρόεδρε, κυρίες και κύριοι συνάδελφοι, εν μέσω πανδημίας, η οποία είχε τεράστιες επιπτώσεις με τον περιορισμό στη λειτουργία των λαϊκών αγορών και άρα, οικονομικό και κοινωνικό αντίκτυπο, εν μέσω κλιματικής αλλαγής που δημιούργησε πάρα πολλά προβλήματα στην πρωτογενή παραγωγή, εν μέσω της «έκρηξης» της ακρίβειας, που έχει μειωθεί η καταναλωτική δύναμη των πολιτών, έρχεται η Κυβέρνηση και νομοθετεί για τη δρομολόγηση της διάλυσης του θεσμού της λαϊκής αγοράς στον «βωμό» της ελεύθερης αγοράς, στον «βωμό» του νεοφιλελευθερισμού, στον «βωμό» των «ιερών» κανόνων, όπου «το μεγάλο ψάρι τρώει το μικρό».

Έρχεται ο Υπουργός από αυτό εδώ το βήμα, με έντονο ύφος, να «μαλώσει» τον ΣΥΡΙΖΑ και να μας πει «σαν δεν ντρέπεστε που υποκρινόσαστε». Ποιος; Ο Υπουργός που νομοθετεί, αυτή τη στιγμή, αντιλαϊκά. Εμείς πρέπει να ντραπούμε και όχι αυτός. Όμως, δεν ξέρω, αν πρέπει να δώσουμε περαιτέρω αξία στα λεγόμενά του, γιατί δεν έχουν σημασία και αυτά που λέει. Σε λίγο καιρό, πιθανόν θα λέει άλλα, το έχουμε συνηθίσει, εδώ και πολλά χρόνια με τις δηλώσεις του.

Το σχέδιο νόμου του Υπουργείου Ανάπτυξης και Επενδύσεων, αντί να λύνει προβλήματα, δημιουργεί περισσότερα και δημιουργεί προβλήματα σε έναν θεσμό που, εδώ και έναν αιώνα, βοηθά παραγωγούς, ανθρώπους του μόχθου, της εργασίας και βιοπαλαιστές να βγάζουν το μεροκάματο τους. Παράλληλα, βοήθα τη λαϊκή οικογένεια να προμηθεύεται ποιοτικά, φθηνά και προϊόντα χωρίς μεσάζοντες, για να μπορέσει να τα βγάλει πέρα στην καθημερινότητά της. Και έρχεται αυτός ο διττός κοινωνικός χαρακτήρας σήμερα να υπονομευθεί και παρά τις αντιδράσεις τις μεγάλες από την πλειοψηφία των εμπλεκόμενων φορέων, η Κυβέρνηση επιμένει σε αυτή την επιλογή.

Το νομοσχέδιο είναι, καθαρά, ταξικό. Θέση -λέει- στη λαϊκή αγορά θα έχει μόνο όποιος πλειοδοτεί και προσφέρει περισσότερα χρήματα και ακόμη και στην περίπτωση της ισοβαθμίας, τη θέση θα την παίρνει ο παραγωγός με το μεγαλύτερο εκκαθαριστικό εισόδημα και τη μεγαλύτερη προσφορά. Καθαρά, λοιπόν, ιδιωτικοοικονομικά κριτήρια.

Αυτός, λοιπόν, είναι ο σχεδιασμός που υποκρύπτεται πίσω από τις δεκαέξι υπουργικές αποφάσεις, γιατί «πάγωσαν» -λέει- όλα αυτά και φέρνουν ένα καινούργιο νομοσχέδιο διαφορετικό, όπου, όμως, ο Υπουργός θα αποφασίζει. Λυπόμαστε, αλλά δεν σας έχουμε εμπιστοσύνη. Δεν σας εμπιστευόμαστε, γιατί γνωρίζουμε τα πεπραγμένα σας.

Μέσα σε αυτό το νομοσχέδιο, υπάρχει ένα «κρυφό» νομοσχέδιο που θα αποφασίζεται από τον Υπουργό. Προβλέπεται η μετατροπή των παραγωγικών αδειών σε επαγγελματικές και αυτό οδηγεί στη «συρρίκνωση» και στη διάλυση των λαϊκών αγορών. Καταργείται η έννοια της άδειας του παραγωγού και του πωλητή με κοινωνικά και εισοδηματικά κριτήρια. Φτάνετε στο σημείο, στο άρθρο 16, να εξαιρείται από τα κριτήρια η κατηγορία των ατόμων με αναπηρία και των γονέων και κηδεμόνων των ατόμων με βαριές και πολλαπλές αναπηρίες, που έδινε ο ν.4497/2017, για να βοηθήσει ευάλωτες ομάδες του πληθυσμού και να συμβάλει στην κοινωνική συνοχή. Τώρα βάζετε, ότι, όσο μεγαλύτερο τίτλο σπουδών παρουσιάζει κάποιος, τόσο μεγαλύτερη ευκαιρία θα έχει, για να κάνει πάγκο στη λαϊκή. Αυτό είναι το όνειρό σας για τη νέα γενιά, αν το συνδυάσουμε και με τα πτυχία, που αποκλείετε τους νέους ανθρώπους από τη δυνατότητα να αποκτήσουν και με τους άλλους νόμους του Υπουργείου Παιδείας και της «ανάλγητης» εκπαιδευτικής κυβερνητικής πολιτικής».

Ο σχεδιασμός σας εισάγει, εντός των λαϊκών αγορών, τον άκρατο, ανεξέλεγκτο και αθέμιτο ανταγωνισμό. Είναι ξεκάθαρο, ότι μέσα από αυτό το σχέδιο νόμου, ευνοούνται τα μεγάλα συμφέροντα και αφήνονται, εκτός των λαϊκών αγορών, πολλοί παραγωγοί και πωλητές, οδηγώντας τους στην εξαθλίωση και στη φτωχοποίηση.

Ταυτόχρονα, θέτετε, υπό αμφιβολία και υπό αμφισβήτηση, τα παρεχόμενα προϊόντα, σε ότι αφορά στην ποιότητά τους, αλλά και τις τιμές τους, σε μία εποχή με «εκρηκτική» ακρίβεια.

Σε αυτές, λοιπόν, τις οικονομικά και κοινωνικά συνθήκες και συνέπειες της υγειονομικής κρίσης και της κλιματικής κρίσης, αντί να βοηθήσετε τους ανθρώπους του μόχθου και της αγροτιάς, χωρίς ενδοιασμό, τούς φέρνετε, επιπλέον, εμπόδια. Εμπόδια που προκύπτουν από την πίστη σας στη νεοφιλελεύθερη «ζούγκλα», όπου ασκείτε πολιτική για τους λίγους, γιατί νομίζετε, ότι ζούμε στις εποχές που οι αγρότες ήταν κολίγοι.

Διαλύετε, λοιπόν, τη λαϊκή αγορά και αυτό, πραγματικά, θα σας πιστωθεί αρνητικά, τόσο από τους αγρότες και τους παραγωγούς, όσο και από τη συντριπτική πλειοψηφία των πολιτών, που εκεί βρίσκει διέξοδο για οικονομικά και ποιοτικά προϊόντα.

 Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Θέλω, αρχικά, να ευχηθώ, από καρδιάς, περαστικά στην κυρία Μπακογιάννη. Στις περιπτώσεις σαν και αυτές, οι επιστημονικές εξελίξεις είναι πολύ ελπιδοφόρες, ειδικά σε νέους ανθρώπους, με τη ζωντάνια και το οργανισμό της κυρίας Μπακογιάννη. Εύχομαι να πάνε όλα καλά.

Κύριε Πρόεδρε, παρά τον κατευνασμό που επιχείρησε ο Πρωθυπουργός με την πρωινή του ομιλία, αναφορικά με την πανδημία, που δεν μπήκε καν στον κόπο να ρωτήσει τι θα ανακοινώσει ο ΕΟΔΥ το απόγευμα, σήμερα, στη Βόρεια Ελλάδα, στη Μακεδονία, στη Θράκη και στη Θεσσαλία, ηχεί, όχι καμπάνα, αλλά σειρήνα συναγερμού. Να σας πω μόνο χαρακτηριστικά, ότι η Λάρισα ανακοίνωσε σήμερα 200 κρούσματα, η Πιερία 140, η Ημαθία, 140, η Μαγνησία 140, η Ξάνθη 100, κ.λπ..

Δεν ξέρω, τι απέγινε με τον άλλοτε συνεργάτη του κ. Γεωργιάδη, τον κ. Μανιατάκη. Εκείνο που ξέρω εγώ, είναι ότι οι χειρισμοί της Κυβέρνησης, οι σχετικοί με την υγεία, ακόμη και στην πανδημία, υποτάσσονται «εργαλειακά», αντί να προτάσσονται και γίνονται πεδίο πίεσης ακόμη και ενδοκομματικών αντιθέσεων, όπως η περίπτωση της αντικατάστασης του Προέδρου του ΕΟΔΥ, κ. Αρκουμανέα, όχι για κάποιον άλλο λόγο, αλλά γιατί δεν δεχόταν να γίνει «πλυντήριο» στην υπόθεση του ΚΕΕΛΠΝΟ, όταν ήταν Υπουργός Υγείας ο κ. Γεωργιάδης.

Αυτά δεν τα λέω εγώ, κύριε Πρόεδρε, για να σας προλάβω. Δεν είχα καμία διάθεση να υπερασπιστώ κανέναν κ. Αρκουμανέα. Αυτά τα λένε όλα τα πρωτοσέλιδα των εφημερίδων των ημερών που ακολούθησαν την «καρατόμηση» του κ. Αρκουμανέα και όλα τα τηλεοπτικά δελτία. Εν πάση περιπτώσει, ο κ. Γεωργιάδης, που είναι τόσο εύθικτος και απαντάει στο παραμικρό, δεν τον έχω δει να λέει τίποτα για τα δημοσιεύματα αυτά.

Επί του νομοσχεδίου τώρα. Με το συγκεκριμένο νομοσχέδιο, επιχειρείται, σύμφωνα με τον τίτλο αυτού, η αναμόρφωση του θεσμικού πλαισίου, της οργάνωσης και της λειτουργίας του υπαίθριου εμπορίου, που περιλαμβάνει το πλανόδιο εμπόριο, τις λαϊκές αγορές, τις υπαίθριες αγορές φαγητού, την αγορά των χειροτεχνών και των καλλιτεχνών, την αγορά των ρακοσυλλεκτών, την οικοτεχνία, τις κινητές καντίνες και γενικά όλες τις μορφές του υπαίθριου εμπορίου, με εξαίρεση την αγορά των παραγωγών βιολογικών προϊόντων, οι οποίες ρυθμίζονται από την κοινή υπουργική απόφαση του Ιουλίου του 2019.

Για το ιστορικό της υπόθεσης, να θυμίσω, ότι ο ισχύων νόμος, ο 4497/2017, που καθορίζει τους όρους και τις προϋποθέσεις για την άσκηση συγκεκριμένων εμπορικών δραστηριοτήτων σε ανοιχτό χώρο, τέθηκε σε ισχύ τον Νοέμβριο του 2017. Είναι, δηλαδή, ένας πρόσφατος νόμος, που προσπάθησε να λύσει προβλήματα του χώρου, να ενοποιήσει σκόρπιες διατάξεις, να εκσυγχρονίσει και να απλοποιήσει διαδικασίες. Είναι, δηλαδή, ένας σχετικά πρόσφατος νόμος, που ψηφίστηκε, μάλιστα, με ευρύτατη πλειοψηφία. Ένας νόμος, του οποίου η εφαρμογή, ουσιαστικά, δεν δοκιμάστηκε στις βασικές του διατάξεις ακόμη, καθώς η ηλεκτρονική πλατφόρμα, δηλαδή, το Ολοκληρωμένο Πληροφοριακό Σύστημα Περιφερειακής Αυτοδιοίκησης, δεν έχει καν τεθεί ακόμη σε εφαρμογή.

Επομένως, δεν έχει προχωρήσει η πλήρης καταγραφή και ψηφιοποίηση των υφιστάμενων αδειών. Δεν έχει πραγματοποιηθεί η νομιμοποίηση νέων λαϊκών αγορών που έχουν δημιουργηθεί σε κάποιους Δήμους, όπως, επίσης, δεν έχουν προκηρυχθεί νέες άδειες επαγγελματιών και δεν έχει ολοκληρωθεί η έκδοση της δευτερογενούς νομοθεσίας, όπου αυτό προβλεπόταν.

Πρόκειται, δηλαδή, κύριε Πρόεδρε, για έναν νόμο που δεν έχει εφαρμοστεί πλήρως. Άρα, δεν έχει ακόμη αξιοποιηθεί στο σύνολό του, παρά μόνο, ενδεχομένως, σε επιμέρους σημεία του, ώστε να μπορέσουμε να προχωρήσουμε σε επίλυση πιθανών προβλημάτων που έχουν δημιουργηθεί από την εφαρμογή του, κάτι το οποίο θα συνιστούσε πραγματική βελτίωση στο υφιστάμενο πλαίσιο.

Αν θυμάμαι καλά, τον περασμένο Απρίλιο, εν τω μέσω της πρωτόγνωρης κατάστασης που αντιμετώπιζε η χώρα με την πανδημία και βιώνοντας ένα παρατεταμένο lock down, το Υπουργείο Ανάπτυξης και Επενδύσεων ανήρτησε ξαφνικά για διαβούλευση το σχέδιο νόμου για τις λαϊκές αγορές και το υπαίθριο εμπόριο, το οποίο έφερνε σημαντικές αλλαγές, σε σχέση με την υφιστάμενη κατάσταση, με σημαντικότερες τη διαχείριση των λαϊκών αγορών να ανατίθεται σε ιδιώτες, μέσω ΣΔΙΤ, τη δυνατότητα νομικά πρόσωπα και εταιρείες να μπορούν να παίρνουν άδειες και να συμμετέχουν στις λαϊκές αγορές, τον πλειστηριασμό, ως μέτρο κτήσης του πάγκου, την κατάργηση των επιτροπών λαϊκών αγορών και άλλα πολλά.

Ένα σχέδιο νόμου που δημιούργησε τεράστιες αντιδράσεις στο χώρο, γι’ αυτό και αποσύρθηκε. Ένα σχέδιο νόμου, εξαιτίας του οποίου «καρατομήθηκε» ένας Γενικός Γραμματέας, που, καθ’ ομολογία αρκετών, έθετε, μεγαλοστόμως, άμεσα την παραίτησή του στη διάθεση της πολιτικής ηγεσίας, σε περίπτωση που αποσυρόταν εκείνο το πρώτο, το αρχικό νομοσχέδιο, για τις λαϊκές αγορές.

Έρχομαι τώρα στο σήμερα. Με αυτό το νέο σχέδιο νόμου, καταργούνται τα άρθρα από 1 έως 60 του υφιστάμενου νόμου, δηλαδή, του ν.4497/2017, με βασική επιδίωξη την βελτίωση του πλαισίου και τη δημιουργία ενός σταθερού και σαφούς πλαισίου εποπτείας και ελέγχου της οικείας αγοράς. Αναρωτιέμαι, πόσο σταθερό και σαφές μπορεί να είναι ένα πλαίσιο, που από το 2014 θα είναι η τρίτη φορά που θα αλλάξει;

Ας πάρουμε λίγο τα πράγματα από την αρχή. Το σχέδιο νόμου έχει έναν, σαφώς, τιμωρητικό χαρακτήρα, κυρίες και κύριοι συνάδελφοι. Σχεδόν παντού, επικεντρώνεται στο πώς με την παραμικρή αιτία θα χάνονται οι υφιστάμενες θέσεις των παραγωγών, κυρίως, πώς θα γίνεται η ανάκληση της άδειάς τους, ώστε, στη συνέχεια, να μπαίνουν στη διαδικασία των προκηρύξεων, μαζί με όλους τους άλλους υποψηφίους, με ότι αυτό συνεπάγεται, βέβαια, για τον καθέναν από αυτούς. Υπάρχει, δηλαδή, μία πρόθεση «αρπαγής» των, ήδη, υπαρχόντων αδειών και ανακατανομής τους, με βάση τα νέα κριτήρια του νέου σχεδίου νόμου, δηλαδή, ηλικιακά κριτήρια, αριθμού τέκνων, αστεγίας, εκπαίδευσης, κ.λπ.. Αλήθεια, πόσο μεγάλη είναι η διαφοροποίηση για έναν υποψήφιο 28 ετών, που λαμβάνει 30 μόρια και έναν άλλον υποψήφιο 41 ετών που λαμβάνει 10 μόρια; Κατά πάσα πιθανότητα, αυτός ο υποψήφιος, άνω των 40, είναι σίγουρο, ότι θα έχει πιο αυξημένες οικογενειακές υποχρεώσεις. Τώρα προς τι αυτή η τόσο μεγάλη διαφοροποίηση στη μοριοδότηση, δεν την αντιλαμβάνομαι. Ουσιαστικά, πρόκειται για ηλικίες, εξίσου, παραγωγικές.

Δηλαδή, ουσιαστικά, μετά τη λήξη της άδειας, επαγγελματίες και παραγωγοί, χάνουν τις θέσεις τους και θα πρέπει να λάβουν μέρος σε προκήρυξη με άλλα κριτήρια, όπως η ηλικία, ο αριθμός τέκνων, η αστεγία, η κατάρτιση, για να διεκδικήσουν από την αρχή θέσεις που, στην καλύτερη περίπτωση, δεν θα είναι αυτές που είχαν, γιατί μπαίνει και ηλικιακό κριτήρια, όπως είδατε. Με ποιο κριτήριο αποφασίστηκε το συγκεκριμένο κριτήριο;

Οι διατάξεις του νομοσχεδίου απαγορεύουν την απρόσκοπτη συμμετοχή και δραστηριοποίηση των παραγωγών στις λαϊκές αγορές, οι οποίοι, πλέον, θα πρέπει να συμμετάσχουν σε προκήρυξη νέων θέσεων, όπου και όταν προκύπτουν, μία φορά τον χρόνο και μάλιστα, με αυστηρό προσδιορισμό των προϊόντων που πρέπει να παράγουν, για να διαθέτουν τις θέσεις αυτές. Οι προκηρύξεις θα πραγματοποιούνται μόνο όταν ολοκληρωθεί το Πληροφοριακό Σύστημα «Ανοικτή Αγορά».

Καταλαβαίνετε, δηλαδή, ότι έτσι αποκλείεται η είσοδος νέων παραγωγών στις λαϊκές αγορές όλης της χώρας, «συρρικνώνοντας» σκόπιμα το παραγωγικό στοιχείο, με μοναδικό σκοπό οι καταναλωτές να κατευθύνονται προς τα super market.

Το χειρότερο δε, είναι το άρθρο 67, όπου προβλέπεται μία υπερπαραγωγή έκδοσης δευτερογενούς νομοθεσίας. Όπου ο εκάστοτε Υπουργός Ανάπτυξης και Επενδύσεων αποφασίζει, για το πώς θα λειτουργούν οι λαϊκές αγορές, πώς θα γίνεται η αδειοδότηση, πώς θα γίνονται οι προκηρύξεις, ποια θα είναι τα δικαιολογητικά για τις άδειες, ποιοι θα συμμετάσχουν σε λαϊκές αγορές, ποια είδη θα πωλούνται και πολλά άλλα, γεγονός που καταδεικνύει, ότι πρόκειται για πλαίσιο που, ούτε σταθερό είναι, ούτε, σε κάθε περίπτωση, σαφές.

Κυρίες και κύριοι Βουλευτές, οι λαϊκές αγορές, δηλαδή, το στάσιμο και το πλανόδιο εμπόριο, είναι ένας θεσμός που λειτουργεί στη χώρα από το 1929 και αποσκοπεί, αφενός, στη διακίνηση και εμπορία αγροτικών προϊόντων από μικρούς, κυρίως, παραγωγούς, απευθείας στους καταναλωτές σε προσιτές τιμές και αφετέρου, στην παροχή δυνατότητας βιοπορισμού σε αδύναμες και ευάλωτες κοινωνικές ομάδες, που αδυνατούν να αναπτύξουν στεγασμένη εμπορική δραστηριότητα.

Η λαϊκή αγορά είναι, ίσως, η μοναδική αγορά, στην οποία λειτουργεί, πραγματικά, ο νόμος της προσφοράς και της ζήτησης, υπέρ του καταναλωτή. Η μοναδική αγορά, στην οποία δημιουργούνται προσωπικές σχέσεις, ανάμεσα στους παραγωγούς και τους καταναλωτές και ίσως, είναι η μόνη αγορά που δεν λειτουργεί με πρακτικές «καρτέλ» και αυτό ενοχλεί τα «καρτέλ».

Εν τω μέσω της πανδημίας, λοιπόν, και με πρόσχημα τον εκσυγχρονισμό και την υποτιθέμενη στασιμότητά τους, η Κυβέρνηση βάζει «ταφόπλακα» στις λαϊκές αγορές. Έναν θεσμό, με έντονα κοινωνικό χαρακτήρα, που, εδώ και δεκαετίες, έχει λειτουργήσει προς την κατεύθυνση το αμοιβαίο όφελος παραγωγών και καταναλωτών, ενώ, συχνά, έχει αποτελέσει τη μοναδική διέξοδο της λαϊκής οικογένειας για ποιοτικά και οικονομικά είδη διατροφής.

Αντί να στηρίξει τους παραγωγούς και τους επαγγελματίες, θέτει ανέφικτους όρους για τη δραστηριοποίησή τους και τους επιφυλάσσει εξοντωτικές ποινές, που καθιστούν το πλαίσιο λειτουργίας στις λαϊκές αγορές «ασφυκτικό», με μόνο στόχο, όχι, βέβαια, τον εκσυγχρονισμό του θεσμού, όπως ισχυρίζεται η Κυβέρνηση, αλλά την επιδίωξη των μικρότερων παραγωγών και των επαγγελματιών από τις λαϊκές αγορές, τον μόνο χώρο που έχουν την ευκαιρία να έρθουν σε επαφή με τον καταναλωτή, χωρίς ενδιάμεσους, χωρίς διαμεσολαβητές.

Κυρίες και κύριοι συνάδελφοι, ο ν.4497/2017 είναι στη σωστή κατεύθυνση και σε τοπικό επίπεδο, μέχρι σήμερα, διευκόλυνε τη ρύθμιση πολλών εκκρεμοτήτων των λαϊκών αγορών και του πλανόδιου εμπορίου, εν γένει. Για παράδειγμα, διαμορφώθηκαν τα σχεδιαγράμματα των λαϊκών αγορών και καθορίστηκαν οι θέσεις δραστηριοποίησης των πωλητών, οι επιτροπές λαϊκών αγορών, οι τριμελείς επιτροπές κ.λπ., ενίσχυσαν την κοινωνική διάσταση των λαϊκών αγορών, είχαν την αποδοχή όλων των συμμετεχόντων φορέων και διευκόλυναν την ομαλή λειτουργία, αλλά και την αντικειμενικότητα και την αξιοπιστία των ελέγχων.

Κατ’ εμάς, δεν κρίνεται σκόπιμο να προχωρήσουμε σε νέα νομοθέτηση για το θέμα, ιδιαίτερα, μάλιστα, όταν το παρόν νομοσχέδιο έχει απώτερο σκοπό να αποδυναμωθεί ο θεσμός των λαϊκών αγορών, να μετατραπούν οι λαϊκές αγορές σε εμπορικές, υπέρ των ιδιωτικών εταιρειών που θα θελήσουν να δραστηριοποιηθούν στον χώρο και υπέρ των μεγάλων υπεραγορών, προς τις οποίες επιχειρείται να κατευθυνθούν οι καταναλωτές.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα μου επιτρέψετε κι εμένα, με τη σειρά μου, να ευχηθώ τα καλύτερα για την υγεία της κυρίας Μπακογιάννη. Νομίζω, ότι είναι μία δυνατή γυναίκα, ένας δυνατός άνθρωπος και θα καταφέρει να ξεπεράσει αυτό το πρόβλημα.

Σε ότι αφορά στο νομοσχέδιο, ενώ θα έπρεπε το Υπουργείο Ανάπτυξης, σήμερα να φέρνει ένα νομοσχέδιο, το οποίο θα δίνει λύσεις στο μεγάλο πρόβλημα της ακρίβειας που έρχεται, ενώ έχουμε ένα Υπουργείο Ανάπτυξης, που απλά παρακολουθεί και παρευρίσκεται στο πρόβλημα της ακρίβειας, βλέπουμε να φέρνει ένα νομοσχέδιο, το οποίο δημιουργεί, επιπλέον, προβλήματα στους καταναλωτές, αλλά και στους παραγωγούς. Ένα νομοσχέδιο, που, ουσιαστικά, θέλει να καταργήσει τις λαϊκές αγορές, που θέλει να διαμορφώσει όρους εμπορικής εκμετάλλευσης των λαϊκών αγορών και, ουσιαστικά, να πάψει να υπάρχει αυτή η αδιαμεσολάβητη σχέση, μεταξύ του παραγωγού και του καταναλωτή, μία σχέση που βγάζει έξω τους μεσάζοντες και μειώνει το κόστος των προϊόντων για τους καταναλωτές, αλλά αυξάνει τα κέρδη και για τους παραγωγούς.

Μέσα σε όλα αυτά, ακούσαμε και Βουλευτές της Ν.Δ., να βάζουν συγκεκριμένα θέματα, σε σχέση με το νομοσχέδιο. Ακόμη και ο Εισηγητής, τελικά, δεν καταλάβαμε, αν συμφωνεί σε όλα με το νομοσχέδιο. Μάλλον, δεν συμφωνεί σε όλα με το νομοσχέδιο. Και γιατί γίνεται αυτό; Γιατί υπάρχουν -λέει- πολλά προβλήματα στις λαϊκές αγορές. Γιατί ο κ. Γεωργιάδης, μάς είπε, ότι οι παραγωγοί είναι φοροφυγάδες, γιατί μας είπε, ότι κάνουν παράνομη διακίνηση και ότι οι παραγωγοί δεν πουλάνε τα προϊόντα τους, αλλά εμπορεύονται άλλα προϊόντα, γιατί μας είπε, ο κ. Γεωργιάδης ακόμη, ότι «λαδώνουν» και τους φορείς, για να πάρουν θέση. Είναι γνωστή η τακτική. Με αυτόν τον τρόπο, με τη συκοφάντηση ενός θεσμού, προσπαθούμε να τον αλλάξουμε και να τον αλλάξουμε και να τον κάνουμε έναν θεσμό, ο οποίος θα ελέγχεται από τα μεγάλα συμφέροντα. Αυτός είναι ο απώτερος στόχος του κ. Γεωργιάδη και της Κυβέρνησης.

Σε αυτό το σημείο θέλω να κάνω μία παρένθεση. Είπε ο κ. Γεωργιάδης, ότι δεν βγαίνει, πλέον, ο δείκτης του doing business και δεν έχει βγει στην εποχή του. Κρίμα, γιατί αν έβγαινε ο δείκτης doing business με «κολλητούς», ο κ. Γεωργιάδης και η Κυβέρνησή του, θα ήταν οι πρώτοι σε όλο τον κόσμο.

Από εκεί και πέρα, μέσα από το νομοσχέδιο, ουσιαστικά, εγκαταλείπεται η έννοια της άδειας και συνδέεται με τη θέση. Και μάλιστα, για τη θέση, θα υπάρχει διαγωνισμός, όπου μπαίνει και το κριτήριο του πτυχίου. Δηλαδή, αυτό είναι το όνειρο της Ν.Δ. για τους πτυχιούχους της χώρας μας; Να πάρουν έναν πάγκο στη λαϊκή; Από τη στιγμή, που δεν μπορεί να τους προσφέρει άλλες δυνατότητες, ας τους προσφέρει έναν πάγκο στη λαϊκή.

Ακόμη χειρότερα, μάς είπε ο κ. Γεωργιάδης, ότι φέρνουμε προϋποθέσεις για να έχουμε τη λαϊκή του 21ου αιώνα. Αλήθεια, εγώ, στο νομοσχέδιο, δεν είδα κάποιες προϋποθέσεις, ούτως ώστε να έχουμε διασφάλιση της ασφάλειας και της υγιεινής των τροφίμων. Αντίθετα, αυτό που βλέπουμε, είναι διοικητικές και οικονομικές κυρώσεις για τα πάντα και μάλιστα, κυρώσεις εξαντλητικές, οι οποίες δεν εφαρμόζονται σε καμία άλλη περίπτωση στο εμπόριο.

Αλήθεια, το να μην καταβάλλει κάποιος το τέλος για δύο μήνες, επισύρει την αφαίρεση της άδειας; Αν κάποιος δεν πληρώσει το ΤΕΒΕ, για παράδειγμα, για δύο μήνες, θα του κλείσουν το μαγαζί; Ή εάν κάποιος κλείσει το μαγαζί του για τριάντα μέρες μέσα στον χρόνο, θα του κλείσουν το μαγαζί; Όμως, ο ιδιοκτήτης της άδειας στη λαϊκή αγορά θα χάσει την άδειά του. Αυτό λέει μέσα το νομοσχέδιο. Δεν μπορεί, δηλαδή, κάποιος να λείψει για τριάντα ημέρες μέσα στον χρόνο. Το ακόμη πιο εξωφρενικό είναι, ότι για τρεις φορολογικές παραβάσεις, που, πιθανόν, να είναι αποδείξεις του ενός ευρώ, των δύο ευρώ, για έξι ευρώ, δηλαδή, φορολογική παράβαση, θα χάσει κάποιος την άδειά του. Ειλικρινά, υπάρχει κάπου αλλού αυτό το μέτρο; Πάμε και κλείνουμε μαγαζιά για τρεις φορολογικές παραβάσεις μη έκδοσης απόδειξης; Πρέπει να είναι τόσο, εξαντλητικά, εκδικητική αυτή η Κυβέρνηση, απέναντι στους παραγωγούς;

Ένα άλλο παράδειγμα που αφορά και στα νησιά είναι ότι θα αφαιρείται η άδεια, αν το 50% των παραγόμενων προϊόντων δεν διατεθεί στη λαϊκή. Δηλαδή, αυτοί οι παραγωγοί, που, ιδιαίτερα, το καλοκαίρι στα νησιά μας μπορούν και πωλούν σε ένα-δύο ξενοδοχεία, δεν θα πρέπει να πουλήσουν στα ξενοδοχεία; Δεν θα πρέπει να συνδέσουμε τον πρωτογενή με τον τριτογενή τομέα; Θα πρέπει όλα να πηγαίνουν στη λαϊκή και αν δεν μπορέσουν να τα πουλήσουν οι άνθρωποι, να τα πετάξουν; Ειλικρινά, ποια είναι αυτή η λογική, που υπαγορεύει αυτές τις δεσμεύσεις;

Για να μην πούμε το φοβερό, που το είπε -νομίζω- ο κ. Κέλλας και έχει δίκιο. Ο παραγωγός, τα ξημερώματα, πάει κόβει, βάζει τα προϊόντα του στο αυτοκίνητο και πηγαίνει στη λαϊκή. Δεν μπορεί να περιμένει, πότε θα βάλει την τιμή, την ποιότητα και τα κιλά που θα πουλήσει. Πιστεύετε, ότι έχει κανένα φοβερό λογιστήριο ο παραγωγός, για να μπορεί κάθε μέρα τα ξημερώματα να το κάνει; Και λέτε κιόλας, ότι δεν θέλουμε να αναβαθμιστούν οι παραγωγοί μας; Με αυτόν τον τρόπο θα αναβαθμίσετε τους παραγωγούς, βάζοντάς τους να γίνονται λογιστές στις 04.00 τα ξημερώματα; Ειλικρινά, αυτή είναι η δική σας αντίληψη για την αναβάθμιση των παραγωγών;

Κυρίες και κύριοι συνάδελφοι, αυτό το νομοσχέδιο δεν έχει κανέναν λόγο να υπάρχει σήμερα. Θα έπρεπε σήμερα το Υπουργείο Ανάπτυξης, αν είχε, έστω, το ελάχιστο σθένος, να αντιμετώπιζε με σοβαρά μέτρα την ακρίβεια και όχι να δίνει ένα ακόμη πλήγμα στη λαϊκή οικογένεια και στους παραγωγούς.

Αυτό το νομοσχέδιο θα έπρεπε σήμερα να αποσυρθεί, γιατί, δυστυχώς, και τη λαϊκή οικογένεια πλήττει και τους παραγωγούς πλήττει και δεν δίνει καμία ουσιαστική απάντηση στα προβλήματα της χώρας και ιδιαίτερα, στα προβλήματα της ακρίβειας.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κλείνουμε με την κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ πολύ, κύριε Πρόεδρε.

Έχουν όλα ειπωθεί και ένα πράγμα μένει. Ποια είναι η πραγματική πρόθεση της Κυβέρνησης με αυτό το σχέδιο νόμου. Να επιτεθεί, για άλλη μία φορά, στον λαό, να επιτεθεί, για άλλη μία φορά, στην ελληνική κοινωνία, διότι έχετε αποδείξει, πως κάθε τι το λαϊκό μπαίνει στο στόχαστρό σας από διπλή εμμονή, είτε για να εξυπηρετήσετε τα μεγάλα συμφέροντα, είτε να διευρύνετε τις κοινωνικές ανισότητες.

Σας θυμίζω, ότι προεκλογικά ήταν τα δικά σας στελέχη, οι δικοί σας σημερινοί Βουλευτές, που πουλούσαν «μακεδονομαχισμούς» στις λαϊκές. Τι κάνετε, λοιπόν, τώρα που είστε στην Κυβέρνηση; Διαλύετε τη λαϊκή αγορά και παίρνετε το ψωμί μέσα από τα χέρια των παραγωγών. Αυτό είναι το όραμα του αρμόδιου Υπουργού και νομίζω ότι το υπερασπίστηκε με σθένος νωρίτερα. Να επιβάλει, δηλαδή, λαϊκές αγορές, χωρίς παραγωγούς. Ακόμη μία φορά, λοιπόν, πολύ μακριά από την κοινωνία, πολύ μακριά από τις ανάγκες της κοινωνίας, πολύ μακριά από τον παραγωγό, «χτυπάτε» τον παραγωγό, «χτυπάτε» τη λαϊκή, «χτυπάτε» τον ίδιο τον καταναλωτή στο τέλος της ημέρας.

Και παρά τις όποιες «αναδιπλώσεις» έχετε επιδιώξει τον τελευταίο καιρό, παρά την υποκρισία που επιστρατεύετε, νομίζω πως δεν μπορείτε να ξεγελάσετε κανέναν, διότι το αρμόδιο Υπουργείο Ανάπτυξης διακινεί το ένα σχέδιο νόμου μετά το άλλο για τις λαϊκές αγορές. Όλα, όμως, είναι σε, εντελώς, λάθος κατεύθυνση και μάλιστα, στην ίδια, εντελώς, λάθος κατεύθυνση. Ούτε οι Εισηγητές σας δεν μπορούν να τα υπερασπιστούν.

Δεν πρόκειται, λοιπόν, απλώς, για προβληματικές διατάξεις, αλλά εσείς κάνετε κάτι ακόμη χειρότερο. Στοχεύετε στο να αλλοιώσετε τον χαρακτήρα των λαϊκών αγορών. Δεν έχετε κατανοήσει τη φιλοσοφία των λαϊκών αγορών, δεν έχετε υιοθετήσει καμία από τις προτάσεις των οργάνων που εκπροσωπούν τους παραγωγούς, τους ανθρώπους που εμπλέκονται στη λαϊκή αγορά.

Επιμένετε σε μία σειρά από δυσδιάκριτες διατάξεις, μεθοδεύσεις, διαρροές. Αντί να γίνονται βήματα, όπως είπε ο Εισηγητής μας και οι υπόλοιποι συνάδελφοι, για να ενισχύσετε τον πρωτογενή τομέα της χώρας και μάλιστα, στην πιο μεγάλη κρίση, και σε μία κρίση που εσείς, διαρκώς, λέτε στον δημόσιο διάλογο, ότι πρέπει να αλλάξουμε παραγωγικό μοντέλο, ότι δεν μπορεί να πηγαίνουμε, μονομερώς, στηριζόμενοι στον τουρισμό, αντί, λοιπόν, να στηρίξετε έναν βασικό οικονομικό «πυλώνα» της χώρας μας, την πρωτογενή παραγωγή, την οδηγείτε σε πρωτοφανή οικονομικό μαρασμό.

Θα γίνω πιο συγκεκριμένη, αν και ειπώθηκαν, ήδη, αρκετές φορές. Δεν προβλέπεται ίδρυση νομικών προσώπων σε όλες τις Περιφέρειες της χώρας. Δεν διευκρινίζετε ποιος θα είναι ο φορέας λειτουργίας των λαϊκών αγορών. Αυτό αυτονόητα, σημαίνει πως η διοίκηση θα είναι στον «αέρα». Δεν υιοθετείτε, ούτε την πάγια πρόταση της Γενικής Συνομοσπονδίας Παραγωγών Επαγγελματιών και Βιομηχανικών Ειδών Ελλάδας για το ενιαίο πλαίσιο. Προκηρύσσονται οι άδειες των παραγωγών, μία φορά τον χρόνο, θέτοντάς τους, επί της ουσίας, εκτός λαϊκών αγορών. Προβλέπετε τη μετατροπή των παραγωγικών αδειών σε επαγγελματικές. Έχει γίνει μεγάλη δημόσια συζήτηση και το γεγονός, πως δεν αντιλαμβάνεστε και το πολιτικό κόστος που θα έχετε, είναι άλλη μία απόδειξη του πόσο μακριά είστε από τον ελληνικό λαό. Βάζετε, ως αναγκαία προϋπόθεση για την εκ νέου χορήγηση θέση σε λαϊκές αγορές, την πώληση του 50%, τουλάχιστον, της δηλωθείσας ποσότητας. Τι θα πει αυτό; Τι θα πει, το ότι φέρνετε εξοντωτικά πρόστιμα που φτάνουν, μέχρι και στην απώλεια της άδειας και σε ποια εποχή; Ξαναβάζετε θέματα ασφαλιστικής φορολογικής ενημερότητας και φυσικά, αποκλείετε και τους πωλητές βιομηχανικών ειδών και τους ανθοπαραγωγούς από τα παζάρια.

 Δίνετε, λοιπόν, στον Υπουργό εξουσίες που δεν του αντιστοιχούν. Θα έχει τη δυνατότητα να αποφασίζει ένας Υπουργός, ερήμην του ελληνικού Κοινοβουλίου, πότε και πώς θέλει να διαμορφώσει τις λαϊκές αγορές, τη λειτουργία τους, την αδειοδότηση, ποιους θέλει να βάλει, ποιους θέλει να βγάλει, πώς θα γίνονται οι προκηρύξεις, ποια θα είναι τα δικαιολογητικά. Απολύτως απαράδεκτο και αντισυνταγματικό. Δεν μπορεί ένας μόνο άνθρωπος, ερήμην, ξαναλέω, του ελληνικού Κοινοβουλίου, να παίρνει μία απόφαση για ένα κατοχυρωμένο δικαίωμα στην εργασία και για το πώς ένας επαγγελματίας θα διατηρεί την άδεια του.

Δεν θα μιλήσω περισσότερο, διότι ο αγώνας είναι «ανοικτός». Θα πρέπει να καταλάβετε, ότι αυτό «χτυπά» ολόκληρη την ελληνική κοινωνία, σε μία περίοδο ακρίβειας, ανατιμήσεων, σε μία εποχή που βρίσκονται στο έλεος του Θεού, κυριολεκτικά, σε μία περίοδο που η ανεργία και η φτώχεια «μαστίζουν» την ελληνική κοινωνία. Κάθε νοικοκυριό έχει τεράστιο πρόβλημα και εσείς το μόνο που κάνετε είναι, όπως ακριβώς συμπεριφέρεστε στη δημόσια υγεία, στη δημόσια παιδεία, στον κόσμο της εργασίας με αλαζονεία, με αλαζονεία να αποκλείετε και τους παραγωγούς από τη λαϊκή αγορά.

Εμείς επιμένουμε, ότι θα πρέπει να διασφαλίσουμε στον παραγωγό-πωλητή, απρόσκοπτα, τη δυνατότητα να πωλεί την παραγωγή του σε έναν πάγκο μιας λαϊκής αγοράς. Αυτό είναι το νόημα του θεσμού, γι’ αυτό έγιναν οι λαϊκές αγορές να σας ενημερώσουμε, για να μπορεί, χωρίς μεσάζοντες και ενδιάμεσους ο πολίτης-καταναλωτής να προμηθεύεται φτηνά και ποιοτικά προϊόντα.

Φυσικά, να ξέρετε ότι εμείς δεν θα επιτρέψουμε λαϊκές αγορές που να αποτελούν παραρτήματα εταιριών. Θα μας έχετε απέναντί σας και σας καλούμε να αποσύρετε το νομοσχέδιο.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):**  Κατ’ αρχήν, κύριε Πρόεδρε, είναι σαφές, ότι δεν μπαίνουν εταιρείες μέσα στις λαϊκές αγορές. Αυτό είναι σαφές.

Επίσης, δεν υπάρχει θέμα να γίνεται πλειοδοτικός διαγωνισμός για τις άδειες. Υπήρχε κάποιο προσχέδιο κάποιου νομοσχεδίου παλαιότερα, που μπορεί να υπήρχε αυτό μέσα. Δύο, λοιπόν, θέματα, περισσότερο, για όσους μας βλέπουν από την τηλεόραση, τα οποία δεν υφίστανται.

Επίσης, στο άρθρο 66, παρ.4, γίνεται σαφής μνεία, ότι όσοι κατέχουν σήμερα άδειες και δεν κατέχουν θέση, θα έχουν προτεραιότητα στη διαδικασία της απόκτησης των θέσεων. Δηλαδή, θα υπάρχει μία διαδικασία, η οποία θα είναι πριν από την προκήρυξη. Άρα, λοιπόν, δεν μπαίνει θέμα, για όσους κατέχουν σήμερα άδειες και δεν κατέχουν θέσεις.

Είπε και ο κ. Υπουργός, ότι το θέμα με το ένα έως πέντε χρόνια για τις άδειες των παραγωγών θα διευκρινιστεί. Είναι πέντε χρόνια. Δεν υφίσταται το ένα έως πέντε. Έχει να κάνει με τα προϊόντα. Θα πρέπει να διευκρινιστεί, ώστε να μην υπάρχει αυτή η αναστάτωση.

Επίσης, ακούω συνέχεια, ότι γίνεται αφαίρεση αδειών. Δεν γίνεται αφαίρεση αδειών. Υπάρχει ποινή που αφορά στη θέση. Δηλαδή, για δεκαπέντε ημέρες, δεν θα μπορεί να προσέλθει στη θέση. Δεν υπάρχει ποινή αφαίρεσης αδειών για τέτοιο θέμα. Πρέπει να είναι σαφές αυτό, περισσότερο πάλι, για να μην δημιουργούμε αναστάτωση.

Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι, στο σημείο αυτό, ολοκληρώθηκε η συνεδρίαση. Παρακαλώ πολύ, αύριο στις 10.00, να είμαστε εδώ να ξεκινήσουμε, γιατί είναι αρκετοί οι φορείς.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Βρυζίδου Παρασκεύη, Μπουκώρος Χρήστος, Στολτίδης Λεωνίδας, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 19.50΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**